Roadha vihlaa vaguthah thi goachah thashi bari eh!\nރޯދަވިއްލާ ވަގުތަށް ތި ގޯއްޗަށް ތަށިބަރިއެއް!\n#ތަށިބަރިމޫވްމަންޓް، އިއްޔެ ތަށިބަރި ލިބުން ބައެއް މީހުން ނަގާފައިވާ ފޮޓޯތަކެއް - މި ހަރަކާތައް ގިނަ ބައެއްގެ ތަރުހީބު އަންނަނީ ލިބެމުން -- | ފޮޓޯ: ޓުވިޓާ\nމީގެ މާ ދުރުނޫން ޒަމާނަކާއި ޖެހެންދެން ދިވެހިންގެ މެދުގައި އޮތް އޯގާތެރި ސަގާފަތެކެވެ. އަވައްޓެރި ގޯއްޗަކުން ކޮއްތު ތަށިބަރިއެއް ލިބިއްޖެނަމަ އެ ތަށިބަރި އެ ގޯއްޗަކަށް އަނބުރާ ގެންދަނީ ހަމަ މީރު ކޮއްތަކާއެކު އެވެ.\nތަށިބަރި ހުހާއި ގެންދިއުންހާއި ލަދުވެތިކަމެއް އޭރުގައި ނެތެވެ. ޒަަމާން މާރީވެ މި ރީތި ސަގާފަތް އަހަރެމެންގެ ތެރެއިން ވަނީ ފަނޑުވެފަ އެވެ. ހާއްސަކޮށް ރޯދަ މަހު އޮތް މި ސަގާފަތަކީ އޮތް އެއްޗެއްކަން އިނގޭ ކުދިންވެސް މިހާރު މަދެވެ.\nމަޑުމަޑުން ނެތެމުން ދާން ފެށި މި ސަގާފަތް އަނެއްކާ ނަގައި ކޮޅަށް ޖެހުމަށް މި ފަހަރު މި ނިކުތީ ޒުވާނުންގެ ކުދި ބައެކެވެ. އިއްޔެ އިރުއޮސްނުއިރު ދިވެހިންގެ ޝޯޝަލް މީޑިއާގެ މުޖުރާ، ޓުވިޓާގައި އެންމެ ގަދައަށް ދުވީ މި ތަށިބަރުތަކުގައި ހުރި ކޮއްތުގެ މީރު ވަހެވެ.\n#ތަށިބަރިމޫވްމަންޓް ގެ ނަމުގައި ނެތެމުންދިޔަ މި ސަގާފަތް އަނެއްކާ ދިރުވަން މަސައްކަތް ފެށުނީ އެވެ. މި ހަރަކާތަކީ ރާއްޖޭގެ މަޝްހޫރު މާކެޓިން ކުންފުންޏަކުން އެމީހުންގެ ކްލައިޓަކަށް ކޮށްދެން ފެށި ކަމެކެވެ. މަގުސަދަކީ މި އޯގާތެރި ހެޔޮ އާދަ އަލުން މުޖުތަމައުގައި ދިރުވުމެވެ.\nރޯދަވިއްލާ ވަގުތަށް މި ތަށިބަރިތައް ލިބެނީވެސް ޓުވިޓާގެ ތެރެއިންނެވެ. ތަށިބަރި ލިބޭ މީހަކަށް ޖެހެނީ އެ ދުވަހު އެ ގެއެއްގައި ރޯދަވިއްލަން ތައްޔާރުކޮށްފައި ހުރި އެއްޗެއް ތަށިބަރިއަށް އެޅުމަށްފަހު ރައްޓެއްސަކަށް ހަދިޔާކުރާށެވެ. ތަށިބަރި ދޭން ބޭނުންވާ މީހެއް ޓްވީޓަކުން އަންގާލަންޖެހެ އެވެ. ތަށިބަރި ލިބޭ މީހާއަށް ޖެހޭނީ ޖެހިގެން އަންނަ ދުވަހު ތަށިބަރި ފުރާފައި އެހެން މީހަކަށް އަނެއްކާ ހަދިޔާކުރާށެވެ.\nމި ހަރަކާތުގައި އިއްޔެ ގިނަ ބަޔަކު ބައިވެރިވި އެވެ. މުޅި ޓުވިޓާ އޮތީ ތަށިބަރިތަކުން ފުރިފަ އެވެ. މީގެ ގާތްގަނޑަކަށް 30 ހަކަށް ތަށިބަރި ދައުރުވަމުންދާނެ އެވެ.\nގިނަ ބަޔަކަށް މިކަމުން ވަނީ އުފާވެރިކަން ގެނުވާފަ އެވެ. ތަަށިބަރިއެއް ނުލިބިގެން އެއް ބަޔަކު ދެރަވެފައި ތިބިއިރު މިހާރު އެންމެ އިންތިޒާރު ކުރެވެނީ މިއަދު މި ތަށިބަރިތަކުގެ ނަސީބު ލައްވާލަނީ ކޮން ބަޔަކަށްތޯ ބަލާލުމަށެވެ.\nޒަމާނީ ވަޅޯ މަހުގެ ފަސް ރަހައެއް!\nހާރަށް އެންމެ ރަނގަޅީ ކޯއްޗެއް؟


މާލީ ދަތިކަމުން އަރައިނުގަނެވޭނަމަ މިމަގުން ނިކަން މަސައްކަތްކޮށްލަބަލާށެވެ!\nދިރިއުޅުމުގައި އެއްޒާތެއްގެ މައްސަލަތައް ގިނަގިނައިން ކުރިމަތިވާނަމަ އެކަމުން އަންގައިދެނީ ތިބާއަށް ޢަމަލުކުރެވޭ ގޮތުގައި މައްސަލައެއް އެބަހުރިކަމެވެ. އެމައްސަލައިން ސަލާމަތްވާން ކުރަންޖެހޭ ކަންކަން ފުރިހަމަނުކުރެވޭ ކަމެވެ. ކުރިމަތިވި މައްސަލަ މުލުން ލުހެލުމުގައި ފަރުވާކުޑަކުރެވޭ ކަމެވެ.\nމިސާލަކަށް އަބަދުވެސް މާލީ ދަތިކަމުގައި އުޅެންޖެހިފައިވާ ގިނަ މީހުންނަށް އެހާލުގައި އުޅެންޖެހެނީ ލިބޭ އާމްދަނީއަށް ނިޞްބަތްކޮށްގެން ޚަރަދުތައް ކުރުމުގައި އިހްމާލްވެވޭތީއެވެ. ކިތަންމެ ބޭނުންވިނަމަވެސް ކޮންމެ މީހަކަށްވެސް ޚަރަދުތައް ކުރެވޭނީ ލިބޭވަރަކުންނެވެ. ވީމާ މާލީ ދަތިކަމުން އަރައިގަތުމަށް އޮންނާނެ އެންމެ ބޮޑު ޙައްލަކީ ޚަރަދުތައް ކުޑަކޮށް ލިބޭ އާމްދަނީއަށް ބަރޯސާވުމެވެ.\nދެވަނައަށް ކުރަންޖެހޭނެ ކަމަކީ އިތުރު ޢާމްދަނީ ހޯދަން މަސައްކަތްކުރުމެވެ. ހީވާގިވުމެވެ. އާމްދަނީ އިތުރުކުރެވިދާނެ ގޮތްތަކަށް ވިސްނައި އާމްދަނީ އިތުރުކުރެވިދާނެ އިތުރު މަގުތައް ހޯދަން ގަދައަޅައި މަސައްކަތްކުރުމެވެ.\nހަމައެފަދައިން ތިމާއަށް އަބަދު ފާފަކުރެވޭނަމަ އެއީވެސް ވިސްނައިލަންޖެހޭނެ ކަމެކެވެ. ފާފަކުރެވުމަކީ ދިރިއުޅުމުގެ ހުރިހާ ކަންކަމަށް ހުރަސްއެޅިގެންދާ ކަމެކެވެ. ޚާޢްޞަކޮށް ރިޒުޤަށް ހުރަސް އެޅޭކަމެކެވެ. ވީމާ އަތްމަތި ތަނަވަސްވުމަށް އެދޭމީހާ ފާފަތައް ކުރުމުން ދުރުހެލިވާންޖެހޭނެއެވެ.\nމާލީ ދަތިކަމުގައި އުޅެންޖެހޭނަމަ އިތުރަށް ސަމލުކަންދޭންޖެހޭ އަނެއްކަމަކީ އެމީހާގެ ހިތްޠޯހރުކުރުމެވެ. ޚާއްޞަކޮށް ހަސަދަވެރިކަމުން ހިތް ޠޯހިރުކުރުމެވެ. ޚާއްޞަކޮށް ޢާއިލީ ގުޅުން ދަމަހައްޓަންޖެހޭ ފަރާތްތަކާއިމެދުގައެވެ.\nތިބާއަކީ އަތްމަތިދަތި ޙާލުގައި ދިރިއުޅެންޖެހިފައިވާ މީހެއްނަމަ ތަޤްވާވެރިކަމުގައި ސާބިތުވެހުރެ ﷲ ތަޢަލާއަސް ދުޢާކުރަމުން މިބުނި ކަންކަމަށް ނިކަން ސަމާލުކަންދީބަލާށެވެ! ﷲ ތަޢާލާގެ ހެޔޮ ރަޙްމަތްފުޅާއިއެކު ދަތިހާލުން އަރައިގަނެވޭނެއެވެ. ފުދުންތެރިކަން ދެއްވަވާނެތެވެ! އިން ޝާ ﷲ\nޢިބްރަތް ޙާޞިލުކުރޭ! ކޮންމެ އަހަރަކު އެތައް މިލިއަން ކައިވެނިތަކެއް ރޫޅިގެން އެދަނީ ސިއްރުކުރަންޖެހޭ ކަންކަން ސިއްރުގެ ގޮތުގައި ނުހިފެހެއްޓޭތީ!\nއެނގުން މުހިންމު ބައިތަކާއެކު ނޫޙުގެފާނު ވާހަކަ 2: ނަންފުޅާއި ނަސަބުފުޅު\nބޭނުންވަރަކަށް އުފާކޮށް މަޖާކޮށްފަ ނިދާ މީހުންނޭވެ! ނިދުމަށްފަހު ދެން ހޭލެވުނީ ޤިޔާމަތް ދުވަހުގައި ކަމަށްވެއްޖެނަމަ...\nގަހެއް ރުކެއްނެތް މައްކާ ބިން އާބާދުވެގެން ދިޔަ ގޮތް- 2\nޟުޙާ ނަމާދު ކުރާނީ ކިހިނެއްތޯ؟ ކޮންވަގުތަކުތޯ؟ އަދި ޟުޙާ ނަމާދުން ލިބޭ ފައިދާ އަކީ ކޮބައިތޯ؟\nކާމިޔާބީއަކީ ނަމާދު އޭގެ ވަގުތުކުރުމެވެ! ފިރިހެނަކުވިއްޔާ ޖަމާޢަތުގަ ކުރުމެވެ!: ޝައިޚް ޝަފީޢު\n10 ޖެނުއަރީ 2021


އަމިއްލަޒާތުގައި ނެޕީބަދަލުކުރަން ވެއްޖެ ކަން އަންގައިދޭ ޚާއްސަ ނެޕީއެއް :: މިކަލް ނޫސް\nއަމިއްލަޒާތުގައި ނެޕީބަދަލުކުރަން ވެއްޖެ ކަން އަންގައިދޭ ޚާއްސަ ނެޕީއެއް\n24 ޑިސެމްބަރ 2016 11:50\nޕޮރޮފެސަރ ޓަކަކުނި ޑޯސެކީ, ނެޕީގައި ތައްޔާރުކުރި ސިސްޓަމް އަދި އެއިން ކަރަންޓް އުފައްދާދެ މިންވަރު. ފޮޓޯ: ސީއެން އެކްސް ސޮފްޓް\nޖަޕާނުގެ ސައިންސްވެރިއަކު މުޅިން އަލަށް ކުޑަކަމުދާތަކެތީގެ ހަކަތަ ބޭނުންކޮށްގެން ނެޕީ ބަދަލުކުރަން ވެއްޖެކަން އަންގައިދޭ ނިޒާމެއް އާދައިގެ ނެޕީއެއްގައި ގާއިމުކޮށްފިއެވެ. ކިޔޯޓޯގެ ޔުނިވަރސިޓީއެއް ކަމަށްވާ ރިޓުސުމޭކަން ޔުނިވަރސިޓީގެ ޕޮރޮފެސަރ ޓަކަކުނި ޑޯސެކީ، ނެޕީގައި ތައްޔާރުކުރި ސިސްޓަމަކީ ޗާޖުރަން އަދި ބެޓެރީވެސް ލައްވަން ޖެހޭ ސިސްޓަމެއް ނޫނެވެ. އެސިސްޓަމަށް ހަކަތަ ލިބެނީ ކުޑަކަމުދާތަކެތީންނެވެ.\nމައިކްރޯ ހަކަތަ އެއްކުރުމުގެ މަސައްކަތުގައި އުޅުއްވާ ޕްރޮފެސަރުގެ އެންމެ ފަހުގެ އުފެއްދުމުގައި ވާގޮތުން ނޭނގި ނަމަވެސް ނެޕީއަށް 'ހީސް'ލެވުމުން އޭގައި އެކުލެވޭ ވަޔަރލެސް ސިސްޓަމް މެދުވެރިކޮށް5މީޓަރު ދުރުގައި ހުންނަ ބެލެނިވެރިންނަށް އެކަން އަންގާލަދެއެވެ. އަދި 'ހީސް'ލާ ކޮންމެ ފަހަރަކުވެސް އަންގައިދީ، ނެޕީގައި ހިފަހައްޓާލެވޭ އެންމެ މަތީމިން، 80ސކ. ގެ މިންގަނޑާއި ހަމޔަށްދިއުމުން ވެސް އަންގާލަދެއެވެ.\nމިސިސްޓަމް ގާއިމުކުރި ފުރަތަމަ ނެޕީ މިހާރުވަނީ ޓެސްޓްކޮށް ނިމިފައެވެ. މިސިސްޓަމް ގާއިމުކޮށްފައި ވަނީ އާދައިގެ ނެޕީއެއްގެ ހިންދާ (އެބްޒޯބްކުރާ)ބަޔާއި، ފެންހިއްޕާ (ވޯޓަރ ޕްރޫފް) ފަށަލައާއި ދެމެދަށް ތުނި ކާބަން ކޮޅަކާއި އެލުމިނިއަމް އެލެކްޓްރޯޑެއް ލައިވައި ކަރަންޓަކު އުފައްދާ ގޮތަށެވެ. މިގޮތުން އުފައްދާ ކަރަންޓް ކުޑަ ކެޕޭސިޓަރއެއްގައި ރައްކާކުރެވެއެވެ. އަދި ހީސްލާ ވަގުތު އެއިން އުފައްދާދޭ ކަރަންޓްގެ މިންވަރު އާއްމުކޮށް ނެޕީގައި ހުންނަ ބައިން އުފައްދާ ކަރަންޓަށް ވުރެ އިތުރު ކަމަށް ކުރެވުނު ޓެސްޓްތަކުން ދައްކައެވެ.\nމިީގެ ނެޕީ އާއްމުކޮށް ވިޔަފާރިއަށް ތައްޔާރު ކުރެވޭނީ އަދި ތަންކޮޅެއް ފަހުން ކަމަށް ވެއެވެ. އުމުރުން ދުވަސްވީ މީހުންނާއި ބަލިމީހުންނަށް ބޭނުން ކުރެވޭގޮތަށް މިސިސްޓަމް ގާއިމުކޮށްފައިވާ ނެޕީ މާކެޓަށް ނެރުމަށް އަންނަނީ ތައްޔާރުވަމުންނެވެ.\nޕްރޮފެސަރ ޓަކަކުނި ޑޯސެކީ އަކީ މައިކްރޯ އެނަޖީ، ބޭނުން ކުރެވޭގޮތަށް، އެއްކުރުމުގައި މަސައްކަތް ކުރަނުން އަންނަ ފަރާތެކެވެ. އެގޮތުން އިންސާނުގެ ހަށިގަނޑުގެ ހޫނުކަން ބޭނުންކޮށްގެންނާއި، އެކިއެކި ވައިބްރޭޝަންތަކުން ކަރަންޓް އެއްކުރުމުގެ މަސައްކަތް އޭނާ އަންނީ ކުރަމުންނެވެ.\nގިނަބަޔަކު މިހާރު ކަންބޮޑުވާ އެއްކަމަކީ އަބަދުއަބަދުހެން ގެންގުޅޭ ސްމާޓް އިލެކްޓްރޯނިކް އާލާތްތައް ޗާޖުކުރަން ޖެހުމެވެ. އެގޮތުން ކޮންމެ ދުވަހަކު އެއްފަހަރު، ކޮންމެ ހަފުތާއަކު އެއްފަހަރު ނުވަތަ ކޮންމެ މަހަކު އެއްފަހަރު ގެންގުޅޭ ކޮންމެވެސް އިލެކްޓްރޯނިކް އާލާތެއް ޗާޖު ކުރަންޖެހޭތީ އުނދަގޫތަކެއް ކުރިމަތިވެއެވެ. މިކަން ހައްލުކުރުމަށް ސައިންސްވެރިން އުފެއްދުމަށް މަސައްކަތް ކުރަމުންދާ، 10 އަހަރުގެ ޗާޖް ގެރެންޓީ ބެޓްރީ ހަގީގަތަކަށް ވުމަށް އަދިވެސް ގިނަ ދުވަސްތަކެއް ނަގާނެ ކަމަށް ބެލެވެއެވެ.


Dhuniyeyge record hedhi Emirates flight gai gaumee dhidha hifaigen Dhivehi aailaa eh - One Online\nދުނިޔޭގެ ރެކޯޑު ހެދި އެމިރޭޓްސް ފްލައިޓުގައި ގައުމީ ދިދަ ހިފައިގެން ދިވެހި އާއިލާއެއް\nނާހީ މުހައްމަދު ސައީދު\nދުނިޔޭގެ ރެކޯޑު ހެދި ފްލައިޓުން ދަތުރުކުރި ފަސް އަހަރުގެ އެޑެން އަންވަރު ޝިޔާދު --- ފޮޓޯ/ ސެރިން\nދުނިޔޭގެ ރެކޯޑެއް ހެދުމަށް އެންމެ ގިނަ ގައުމުތަކުގެ ރައްޔިތުންނާއެކު އެމިރޭޓްސް އިން ކުރި ދަތުރުގައި ބައިވެރިވުމުގެ ޝަރަފު ދިވެހި އާއިލާއަކަށް ލިބިއްޖެއެވެ.\nއެމިރޭޓްސްގެ އޭ380 ގެ ފްލައިޓެއްގައި ހެދި އެ ރެކޯޑަކީ ޔުނައިޓެޑް އަރަބް އެމިރޭޓް (ޔޫއޭއީ)ގެ 48 ވަނަ އަހަރީ ދުވަހާ ގުޅިގެން ހެދި ރެކޯޑެކެވެ. އެ ރެކޯޑު ހެދި އެމިރޭޓްސްގެ ހާއްސަ ފްލައިޓަށް ދީފައިވަނީ "އީކޭ2019"ގެ ނަމެވެ.\nއެމިރޭޓްސް އިން އިއްޔެ އެ ރެކޯޑު ހެދި ފްލައިޓުން ދަތުރުކުރީ 500 ފަސިންޖަރުންނެވެ. އޭގެ ތެރޭގައި 145 ގައުމެއްގެ ރައްޔިތުން ހިމެނެއެވެ. އެ ދަތުރަކީ ޔޫއޭއީގެ "ސެވަން އެމިރޭޓްސް" ވަށައި ކުރި ދަތުރެކެވެ. ފްލައިޓު ޖެއްސުމާއެކު ފްލައިޓުން ވަނީ ދުނިޔޭގެ ރެކޯޑު މުގުރާލިކަން އިއުލާނު ކުރި އެވެ.\nދުނިޔޭގެ ރެކޯޑު ހެދި ފްލައިޓުން ދަތުރުކުރި ފަސް އަހަރުގެ އެޑެން އަންވަރު ޝިޔާދު -- ފޮޓޯ/ ސެރިން\nދުނިޔޭގެ ރެކޯޑު ހެދި ފްލައިޓުން ދަތުރުކުރި ފަސް އަހަރުގެ އެޑެން އަންވަރު ޝިޔާދު، މަތިން މަންޒަރުތައް ބަލަނީ -- ފޮޓޯ/ ސެރިން\nރެކޯޑު ހެދުމަށް ކުރި ދަތުރުގައި ބައިވެރިވި ދެ ދިވެހިންނަކީ މޯލްޑިވިއަން އައިޑޮލްގެ ފުރަތަމަ ސީޒަނުގެ ފެޝަން ޑިޒައިނަރެއްގެ ގޮތުގައި މަޝްހޫރުވެގެންދިޔަ ސެރިން މަންސޫރާއި އޭނާގެ ފަސް އަހަރުގެ ފިރިހެން ދަރިފުޅު އެޑެން އަންވަރު ޝިޔާދެވެ.\nސެރިންގެ ފިރިމީހާ އަންވަރު ޝިޔާދަކީ ޔޫއޭއީގައި މަސައްކަތްކުރާ އެއާކްރާފްޓް އިންޖިނިއަރެއް ކަމުން، އެ އާއިލާ ދިރިއުޅެމުން އަންނަނީ އެގައުމުގައެވެ. ސެރިން އާއި އަންވަރު އަދި އެމީހުންގެ ދަރިފުޅު އެޑެންއަކީ ވެސް ދިވެހި ރައްޔިތުންނެވެ.\nފްލައިޓުން ދަތުރުކުރި ސެރިން "ވަން"އަށް މައުލޫމާތުދެމުން ބުނީ ދުނިޔޭގެ ރެކޯޑެއް ހެދުމުގެ ޝަރަފު ލިބުމަކީ ފަހުރެއް ކަމުގައި ދެކޭ ކަމަށާއި އެފަދަ ތާރީހީ ހަރަކާތަކުން ފުރުސަތު ލިބުމުން ވަރަށް އުފާކުރާ ކަމަށެވެ.\nސެރިން މަންސޫރާއި އޭނާގެ ފިރިމީހާ އަންވަރު ޝިޔާދު: ފަސް އަހަރުގެ ދަރި އެޑެންއާއެކު ސެރިން، ފްލައިޓުން ދަތުރުކުރި -- ފޮޓޯ/ ސެރިން، ފޭސްބުކް\nއާއިލާއަށް ލިބުނު އެ ފުރުސަތަކީ ސެރިންގެ ފިރިމީހާ އަންވަރަށް ލިބުނު ފުރުސަތެވެ. އެ ރެކޯޑު ހެދުމުގައި ބައިވެރިވުމުގެ ފުރުސަތު ލިބިފައިވާކަން އެމިރޭޓްސް އިން އޭނާއަށް އެންގީ އީމެއިލަކުންނެވެ. އަންވަރު އެ ފުރުސަތު ދޫކޮށްލީ އޭނާގެ އަންހެނުން ސެރިން އާއި ފިރިހެން ދަރިފުޅު އެޑެންއަށެވެ.\nއެ ދަތުރުގައި ބައިވެރިވި ގިނަ މީހުން ބޭނުންކޮށްފައިވަނީ އެމީހަކު ނިސްބަތްވާ ގައުމެއްގެ ގައުމީ ހެދުމެވެ. އެގޮތުން ސެރިން އާއި އެޑެން ވެސް ބޭނުންކޮށްފައިވަނީ ދިވެހި ހެދުމެކެވެ. ފަސް އަހަރުގެ އެޑެން ބޭނުންކުރީ ދިވެހި ފޭއްޔަކާއި ފޮށައެއް އަދި ރާއްޖޭގެ ނަން ޖަހާފައިވާ ޓީޝާޓެކެވެ. ސެރިން ހުރީ ފައްޓަރު ބައެއް އަޅައި، ދިވެހި ލިބާހުގައެވެ.\nއެ ދަތުރަށް ފަހު ދަތުރުގައި ބައިވެރިވި އެންމެންނަށް އެމިރޭޓްސް އިން ވަނީ މަރުހަބާ ކިޔައި، ސެޓްފިކެޓް ދީފައެވެ.\nގުޅޭ ޓެގު އެމިރޭޓްސް


މަހަކު -/6295 ރުފިޔާ\nމަހަކު -/2000 ރުފިޔާ\nޓެކްނިކަލް ކޯ / ސަޕޯޓިންގ ކޯ އެލަވަންސް: ކަނޑައެޅިފައިވާ އުސޫލާއި އެއްގޮތަށް.\n1- ބިމުގެ މައްސަލަތަކާއި ގުޅިގެން ދަޢުލަތުގެ އެންމެހާ މުއައްސަސާތަކަށް އެއްބާރުލުން ދިނުމާއި، އެމުއައްސަސާތައް މެދުވެރިކޮށް ބިމުގެ މައްސަލަތައް ހައްލުކުރުމަށް ކުރަންޖެހޭ އެންމެހާ މަސައްކަތްތައް ކުރުން.\n2- ބިމާބޭހޭ އެކިއެކި މައްސަލަތައް ހައްލުކޮށްދިނުމަށް އެދި އަމިއްލަ ފަރާތްތަކުން ހުށަހަޅާ މައްސަލަތައް ހައްލުކުރުމަށްޓަކައި ކަމާބެހޭ ފަރާތްތަކާއި މަޝްވަރާކޮށް މައްސަލަތަކަށް ހައްލުހޯދުމަށް މަސައްކަތްކުރުން.\n3- ބިންދޫކުރުމުގެ ހުއްދަދިނުމުގައި ބަލަންޖެހޭ ޕްލޭނިންގ މިންގަނޑުތަކާއި ބިމާއި ބެހޭ ޤާނޫނާއި ޤަވާއިދުތަކާއި ފުށުނާރާތޯ ބަލައި ޗެކްކުރުން.\n4- ބިމާބެހޭގޮތުން ސެކްޝަނަށް އަންނަ އެންމެހާ މައްސަލަތައް ހައްލުކުރުމަށް ވެރިންގެ ލަފާގެ މަތިން މަސައްކަތްކުރުން.\n5- ބިންދޫކުރުމުގެ ހުއްދަ ކައުންސިލްތަކަށް ދިނުމުގައި ދިމާވާ ދަތިތައް ދެނެގަނެ، އެފަދަ ކަންތައްތައް ޙައްލުކުރުމަށްޓަކައި ބިމާބެހޭ ޤާނޫނުގެ ދަށުން ހެދިފައިވާ ޤަވާއިދުތަކާއި ޢުސޫލުތައް އިސްލާޙުކުމަށް ލީގަލް ޔުނިޓަށް ބޭނުންވާ އެހީތެރިކަން ފޯރުކޮށްދިނުން.\n6- އެކިއެކި ބޭނުންތަކަށް ރަށުކައުންސިލްތަކަށް ހުއްދަދޫކުރެވޭ ބިންތަކުގެ މަޢުލޫމާތު ޑިޖިޓައިޒްކޮށް ލޭންޑް އިންފޯމޭޝަން ސިސްޓަމްއަށް ބޭނުންވާ މަޢުލޫމާތުތައް ފޯރުކޮށްދިނުން.\n7- ބިމާބެހޭ މުޢާމަލާތްތައް ހިންގުމަށް ބޭނުންވާ ފަންނީ ޤާބިލްކަން އިތުރުކޮށް މިކަމާބެހޭ ހުނަރުތައް ތަރައްޤީކޮށް ކުރިއެރުވުމުގެ މަސައްކަތްކުރުން.\n8- ލޭންޑް އިންފޯމޭޝަން އިންފޯމޭޝަން ސިސްޓަމް ޤާއިމްކޮށް، ދައުލަތުގެ ބިންތަކާބެހޭ އެންމެހައި މަޢުލޫމާތު އެއްކޮށް އެނިޒާމުގެ ތެރެއިން އެ މަޢުލޫމާތު ފުރިހަމައަށް ބޭނުންކުރެވޭނެ ގޮތްތައް ޤާއިމްކުރުމުގެ މަސައްކަތުގައި އެހީތެރިވެދިނުން.\n9- ރާއްޖޭގައި ބިންދޫކުރުމާއި، ގެންގުޅުމާއި، ބިމުގެ ވެރިފަރާތް ބަދަލުކުރުމާއި، ވިއްކުމާއި، ކުއްޔަށް ދިނުންފަދަ މުޢާމަލާތްތައް ހިންގުމަށް އާއްމު ފަރާތްތަކަށް ބޭނުންވާ މަޢުލޫމާތު ފަސޭހައިން ލިބޭނެ ނިޒާމެއް ޤާއިމްކޮށް ބެލެހެއްޓުމުގައި އެހީތެރވެދިނުން.\n10- ލޭންޑް މެނޭޖްކުރުމާއި ބެހޭ ބައިނަލްއަޤުވާމީ އޯގަނައިޒޭޝަންތަކާއި، ޖަމްޢިއްޔާތަކުގައި ބައިވެރިވެ ރާއްޖެ ތަމްސީލްކުރުން.\n11- ބިންބޭނުންކުރުމާއި ބިމުގެހުއްދަދިނުމާއި ބެހޭގޮތުން ކައުންސިލްތަކުގެ މުވައްޒަފުން ކުރިއެރުވުމަށް އެވެއަރނަސް އަދި ތަމްރީން ޕްރޮގްރާމްތައް ރޭވުން.\n12- ލޭންޑް މެނޭޖްމަންޓް އެންޑް އެޕްރޫވަލް ޔުނިޓްގެ އެންމެހާ މަސައްކަތްތައް ހިންގުމަށް ސެކްޝަންގެ ވެރިންނަށް އެހީތެރިވެދިނުން.\nމަޤާމުގެ މަސައްކަތާއި ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް7ގެ ނުވަތަ 8 ގެ ސަނަދެއް ޙާޞިލުކޮށްފައިވުން.\n1- އާބަން ސްޓަޑީޒް\n2- އަރބަން ޕްލޭނިންގ\n1- އަރބަން ޕްލޭނިންގ\n2- އާބަން ސްޓަޑީޒް\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވެލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒުން ދޫކޮށްފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ، ނުވަތަ ކޯސް ފުރިހަމަ ކުރިކަމުގެ ލިޔުމާއިއެކު ކޯހުން ސެޓްފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކޮށްފައިވާ ލިޔުމުގެ ކޮޕީ.\nމާގާމުގެ މަސައްކަތުގެ ދާއިރާއާ ގުޅޭ ތަޖުރިބާ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮކްޓޯބަރު 02 ވާ ބުދަ ދުވަހުގެ 12:00 ގެ ކުރިން، މޯލްޑިވްސް ލޭންޑް އެންޑް ސަރވޭ އޮތޯރިޓީ (އަމީނީމަގު،މާލެ) ގެ ކައުންޓަރަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައިގަނެވޭނެއެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ އެކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 އޮކްޓޯބަރު 03 އާއި 2019 ނޮވެންބަރު 20 އާއި ދެމެދު، މޯލްޑިވްސް ލޭންޑް އެންޑް ސަރވޭ އޮތޯރިޓީ (އަމީނީމަގު، މާފަންނު / މާލެ) ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 7345062 ނަންބަރު ފޯނަށެވެ.\nޕަބްލިޝްކުރި ގަޑި: 1124\nސުންގަޑި: 02 އޮކްޓޫބަރު 2019 1200


Symbolic ge "Dhathithah" kurehee mustho ge hunarun!\nސިމްބޮލިކްގެ "ދަތިތައް" ލަވަ އެނިމޭޝަން ހެދި މުސްތޮ--\nދަތިތައް ލަވައިގެ ކަވަރ ފޮޓޯ\nޒުވާނުންގެ މެދުގައި މަގުބޫލު ސިމްބޮލިކް ރެކޯޑްސްގެ ފުރަތަމަ އެނިމޭޓެޑް ވީޑިއޯ ލަވަ "ދަތިތައް" ވެގެންދިޔައީ ގިނަ ބައެއްގެ ސަމާލުކަން ހޯދި، މަގުބޫލު ލަވައަކަށެވެ. އެކަން އެނގެނީ ލަވަ ބެލި ގިނަ ބަޔަކު މަސައްކަތަށް ތައުރީފުކުރަމުންދާތީ އެވެ. ހުނަރުވެރި މި މަސައްކަތުގެ ފަހަތުގައި ކުޅުދުއްފުށީގެ އާޓިސްޓެއްގެވެސް ބޮޑު ދައުރެއް އެބައޮތެވެ. ސިމްބޮލިކްގެ ފަރާތުން ލިބުނު މި ފުރުސަތުގެ ބޭނުން ހިފައި، މުސްތޮފާ މުހައްމަދު (ކުލަފިހި) އޭނާގެ ހުނަރު ވަނީ ވަރަށް ފުރިހަމައަށް މި ލަވައިން ދައްކާލަދީފަ އެވެ. މި ކުޅުދުއްފުށި ފަހުރުވެރިވާ ފަދަ ހުނަރެކެވެ.\nރެޕްގެ ދުނިޔޭގައި ރާއްޖޭގެ ރަސްގެފާނު، ސިމްބޮލިކްގެ މި ފުރުސަތު މުސްތޮއަށް ލިބުނީ ސިމްބޮލިކްގެ އެންމެ މަގުބޫލު ޓޯއީގެ ފަރާތުންނެވެ. ހަގީގަތުގައި މި ލަވައަކީ މުސްތޮ އާއި ޓޯއީގެ މަސައްކަތެވެ. ރެޕްގެ މިހާ ވަރުގަދަ ލަވައެއް މުސްތޮ ހަދާފައިވާއިރު އޭނާ މި ހުނަރެއް ކުރި އެރުވި ގޮތަށް ބަލާލަން ޖެހެއެވެ.\nމުސްތޮ އެންމެ ފުރަތަމަ ވީޑިއޯ ހަދަން ފެށީ އުމުރުން އެންމެ ދިހަ އަހަރުގަ އެވެ. އޭރު ވީޑިއޯ ހަދަނީ ޕަވަރ ޕޮއިންޓާއި މޫވީ މޭކަރ ބޭނުންކޮށްގެން، ކާޓޫ ވީޑިއޯ އެވެ. އެއީ ވަރަށް ކުރި އެވެ. ފަހުން އައިސް ހަމައެކަނި ކުރެހުމުގެ ކަންކަމުގައި އުޅުމަށްފަހު "ދަތިތައް" މި ލަވައަކީ މިގޮތަށް މުސްތޮ ކުރި ފުރަތަމަ މަސައްކަތެވެ.\n"ދަތިތައް" ލަވައިގެ ކުރެހުމެއް\nރާއްޖޭގެ ހިޕްހޮޕް އަދި ރެޕްގެ ވަރުގަދަ ރެކޯޑް ލޭބަލް ސިމްބޮލިކް ރެކޯޑްސް ފަދަ ބޭންޑަކާއެކު މިފަދަ މަސައްކަތެއްކޮށްލަން ލިބުމުން މުސްތޮ ހުރީ ވަރަށް އުފަލުންނެވެ. މިއީ އޭނާގެ މަސައްކަތަށްވެސް ލިބުނު ވަރަށް ބޮޑު ކުރިއެރުމެކެވެ. މި މަސައްކަތާ ދެތެރޭ އޭނާ ހުރީ ވަރަށް ބޮޑަށް ހިތްހަމަޖެހިގެންނެވެ.\n"ލަވަ އަކީ ބޮޑަށް ސިމްބޮލިކް އުފެދުނު ގޮތާއި ފެށިގެން އައިއިރު ހުރި ގޮންޖެހުންތަކުގެ މައްޗަށް އެލަވަ އެއިނީ. އޭރު ދިމާވި ދަތިތައް ދެން އެއީ. ލަވަ ކިޔަދެނީ ޕެސްޓް އާއި ޓޯއީ. އެނިމޭޑެޓް ލަވައެއް ކުރިއަކުން ނަހަދަން. މިއީ މިހާތަނަށް ހެދި އެންމެ ބޮޑު ޕްރޮޖެކްޓް." މުސްތޮ ބުންޏެވެ.\nމުސްތޮ ފާހަގަކުރާގޮތުގައި މި ލަވަ އެނިމޭޓްކުރަން ވަރަށް ބޮޑަށް މުސްތޮއަށް ދޫކޮށްލި އެވެ. ބޭނުން ގޮތަށް ހިޔާލު ނެރެގެން ހަދަން ދޫކޮށްލީއެވެ. އޭނާގެ ހުނަރަށް އެމީހުންގެ އިތުބާރު އޮތެވެ.\n"ގާތްގަނޑަކަށް މަހެއް ތެރޭގައި މަސައްކަތް ނިންމާލި ޓޯއީވެސް ހެލްޕްވި 50-50 ގެ މަސައްކަތެއް މިއީ. ވަރަށް ބޮޑަށް ޓްރަސްޓްކޮށްފައި ދޫކޮށްލާފައި އޮތީ މަސައްކަތް މުސްތޮއަށް. މީހުންގެ ފަރާތުން ވަރަށް ޕޮޒިޓިވް ކޮމެންޓް ލިބޭ." މުސްތޮ ބުންޏެވެ.\nމި މަސައްކަތުގައި މުސްތޮއަށް ދިމާވި އެންމެ ބޮޑު ޗެލެންޖަކަށްވީ ލަވަ ނިންމަން ޖެހޭ މުއްދަތެވެ. ގާތްގަނޑަކަށް ލަވަ ނިންމާލާފައިވަނީ 45 ވަރަކަށް ދުވަސްތެރޭގަ އެވެ. ސިމްބޮލިކަށް ވެސް ލަވަ ފެންނަވަރުވީ ޕްރިމިއާ ނައިޓްގައި ކަމަށާއި ލަވަ ބަލާފައި ސިމްބޮލިކްގެ ފަރާތުންވެސް ވަރަށް ޕޮޒިޓިވް ކޮމެންޓްސް ލިބުނުކަން މުސްތޮ ފާހަގަކުރި އެވެ.\nމި މަސައްކަތާ ދޭ ތެރޭގައި މުސްތޮ ހުރީ ވަރަށް ބޮޑަށް ހިތްހަމަޖެހިފަ އެވެ. ފުރަތަމަ އެނިމޭޓްކުރި ލަވަ ގިނަ ބަޔަކަށް ކަމުގޮސް އެކަމާ ޕޮޒިޓިވް ފީޑްބެކް ލިބުމުންނެވެ. ދަތިތައް ލަވައިގެ އެނިމޭޝަންގެ އިތުރުން ކޯވަރެއްގެ އަލްބަމްގެ ކަވަރ ވެސް ޑިޒައިންކޮށްފައިވަނީ މުސްތޮ އެވެ. މި މަސައްކަތުން ހިތްވަރު ލިބި މުސްތޮ މިހާރު މަސައްކަތްކުރަން ގަސްތުކޮށްފައިވަނީ އެނިމޭޓެޑް ކާޓުނެއް ހަދަންށެވެ. މުސްތޮ ބުނީ އެކަމުގެ ކޮންމެ ވެސް ވަރެއްގެ މަސައްކަތެއް ވެސް މިހާރު ކުރަމުންދާ ކަމަށެވެ.\nމިލަވަ ހެދުމުގައި މުސްތޮއާއެކު ހަރަކާތްތެރިވި ސިމްބޮލިކްގެ ރެޕް އާޓިސްޓް މުހައްމަދު ނަބީލް (ޓޯއީ) ބުނީ، މުސްތޮގެ މި މަސައްކަތާމެދު ސިމްބޮލިކްގެ މުޅި ޓީމުންވެސް ތިބީ ވަރަށް ބޮޑަށް ހިތްހަމަޖެހިފަ ކަމަށެވެ.\nމަހެއްހާ ދުވަސްތެރޭގައި މި މަސައްކަތް ނިންމުން މިއީ މުސްތޮ އާއި ޓޯއީއަށް ކުރިމަތިވި ބޮޑު ޗެލެންޖެކެވެ. އެހެންވެ މަސައްކަތްތައް ކުރަމުންދިޔައީ ދެ މީހުންނަށް ބަހާލައިގެންނެވެ. ޓޯއީ ބުނީ ބައެއް ސީންތަކުގައި ދެ މީހުން އެނިމޭޓްކޮށްފައިވާއިރު މުސްތޮ ކުރަހަމުންދާއިރު ޓޯއީ އެނިމޭޓްވެސް ކޮށްފައިވާނެކަމަށެވެ.\nކުރިއަށް އޮތްތަނުގައިވެސް މުސްތޮގެ އިތުރު މަސައްކަތަކެއް ފެންނާނެކަމަށް ވަރަށް އުންމީދުކުރާ ކަމަށް ޓޯއީ ބުންޏެވެ.\n’ކޯވަރެއް‘ އަލްބަމްގައި 20 ލަވަ ހިމެނޭއިރު، މިއީ ސިމްބޮލިކުން ގާއިމުކޮށްފައިވާ، "ދަތިތައް" މި ވީޑިއޯ ލަވަ ބަލާލެވޭނީ ހަމައެކަނި ބައިސްކޯފުންނެވެ.


BREAKING: Rix Kunfuneege Mahchah Human Trafficking Dhauvaa Kuran Fonuvaifi - Vaguthu\n2 މަސް ކުރިން ( ޖެނުއަރީ 12, 2021 )\nބ. ބޮޑު ފިނޮޅުގައި ގަވާއިދާ ހިލާފަށް ބިދޭސީން ގެންގުޅުނު މައްސަލާގައި ރިޒް ކުންފުނީގެ މައްޗަށް ތުހުމަތު ކުރެވޭ ހިއުމަން ޓްރެފިކިންގގެ ދައުވާ ކުރުމަށް ޕްރޮސެކިއުޓަރ ޖެނެރަލް (ޕީޖީ) ގެ އޮފީހަށް ފުލުހުން ފޮނުވައިފިއެވެ.\nފުލުހުންގެ މީޑިއާ އޮފިޝަލް މިއަދު މައުލޫމާތު ދެއްވި ގޮތުގައި ރިޒް ކުންފުނީގެ މައްޗަށް އެ ދައުވާ ކުރުމަށް ޕީޖީގެ އޮފީހަށް ފޮނުވާފައިވަނީ އިއްޔެއެވެ. ރިޒް ކުންފުންޏަކީ ރައްޔިތުންގެ މަޖިލީހުގެ މިލަންދޫ ދާއިރާގެ މެންބަރު އަލީ ރިޒާ ހިންގަވާ ކުންފުންޏެކެވެ.\nބިދޭސީންގެ އެއްވެސް ލިޔެކިއުމެއް ނެތް މައްސަލައާއި މުސާރަ ނުދީ ގަވައިދާ ހިލާފަށް ގެންގުޅުން ކަމަށް ތުހުމަތު ކުރެވޭ މައްސަލަތައް ފުލުހުން ބަލަން ފަށާފައިވަނީ، ުރިޒް ކުންފުނިން ތަރައްގީ ކުރަމުން ދިޔަ ބ. ބޮޑުފިނޮޅުގައި މަސައްކަތް ކުރަމުން ދިޔަ ދިވެހިންތަކެއް އެ ތަނުގައި ތިބި ބިދޭސީން ވެގެން ރަހީނުކޮށް ހަމަނުޖެހުންތަކެއް ވެސް ހިނގައިގެން އުޅެނިކޮށެވެ.\nއެ ރަށުގައި ހިނގި ހަމަނުޖެހުންތަކުގެ އެ މައްސަލަ ފުލުހުން ތަހުގީގު ކުރަން ފެށުމާއެކު މި ކަމުގައި ހިމެނޭ ހިއުމަން ޓްރެފިކިންއަށް ތުހުމަތު ކުރެވޭ ކަންކަން ތަހުގީގު ކުރަމުން އަންނަ ކަމަށް ފުލުހުން އޭރު ވިދާޅުވިއެވެ.\nމި މައްސަލަ ރިޒާ ނިސްބަތްވާ ޕާޓީ، އެމްޑީޕީގެ ސުޕަ މެޖޯރިޓީ އޮތް ރައްޔިތުންގެ މަޖިލީހުން ވެސް އަންނަނީ ބަލަމުންނެވެ. އަދި އެ މައްސަލަ ހިއުމަން ރައިޓްސް ކޮމިޝަަނާއި އިމިގްރޭޝަން އަދި އިކޮނޮމިކް މިނިސްޓްރީން ވެސް ބަލަ އެވެ. ނަމަވެސް މިހާތަނަށް އައިއިރު އެ މައްސަލައާ ގުޅޭ އެއްވެސް ތަފްސީލެއް މި އިދާރާތަކުން ހާމައެއް ނުކުރެއެވެ.\nޖެނުއަރީ 12, 2021 14:32\nލަދު ކަމެއެް ހުވާ..


Umra ge alhukamah dhiumah Saudi Arabia maadhamaa hulhuvaalanee - vNews.mv\nއުމްރާގެ އަޅުކަމަށް ދިއުމަށް ސައުދީ އަރަބިއްޔާ މާދަމާ ހުޅުވާލަނީ\nސައިފް އަޒްހަރު 08 August 2021, 15:10\nސައުދީ އަރަބިއްޔާއިން ބޭރުން އުމްރާގެ އަޅުކަމަށް އަންނަ މީހުންނަށް މާދަމާއިން ފެށިގެން މަރްހަބާކިޔަން ތައްޔާރު ކަމަށް ސައުދީ އަރަބިއްޔާއިން އިއުލާން ކޮށްފިއެވެ.\nސައުދީ ސަރުކާރުގެ މިނިސްޓްރީ އޮފް ހައްޖު އެންޑް އުމްރާއާ ހަވާލާދީ އެގައުމުގެ ރަސްމީ ނޫސް އޭޖެންސީން ބުނެފައިވަނީ، މި އޮގަސްޓްމަހުގެ9ވަނަ ދުވަހުން ފެށިގެން އުމްރާގެ އަޅުކަމަށް ސައުދީ އަރަބިއްޔާއިން ބޭރުން އަންނަ މީހުންނަށް ފުރުސަތު ހުޅުވާލެވިފައިވާ ކަމަށެވެ.\nއެގޮތުން، ސައުދީ އަރަބިއްޔާގެ އެތެރެއިންނާއި ބޭރުން އުމްރާގެ އަޅުކަމަށް މަހެއްގެ މައްޗަށް ދެމިލިއަން މީހުންނަށް ފުރުސަތު ދެވޭގޮތަށް މަޑުމަޑުން ޖާގަތައް އިތުރު ކުރަމުން ގެންދާނޭ ކަމަށް ބުނެފައި ވެއެވެ.\nސައުދީ އަރަބިއްޔާއިން ބޭރުން އުމްރާގެ އަޅުކަމަށް އަންނަ މީހުން، އެމީހަކު ނިސްބަތްވާ ގައުމަކުން ދޫކޮށްފައިވާ ވެކްސިން ޖެހިކަމުގެ ރަސްމީ ސެޓްފިޓް ހުށަހަޅަންޖެހެއެވެ. އަދި އެމީހަކު ޖެހި ވެކްސިނަކީ ސައުދީ އަރަބިއްޔާއިން އެޕްރޫވް ކޮށްފައިވާ ވެކްސިނަކަށް ވާންޖެހޭނެ ކަމަށްވެސް ބުނެފައި ވެއެވެ.\nއުމްރާގެ އަޅުކަމަށް އަންނަ މީހުންނަށް ހުއްދަދިނުމަށް ހަމަޖައްސާފައިވަނީ އީތްމަރްނާ އަދި ތަވައްކަލްނާ އެޕްލިކޭޝަން މެދުވެރިކޮށެވެ. އެގޮތުން ހުށަހަޅާއިރު ވެކްސިން ޖެހިކަމުގެ ރަސްމީ ސެޓްފިކެޓް އެޕްލިކޭޝަންގައި އެޓޭޗްކުރަން ޖެހެއެވެ.\nވެކްސިން ޖަހާފައިވާ މީހުންނަށް އުމްރާގެ އަޅުކަމަށް އާދެވޭގޮތް ހެދުމާއި، އަދި މިހާރު އަޅާފައިވާ އެހެން ފިޔަވަޅުތަކަކީ، އުމްރާގެ އަޅުކަމަށާއި މުގައްދަސް ތަންތަނަށް ޒިޔާރަތްކުރާ މީހުންގެ ރައްކާތެރިކަމާއި ސިއްހަތު ކަށަވަރު ކުރުމަށް އަޅާ ފިޔަވަޅުތަކެއް ކަމަށް ސައުދީ މިނިސްޓްރީ އޮފް ހައްޖު އެންޑް އުމްރާއިން ހާމަކޮށްފައި ވެއެވެ.\nޑެޕިއުޓީ މިނިސްޓަރ އޮފް ހައްޖު އެންޑް އުމްރާ ޑރ. އަބްދުލް ފައްތާހް ވިދާޅުވީ، އުމްރާވެރިން ދަތުރުކުރާ ބަސްތަކަށް މީހުން އަރުވާނީ 50 އިންސައްތައަށް ކަމަށާއި، ގައިދުރުކަން ބެހެއްޓުމާއި، ސެނިޓައިޒް ކުރުންފަދަ ކަންކަން މުޅި ދަތުރުގައި ކުރިއަށް ގެންދެވޭނޭ ކަމަށެވެ.\nމީގެއިތުރުން، މިދުވަސްވަރު އުމުރުން 18 އަހަރުން ދަށުގެކުދިން މަސްޖިދުލް ޙަރަމަށް ވަނުމުގެ ފުރުސަތު ނުދިނުމަށްވެސް ވަނީ ނިންމާފައެވެ.


Enme furihama sihhathugai fenna adhuge jeelu binaa kuran, Mohamed...\nރިޕޯޓު - ޞިއްޙީ ޚިދުމަތްތެރިންގެ ދަައުރު\nއެންމެ ފުރިހަމަ ސިއްހަތުގައި ފެންނަ އަދުގެޖީލު ބިނާކުރަން، މުޙައްމަދު ސަޢީދުގެ މަތިވެރި ގުރުބާނީ!\nއޭރު މަސައްކަތް ކުރަމުން ގެންދެވީ ހެލްތު އެސިސްޓެންޓެއްގެ ގޮތުގައި\nގާތުން ކިރުދިނުން6މަސްވަންދެއް، މެދުކަނޑާނުލައި ކުރިއަށް ގެންދަން، އިރުޝާދު ދެވުނު\nއިސްކޮޅާއި ބަރުދަން ބެލުމުގެ އިތުރުން، ވެކްސިން ޕްރޮގްރާމުވެސް ހިންގި\nކ. މާލެ 23 މާރޗް 2020 | ހޯމަ 17:36 14,502\nކުޑަކުދިން ބަރުދަން ބެއްލެވުމާއި،ރަނގަޅުކާނާގެ މައުލޫމާތު ދެއްވަނީ - ރާއްޖެއެމްވީ\nއެ ކުދީންގެ ވެއްޓަކީ ދިވެހިރާއްޖެއެވެ. އެއީ ތުއްތު ކުދިން ތަކެކެވެ. އެ ތިބީ 1970 ގެތެރޭގައެވެ. ޒަމާނީ ދިވެހިރާއްޖެ އަކަށް، އަލި ވިލުމުގެ އުންމީދީ ދޯދިތަކެއްގެ ހިޔަލުގައެވެ. ފަނޑުފަނޑު ގޮތެއްގައި، އެ ދޯދިތައް ފެންނާން އޮތް، ރަށްފުށުގެ އަތިރިމަތީގައެވެ. އެނދުން ތެދުވި ގޮތަށް ގޮސް، ޤަޟާޙާޖާ ކުރުމުގައެވެ!\nމި ސިފަކުރާ ޖީލުގެ ކުޑަކުދީންގެ ބަނޑު އެހާމެ ސިނގެވެ. ދުޅަހެޔޮ ސިއްޙަތެއް ލިބިފައި ނުވީތީ، ގައިގެ ކަށިތައް އެހުރީ ހާމައަށް ފެންނާށެވެ. އަތްފައި އެހާމެ އަނަރޫފައެވެ. ބޯ ވެސް އެހާމެ ބޮޑެވެ. ހިނގައިފައި ދާއިރު، ފައިކޮޅުން ވާގި ދޫވަމުން އަންނަ ކުދީންކޮޅެއްކަން އެނގެއެވެ.\nމި ޢަލާމާތް ތަކުގެ ތެރެއިން ފާއްދާލަމުން އެދާ، އަނެއް މަންޒަރަކީ ދޮންފޫޑު ކަމެވެ. އެނީމިއާވެ. ފޮއްސި އެވެ. ސުވާލަކީ، އެހެން އެކަން ވުމަށް، މެދުވެރިވެފައި އެ އޮތީ، ކީއްވެ؟ ކޮން ކަމެއް، މި ގައުމުގައި، ގޯސްވެފައި ވީތީ ހެއްޔެވެ؟\nއެއީ ކޮވިޑު19 ގެ ބިރުވެރި ކަމުގައި، މި އޮތް މިއަދުގެ ޖީލުގެ ދަރިން، ލޯތްބާއި، ފަޚުރާއެކު، މިއަދު "މަންމާ" އޭ! ނުވަތަ "ބައްޕާ" އޭ! ބުނެ މުޚާތަބުކުރާ، އަހަރެމެންގެ މައިންބަފައިންގެ ޅަފަތުގެ ދުވަސްވަރެވެ! މި އިޝާރަތްކުރާ ޖީލު ނޭވާލީ " ކާޑުބަލި" ޢާންމު ވެފައި އޮތް، ދިވެހިރާއްޖެ އަކަށެވެ.\nކިއުންތެރިއާ އަށާއި އެހުންތެރިއާއަށް، ކިޔައިދެމުން މިގެންދާ ޒަމާން ދުއް، ތުއްތު ކުދިންގެ ކިބައިން، ފެންނާން އޮތް އަނަރޫފަކަން، މިއަދު ހިތް މައްޗަށް ގެންނަ ހިނދު، ލޮލުގެ ކުރަވިތައް ތެންމާލާނެކަން ކަށަވަރެވެ. އެހެން ނަމަވެސް، އެފަދަ އަސަރެއް ހިތަށް ވެރިވާން ފަށާނީ، މި ޙަގީގީ މަންޒަރު ދުއް މީހަކަށް ތާއެވެ. ސުވާލަކީ، އެ ކަރުނަ ހިއްކައިދިނީ، ކޮން ބައެއްގެ ކިހާބޮޑު ގުރުބާނީއަކުން ހެއްޔެވެ؟\nއަޅުގަނޑު ސިފަކޮށްދެވޭތޯ މަސައްކަތް ކުރަމުން މިގެންދާ، މަންޒަރުގެ ތެރެއިން، ފަނޑުފަނޑު ގޮތެއްގައި ފެންނާންހުރީ، އެ ބޭފުޅެއްގެ މަތިވެރި ގުރުބާނީން، ނިއުޓްރިޝަނުން މަޙުރޫމްވެ، ކާޑުބައްޔަށް ހުށަހެޅިފައި އޮތް ދިވެހިރާއްޖެއިން، އެ ޙާލަތު ބަދަލު ކޮށްލެއްވި މޭސްތިރިއާ އެވެ! ނަމަވެސް ކިޔައިދެމުން މި އަންނަ މަންޒަރުގައި، އޭނާ ސިފަކުރާނަމަ، އެއީ އޭރު އެންމެ 17 އަހަރުގެ ކުއްޖެކެވެ. މަސައްކަތް ކުރަމުން އެ ގެންދަނީ، އައްޑޫ އަތޮޅު ގަމުގައި އިނގިރޭސިން ހިންގަމުންދިޔަ ހަސްފަތާލުގައެވެ.\nމި ދެންނެވި ޒުވާނާ އޭރު މަސައްކަތް ކުރަމުން ގެންދަނީ ހެލްތް އެސިސްޓެންޓެއްގެ ގޮތުގައެވެ. އިނގިރޭސި ޑޮކްޓަރުންގެ އިރުޝާދުގެ ދަށުންނެވެ. ބައެއް ފަހަރު، އައިވީ ގުޅައިދިނުމުގައެވެ. އަނެއްބައި ފަހަރު އެ ހޮސްޕިޓަލުގައި އެނދުމަތި ކޮށްފައިތިބި ބަލިމީހުންގެ ވޯޑު ބެލެހެއްޓުމުގައެވެ. އެހެން ކޮންމެވެސް ވަގުތެއްގައި ނަމަ، ބޭސް އަޅައި ދިނުންފަދަ ކޮންމެވެސް ޚިދުމަތެއްގައެވެ. އޭނާއަކީ އިނގިރޭސިން އައްޑޫ އަތޮޅުން މި ފަންނުގައި ތަމްރީން ކުރި ބާރަވަރަކަށް ޒުވާން ކުދީންގެ ތެރެއިން ހިމެނޭ އެކެކެވެ.\nކޮންމެއަކަސް މި ދަންނަވާ ޒުވާނާ، އެ ޚިދުމަތުގައި ހުއްޓައި، އައްޑޫ ގަމުން އިނގިރޭސިން ފައިބައިފިއެވެ. ހަސްފަތާލާއި އެތާނގައި ހުރިނަމަ ހުރި މެޝިންތަކާއި، ބޭހާއި، އެންމެންހާ ސާމާނު ދޫކޮށްފައެވެ. އެހިނދު އޭރު އޮތް ސަރުކާރުން، އެ ހަސްފަތާލުގައި ހުރި ސާމާނުތައް، މާލެއަށް ގެންދަވައިފިއެވެ. އެހިނދު އޭނާ އެހުރީ އިންސާނީ ޚިދުމަތް ދޭނެ ގޮތަކާއިމެދު ފިކުރާވެފައެވެ! ދެން އޮތީ ކޮން މާދަމާއެއްތޯ ސުވާލު އުފެދިފައެވެ!\nދުވަސްވަރަކީ، ރާއްޖޭގައި ފުރަތަމަ ފަހަރަށް ހެލްތް އެސިސްޓެންޓުން ތަމްރީނު ކުރަންފެށި ދުވަސްވަރެވެ. އޭރު ފުރަތަމަ ބެޗު ނިމެމުން ދަނީއެވެ. ފުރަތަމަ އެކުލަވައިލި މުގައްރަރާ އެއްގޮތަށެވެ.\nއިނގިރޭސިން އައްޑޫން ފޭބުމާއެކު، އެ ހޮސްޕިޓަލުގައި ތަމްރީނު ވެގެން ޚިދުމަތުގައި ތިބި ޒުވާނުންތިބީ އަތް ބަންދުވެފައެވެ. އެހެން ތިއްބައި އެކުދީންނަށް ލިބެނީ، އޭރުގެ ހެލްތް މިނިސްޓަރ މޫމިނާ ޙަލީމްގެ މެސެޖެކެވެ. އެ މެސެޖުގައި ބުނެފައިވަނީ، އެކުދީން މާލެއަށް ބަދަލުވާނަމަ، ވަޒީފާ ދެއްވާނެ ކަމެވެ!\nމި ލިބުނު މެސެޖާއެކު، މިދެންނެވި ޒުވާނާ، އީކުއޭޓަރ ހުރަސްކުރީ މާލެ އައުމަށެވެ. ގައުމަށް އޭނާއަށް ކޮށްދެވިދާނެ ޚިދުމަތަކަށެވެ. މާލެ އައުމާއެކު، އޭރު ކިޔަވައި ދެމުންދިޔަ މުގައްރަރާ ގުޅޭ ޓެސްޓެއް، އޭނާއަށްވެސް ދިނެވެ. ހިންގަމުން އެދާ ކޯހުގައި ކިއެވުމުގެ ބަދަލުގައެވެ. ކޮންމެއަކަސް މި ދެވުނު ޓެސްޓުން އޭނާ ފާސްވުމުން، އޭނާއަށް ލިބުނީ " ހެލްތް އެސިސްޓެންޓް ގްރޭޑް1" ގެ ވަޒީފާގެ ޗިޓެވެ. އެހިނދު، އޭނާ އެ، އެނބުރެނީ ދިވެހިރާއްޖޭގައި އޭރު އޮތް، އެންމެ ބޮޑު ކަންބޮޑުވުމާ ދިމާއަށެވެ. ނިއުޓްރިޝަންގެ ހޭލުންތެރިކަން މުޅި ގައުމުގައި އުފައްދައި، ކާޑުބަލި ނައްތާލައި، ދުޅަހެޔޮ ޖީލެއް، މި ބިމުގައި ހެދިބޮޑުވާން ބޭނުންނަމަ، އެކަމުގައި އޭރު އޮތް ގޮންޖެހުމަށެވެ. ނުވަތަ ޗެލެންޖަށެވެ!\nކިއުންތެރިޔާ ނޭވާ ހިފަހައްޓައި ލެއްވި ސުވާލަކީ، އެއީ ތަފްސީލީ ގޮތެއްގައި ކިއައިދޭނަމަ، ކާކު ހެއްޔެވެ؟ އެ ޒުވާނާ މި ލިއުމުން "ކަޝްފު" ވާނީ ކޮން ހިސާބަކުން ހެއްޔެވެ؟ އެއީ ކާކުތޯއެވެ؟ އެހެން ކަމުން، ދިވެހިރާއްޖޭގައި އޮތް، ނިއުޓްރިޝަންގެ ހޭލުންތެރިކަން އުފައްދަން، އޭރު އެ އޮތް ގޮންޖެހުމާ ކުރިމަތިލީ ޒުވާނާ، މިހައިތަނުން ތިލަކޮށްދޭން މި ފަށަނީއެވެ!\nއިނގިރޭސި ވިލާތުގެ ލިވަރޕޫލުގެ ސްކޫލް އޮފް ޓްރޮޕިކަލް މެޑިސިން އެންޑް ހައިޖިނުން، ކޮމިއުނިޓީ ހެލްތުގެ ދާއިރާއިން މާސްޓަރސް ހައްދަވައިފައިވާ އަލްފާޟިލް މުޙައްމަދު ސަޢީދު، ޔުނެސެފްގައި 13 އަހަރު، ނިއުޓްރިޝަން ސްޕެޝަލިސްޓެއްގެ ގޮތުގައި ޚިދުމަތް ކުރެއްވީ، ރާއްޖޭގެ ޕަބްލިކް ހެލްތުގައި، ނިއުޓްރިޝަނާބެހޭ އެންމެ އިސް މަޤާމު، ފުރުއްވުމަށް ފަހު އެވެ.\nކޮލެރާއާއި ޝިގެއްލާގެ ދުވަސްވަރުގެ އިތުރުން، އެތައް އަތޮޅެއްގައިވެސް ހެލްތް އެސިސްޓެންޓެއްގެ ގޮތުގައި ޚިދުމަތްކުރެއްވި ސަޢީދު، ޕަބްލިކް ހެލްތުގައި، ހުންނަވައިގެން ރާއްޖޭގައި ނިއުޓްރިޝަނާބެހޭ ހޭލުންތެރިކަން، އުފައްދަވަމުން ގެންދެވި ގޮތް، ސަޢީދު، ވިދާޅުވެ ދެއްވަމުން ގެންދެވީ، ރީތި ވާހަކަ އެއްގެ ގޮތުގައެވެ.\nމަންޒަރުތައް ސިފަކޮށް ދެއްވަމުންނެވެ. ޙަގީގަތުގައިވެސް އެއީ ރީތި ވާހަކަ އެކެވެ. ވާހަކައިން ސިފަވެގެން ދިޔައީ 1970ގެ ތެރޭގައި ފެންނާން ތިބި، ދިވެހިރާއްޖޭގެ ތުއްތު ކުދީންނެވެ. އެއީ، މި ޖީލުގައި މި ތިއްބެވި ބޭފުޅުންގެ މައިންބަފައިންނެވެ. އެހެންކަމުން، މިވާހަކަ އަޅުގަނޑުމެންގެ ހިތްތަކާ ކިހައި، ކުޅެލާނެ ހެއްޔެވެ؟\nމުޙައްމަދު ސަޢީދު، ވިދާޅުވި ގޮތުގައި، އޭރު ޕަބްލިކު ހެލްތުގައި ތިއްބެވީ ޑރ. ޢަބްދުއްސައްތާރު ޔޫސުފާއި ޑރ. އައިމިނަތު ޖަމީލުފަދަ، ޕަބްލިކް ހެލްތު ދާއިރާގެ ތަޖުރިބާކާރުންނެވެ. ސަޢީދު ، މަސައްކަތަކީ، ނިއުޓްރިޝަނާބެހޭ ހޭލުންތެރިކަން ޤައުމުގައި އުފެއްދުމެވެ. މި ދެންނެވި ބޭފުޅުންގެ އިރުޝާދާއެކުގައެވެ. މި ގޮތުން ރާއްޖެ އެކި ޒޯނުތަކަށް ބަހާލައިގެން ފެށީ، ފުރަތަމަވެސް ފެށީ މޯބައިލް ޓީމުތަކުގެ ދަތުރު ތަކެވެ.\nމި ދަތުރުތަކުގައި ރައްޔިތުން ނިއުޓްރިޝަނަށް ހޭލުންތެރިކަން އުފެއްދެވީ، ޢަމަލީ ގޮތުން، އެކަން ދައްކައިގެން އަދި ދައްކައިވެސް ދީގެންނެވެ. އިންޖީނު އުނދުން ހިފައިގެން ގޮސް، ފުރަތަމަވެސް މައިންބަފައިން އެއްކުރީއެވެ. ކުއްޖާގެ ސިއްޙަތަށް ފައިދާހުރި ކާނާއަކީ، މިއޭ ބުނެ، ރާއްޖެއިން ލިބެންހުރި ބާވަތްތައް، އެންމެ ފުރަތަމަ ދައްކައި ދިނިއްޔެވެ. އެއަށްފަހު އެ ބާވަތްތައް ބޭނުން ކޮށްގެން، ކާތަކެތި ތައްޔާރު ކުރާނެ ގޮތް ދައްކައިދީ، ކިޔައިދިނީއެވެ. ކިޔައިދިނީ އެތަކެތި އެމީހުންގެ ކުރިމަތީގައި ކައްކައިގެންނެވެ. އަދި ކެއްކި ތަކެތި ކާންވެސް ދީގެންނެވެ.\nކެއުމުގައި ބޭނުން ކުރެވިދާނެ އެންމެ ރަނގަޅު ޑައިޓަކީ މިއީއޭ ބުނެ، ކެއްކީ، މުރަނގަފަތާއި، މަހާއި، ހަނޑުލާއި، އަދި ފުށާއި، ކާށިކިރާއި މިފަދަ ބާވަތްތަކުން ތައްޔާރު ކުރެވިދާނެ ކާނާއެވެ. މުރަނގަފަތް ހިމެނީ، އެއީ ރާއްޖެއިން ލިބެންހުރި އެންމެ ރަނގަޅު ފަތަށް ވީތީއެވެ. އަދި އޭގައި، ވިޓަމިންއޭ އާއި، ވިޓަމިން ސީ އާއި،ކެލްސިއަމްގެ އިތުރުން ދަނގަނޑުގެ މާއްދާވެސް އެކުލެވޭ އެއްޗަކަށް ވީމައެވެ.\nމިދެންނެވި ކާނާގެ ތެރޭގައި، ރާއްޖެއިން ލިބެންހުރި މޭވާގެ ބާވަތްތައްވެސް ހިމެނުމުގެ ހޭލުންތެރިކަން އުފައްދަމުން ގެންދިޔައީ، ޚާއްސަ ގޮތެއްގައި ގާތުން ކިރުދިނުން6މަސްވަންދެއް، މެދުކަނޑާނުލައި ކުރިއަށް ގެންދަން، އިރުޝާދު ދެމުންނެވެ. އޭގެ ފަހުންވެސް ގާތުން ކިރު ދިނުމާއެކު، އިރުޝާދު ދެވުނު ޑައެޓާ އެއްގޮތަށް، ވެށީގެ ތެރެއިން ލިބެންހުރި، ތަރުކާރީއާއި މަސް ހިމަނައިގެން، ކުއްޖާއަށް "ބޭބީފުޑު" ދޭން، އިރުޝާދު ދެވުނެވެ.\nއޭރު މޯބައިލް ޓީމު ތަކުގައި، އިސްކޮށް ތިއްބަވާ ހެލްތު ވޯކަރުން، މެދުވެރިކޮށް، މި ހޭލުންތެރިކަން އުފައްދަމުން ގެންދިޔައިރު، އިސްކޮޅާއި ބަރުދަން ބެލުމުގެ އިތުރުން، ވެކްސިން ޕްރޮގްރާމުވެސް ގެންދިޔައީ ހިންގަމުންނެވެ. ވެކްސިން ކާޑެއް ކޮންމެ ބެލެނިވެރިއަކަށް ދީގެން، ބަރާބަރަށް މޮނިޓަރ ކުރަމުންނެވެ. އޭރު ކުއްޖާ ސްކޫލަށް ވަދެވޭނީ އެ ކާޑު ދެއްކުމުންނެވެ. އެހެން ކަމުން މިކަމަށް ބެލެނިވެރިން އިންތިހާއަށް ސަމާލުކަން ދިނެވެ.\nއެދުވަސްވަރަކީ، ޔުނެސެފާއި ޑަބްލިއު އެޗް އޯގެ އެހީގައި، ރާއްޖެއަށް ހިލޭ ވެކްސިން ލިބެމުންދިޔަ ދުވަސްވަރެވެ. އެހެންކަމުން، ވެކްސިން ކަވަރޭޖު 95 އިންސައްތައަށް ގެންދެވުނެވެ. މިކަންކަމުގެ ނަތީޖާއަކަށްވީ، ހަތަރުފަސް އަހަރެއްގެ ތެރޭގައި، ރާއްޖެއިން ކާޑުބަލީގެ އިތުރުން، ގައިންގަޔަށް އަރާ ބަލިތައް ނައްތާލެވުމެވެ! ނިއުޓްރިޝަންގެ ހޭލުންތެރިކަން ގައުމުގައި އުފެއްދުމެވެ. ދުޅަހެޔޮ ޖީލެއް ދިވެހި ބިމުގައި ހެދިބޮޑުވާނެ އާ ޒަމާނެއް އުފަން ވުމެވެ.\nމިއަދުގެ ޖީލަކީ، ނުވަތަ މިއަދުގެ ދިވެހީންނަކީ، ރީތި ހަށިތަކެއްގެވެރި ބައެކެވެ. ދިވެހީންގެ ސޫރަ މިއަދު ފެންނާން މިއޮތީ "ގޯލްޑަންރޭޝިއޯ"ގައެވެ. މިއީ އިއްޔެ އެ ދެވުނު ވެކްސިންތަކާއި، އުފެއްދި ނިއުޓްރިޝަނާބެހޭ ހޭލުންތެރިކަމުގެ ނަތީޖާއެވެ. އެހެންކަމުން، މިއަދު " ރިޓަޔަރމަންޓު"ގެ ހަޔާތުގައި ހުންނެވި ނަމަވެސް، ސިއްޙީ ޚިދުމަތުގައި، މުޙަންމަދު ސަޢީދު، ހޭދަކުރެއްވި 48 އަހަރުގެ ޙަޔާތަކީ، އެ ޙަޔާތެއްގެ އުފާ، ހަމައެކަނި އޭނާއަށް ލިބިލެއްވި އެއްޗެއް ނޫނެވެ. އެއީ ދިވެހި ގައުމަށްވެސް ލިބިދިން އުފަލެކެވެ! ހިނިތުންވުމެކެވެ!


Raajjeyge sarahahdhun 150 Kg ge drugs athulaigenfi! - vNews.mv\nރާއްޖޭގެ ސަރަހައްދުން 150 ކިލޯގެ ޑްރަގްސް އަތުލައިގެންފި!\n07 October 2019, 09:37\nރާއްޖޭގެ ސިފައިންނާއި ފުލުހުން އިންޑިއާ އާއި ސްރީލަންކާގެ ސަލާމަތީ ފަރާތްތަކާ ގުޅިގެން ހިންގި އޮޕަރޭޝަނެއްގައި ރާއްޖޭގެ ސަރަައްދުން 150 ކިލޯގެ މަސްތުވާތަކެތި އަތުލައިގެންފި ކަމަށް އިންޑިއާގެ ބައެއް ނޫސްތަކުން ބުނެފި އެވެ.\nރާއްޖޭގެ ސަރަހައްދުން މިހާ ގިނަ އަދަދެއްގެ މަސްތުވާތަކެތި ފެނިފައިވާ ކަމަށް އިންޑިއާގެ ނޫސްތަކުން ބުނި ނަމަވެސް ރާއްޖޭގެ ސަލާމަތީ އިދާރާތަކުން މިމައްސަލައިގައި އަދި އެއްވެސް އެއްޗެއް ބުނެފައެއް ނުވެ އެވެ.\nއިންޑިއާގެ ނޫހެއް ކަމުގައިވާ ހިންދުސްތާން ޓައިމްސްގައި ބުނެފައިވަނީ މަސްތުވާތަކެތީގެ މިއޮޕަރޭޝަން ހިންގާފައިވަނީ ޕާކިސްތާނުން ފުރައިގެން މަސްތުވާތަކެތި ހިފައިގެން ދަތުރުކުރި ބޯޓެއްގެ މައުލޫމާތު އިންޑިއާގެ ކަމާ ގުޅޭ އިދާރާތަކަށް ލިބުމާ އިންޑިއާ އާއި ލަންކާ އަދި ރާއްޖޭގެ ސަލާމަތީ ފަރާތްތަކާ ގުޅިގެން ކަމަށެވެ.\nނޫހުގައި ބުނެފައިވާ ގޮތުން މިމައުލޫމާތު އިންޑިއާގެ އިދާރާތަކަށް ލިބިފައިވަނީ މިދިޔަ ސެޕްޓެމްބަރު މަހުގެ 30 ވަނަ ދުވަހު ކަމަށާއި ޕާކިސްތާންގެ ބޯޓު އޭރު އިންޑިއާގެ ކޮޗިންއާ 500 މޭލު ބޭރުގައި ބައިނަލްއަގްވާމީ ކަނޑުގެ ސަރަހައްދުގައި އޮއްވަ އެވެ.\nޕާކިސްތާންގެ މި ބޯޓު ރާއްޖޭގެ ކަނޑުގެ ސަރަހައްދުން އަތުލައިގަތީ މިދިޔަ ހޮނިހިރު ދުވަހުގެ ރޭގެ ވަގުތެއްގައި ކަމަށްވެސް ނޫހުގައިވެ އެވެ. ނަމަވެސް މިފަދަ އޮޕަރޭޝަނެއް ހިންގާފައިވާ ކަންވެސް ރާއްޖޭގެ ސަލާމަތީ ބާރުތަކުން އަދި ހާމަކޮށްފައެއް ނުވެ އެވެ.\nހިންދުސްތާން ޓައިމްސްގައި ބުނެފައިވަނީ ޕާކިސްތާންގެ ބޯޓު ދަތުރުކުރަމުން ދިޔައިރު ޕާކިސްތާނުގައި ތިބި ބަޔަކު ބޯޓުގެ ފަޅުވެރިން އަމަލުކުރަމުން ދިޔަ ގޮތް ބުނެދެމުން ގެންދިޔަ ކަމަށެވެ. މިބޯޓު އަތުލައިގަތް އިރު ބޯޓުގައި ހެރޮއިން ހުރި ކަމަށް ނޫހުގައި ރިޕޯޓްކޮށްފައިވީ ނަމަވެސް ބޯޓު ދަތުރުކުރަމުން ދިޔަ ވަކި ތަނެއް ބުނެފައެއް ނުވެ އެވެ.\nއިންޑިއާގައި ހަރަކާތްތެރިވާ ޓެރަރިސްޓުންނަށް ފައިސާ ފޯރުކޮށްދިނުމަށް ޕާކިސްތާނުގެ ޖަމާއަތްތަކުން އެ ގައުމުން މަސްތުވާތަކެތި ބޭރުކޮށް، ވިއްކައިގެން އެ ފައިސާ ހަރަދުކުރާ ކަމަށް އިންޑިއާ އިން ގެންދަނީ ތުހުމަތުކުރަމުންނެވެ.\nޕާކިސްތާނުގެ ބަނދަރަކުން ބޭރުކުރި 140 ކިލޯގެ މަސްތުވާތަކެތި ސްރީލަންކާގެ ކަނޑުގެ ސަރަހައްދުން މިދިޔަ ޖުލައި މަހުގެ ތެރޭގައި އަތުލައިގަނެވިފައިވާ ކަމަށް އެގައުމުގެ ސަރުކާރުން ބުނެފައިވެ އެވެ.


Deputy Ministers | Mihaaru\nހެލްތުގެ ޑެޕިއުޓީ މިނިސްޓަރަކަށް ބޭފުޅަކު އައްޔަންކޮށްފި\nހެލްތު މިނިސްޓްރީގެ ޑެޕިއުޓީ މިނިސްޓަރަކަށް އާ ބޭފުޅަކު މިއަދު އައްޔަން ކުރައްވައިފި އެވެ.\nގދ. އަތޮޅު ކައުންސިލްގެ ރައީސަށް ޔޫތުގެ ނައިބުކަން\nގދ. އަތޮޅު ކައުންސިލްގެ ރައީސް ކަމުގައި މިދިޔަ ހަފުތާގެ ނިޔަލަށް ހުންނެވި ގދ. ތިނަދޫ، ޑެން، މުހައްމަދު ނާސިހު ރަޝީދު ޔޫތު މިނިސްޓްރީގެ ޑެޕިއުޓީ މިނިސްޓަރަކަށް މިއަދު ހަމަޖައްސަވައިފި އެވެ. އޭނާ އިސްތިއުފާ ދެއްވާފައި ވަނީ އެމްޑީޕީގެ ޕްރައިމަރީގެ ކުރިންނެވެ. އެ އިންތިހާބުގައި އޭނާ ވާދައެއް ނުކުރައްވަ އެވެ.\nޓޫރިޒަމްގެ ޑެޕިއުޓީ މިނިސްޓަރަކަށް އާތިފް\nހދ. ކުޅުދުއްފުށީ މޭޔަރުކަމަށް އެމްޑީޕީގެ ޕްރައިމަރީގައި ވާދަކުރައްވާ އަހުމަދު އާތިފަށް، ޓޫރިޒަމް މިނިސްޓްރީގެ ޑެޕިއުޓީ މިނިސްޓަރުކަން މިއަދު ދެއްވައިފި އެވެ.\nޝާތިރު ޓެކްނޮލޮޖީ މިނިސްޓްރީގެ ނައިބަކަށް ހަމަޖައްސައިފި\nސައިންސް އެންޑް ޓެކްނޮލޮޖީ މިނިސްޓްރީގެ ޑެޕިއުޓީ މިނިސްޓަރު ކަމަށް ތ. ހިރިލަންދޫ، ތިރިންގަލި، މުހައްމަދު ޝާތިރު މިއަދު ހަމަޖައްސައިފި އެވެ.\nއިސްލާމިކް މިނިސްޓްރީ އަށް ނައިބަކު އައްޔަންކޮށްފި\nއިސްލާމިކް މިނިސްޓްރީގެ ނައިބު ކަމަށް ރައީސް އިބްރާހިމް މުހައްމަދު ސޯލިހް މިއަދު ބޭފުޅަކު އައްޔަން ކުރައްވައިފި އެވެ.\nފިނޭންސްގެ ނައިބަކަށް ބޭފުޅަކު އައްޔަންކުރައްވައިފި\nރައީސް އިބްރާހިމް މުހައްމަދު ސޯލިހް، ފިނޭންސް މިނިސްޓްރީގެ ނައިބަކަށް ބޭފުޅަކު އައްޔަންކުރައްވައިފި އެވެ.\nޕްރިންސިޕަލް މުޖާހިދު މިނިސްޓަރުގެ ނައިބުކަމަށް\nއިމާދުއްދީން ސްކޫލުގެ ޕްރިންސިޕަލަކަށް ހުންނެވި އަހުމަދު މުޖާހިދު އިކޮނޮމިކް މިނިސްޓްރީގެ ޑެޕިއުޓީ މިނިސްޓަރު ކަމަށް އައްޔަންކުރައްވައިފި އެވެ.\nJuly 07, 2019 50\nމަބްރޫކް ރައީސް އޮފީހުގެ އިިސް މަގާމަކަށް\nމިދިޔަ އޭޕްރީލް މަހު ބޭއްވި ރައްޔިތުންގެ މަޖިލީހުގެ އިންތިޚާބުގައި ފެލިދޫ ދާއިރާ އިން ބަލިވި މަބްރޫކް އަބްދުލްއަޒީޒް ރައީސް އޮފީހުގެ އިސް މަގާމަކަށް ރައީސް އިބްރާހިމް މުހައްމަދު ސޯލިހު މިދިޔަ ހަފުތާގެ ބުދަ ދުވަހު އައްޔަން ކުރައްވައިފި އެވެ.\nއިކޮނޮމިކް މިނިސްޓްރީ އަށް ނައިބަކު ހަމަޖައްސައިފި\nއިކޮނޮމިކް މިނިސްޓްރީ އަށް އާ ނައިބަކު، ރައީސް އިބްރާހިމް މުހައްމަދު ސޯލިހް މިއަދު ހަމަޖައްސައިފި އެވެ.\nއެޑިއުކޭޝަންގެ ނައިބަކަށް ބޭފުޅަކު އައްޔަންކޮށްފި\nއެޑިއުކޭޝަން މިނިސްޓްރީގެ ޑެޕިއުޓީ މިނިސްޓަރުކަމުގެ މަގާމަށް މިއަދު ބޭފުޅަކު އައްޔަންކުރައްވައިފި އެވެ.\nއަލީ ވަހީދުގެ އަނބިކަނބަލުންނަށް އިސް މަގާމެއް\nޓޫރިޒަމް މިނިސްޓަރު އަލީ ވަހީދުގެ އަނބިކަނބަލުން އައިޝަތު ލީޝާ ފޮރިން މިނިސްޓްރީގެ އިސް މަގާމަކަށް ރައީސް އިބްރާހިމް މުހައްމަދު ސޯލިހު އައްޔަންކުރައްވައިފި އެވެ.\nޝިމާޒް، ޓްރާންސްޕޯޓް މިނިސްޓަރުގެ ނައިބަކަށް\nރާއްޖޭގެ ފުޓުބޯޅަ އިދާރާ، އެފްއޭއެމާއި މޯލްޑިވްސް އޮލިމްޕިކް ކޮމިޓީގެ ކުރީގެ މީޑިއާ އޮފިސަރު ޝިމާޒް އަލީ އަށް ޓްރާންސްޕޯޓް މިނިސްޓަރުގެ ނައިބުކަން، ރައީސް އިބްރާހިމް މުހައްމަދު ސޯލިހް މިއަދު ދެއްވައިފި އެވެ.\nFebruary 05, 2019 11\nހަޔަ އެޑިއުކޭޝަނަށް ދެ ނައިބުން އައްޔަން ކުރައްވައިފި\nހަޔަ އެޑިއުކޭޝަން މިނިސްޓްރީ އަށް ދެ ނައިބުން، ރައީސް އިބްރާހިމް މުހައްމަދު ސޯލިހް އައްޔަން ކުރައްވައިފި އެވެ.\nއިތުރު އަށް ބޭފުޅަކަށް ނައިބު ކަން ދެއްވައިފި\nހަ މިނިސްޓްރީ އަކަށް މިނިސްޓަރުންގެ ނައިބުންގެ ގޮތުގައި އަށް ބޭފުޅަކު ރައީސް އިބްރާހިމް މުހައްމަދު ސޯލިހް މިއަދު އައްޔަން ކުރައްވައިފި އެވެ.\nއިސްލާމިކް މިނިސްޓްރީގެ ނައިބަކަށް، ފުވައްމުލަކު، މާދަޑު، ނަޒާ، ޝާފިއު، އިބްރާހިމް މުހައްމަދު ސޯލިހް އައްޔަން ކުރައްވައިފި އެވެ.


އިންޖީނަކަށް މައްސަލަޖެހި އޭދަފުށިން ކަރަންޓު ކަނޑަނީ\n7 އޭޕްރީލް 2019\nބ. އޭދަފުށީ އިންޖީނުގޭ އިންޖީނަކަށް ދިމާވި ޓެކްނިކަލް މައްސަލައަކާ ގުޅިގެން، އެކި ސަރަހައްދު ތަކުން ކަރަންޓު ކަނޑަން ފަށައިފިއެވެ.\nއޭދަފުށީ އިންޖީނުގެއިން ބުނީ، މިރަށަށް ކަރަންޓް ފޯރުކޮށްދެމުންދާ އިންޖީނުގެ ތެރެއިން 600 ކިލޯ ވޯޓްގެ ޖަނަރޭޓަރަކަށް ދިމާވި ޓެކްނިކަލް މައްސަލައަކާއި ގުޅިގެން ރޭ ދަނަވަރުން ފެށިގެން އެކި ގަޑިތަކުގައި ކަރަންޓް ނުހިފޭއްޓޭތީވެ، ރަށުގެ ބައެއް ސަރަހައްދުތަކުން ކަރަންޓް ކަނޑަމުންދާނެ ކަމަށެވެ.\nއޭދަފުއްޓަށް ކަރަންޓް ދޭން ބޭނުން ކުރާ އިންޖީނުތަކަށް މައްސަލަ ޖެހިގެން ކަރަންޓް ކަނޑަން ޖެހުމަކި ހޫނުގަދަ ދުވަސްވަރު އާންމު ކަމެކެވެ. މިކަމާ ގުޅިގެން އާންމުންނަށް އެތައް ދަތިތަކަކާ ކުރިމަތިލާން ޖެހިފައިވެ އެވެ.\nއެ މައްސަލަ ހައްލުކުރުމަށް މަސައްކަތް ކުރަމުން ގެންދާ ކަމަށް ފެނަކައިން އަބަދުވެސް ބުނެއެވެ. އެހެން ނަމަވެސް ދޭތެރެއަކުން އިންޖީނުތަކަށް މައްސަލަ ޖެހި ކަރަންޓު ކަނޑަން ޖެހުމުގެ މައްސަލައަށް މިހާތަނަށް އެކަށީގެންވާ ހައްލެއް ލިބިފައެއް ނުވެއެވެ.


Paradise Island Resort Ge General Manager Akah Ibrahim Nahid - Vaguthu\nޕެރެޑައިސްގެ ޖެނެރަލް މެނޭޖަރަކަށް ނާހިދު\nޕެރެޑައިސް އައިލެންޑް ރިސޯޓު އެންޑް ސްޕާގެ ޖެނެރަލް މެނޭޖަރު ކަމަށް އިބްރާހިމް ނާހިދު ހަމަޖައްސައިފިއެވެ.\nޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލިހުގެ މާމިގިލި ދާއިރާގެ މެމްބަރު ގާސިމް އިބްރާހިމްގެ ވިލާ ހޮޓެލްސް އެންޑް ރިސޯޓްއާ ނާހިދު ގުޅިވަޑައިގަތުމާ އެކު އޭނާ މަސައްކަތް ކުރައްވާނީ އޯވަރޯލް އޮޕަރޭޝަންތަކާއި ސްޓްރެޓެޖިކް ޑިވެލޮޕްމަންޓް ލީޑް ކުރާ މުވައްޒަފެއްގެ ގޮތުގައެވެ.\nޕެރެޑައިސް އައިލެންޑް ރިސޯޓުގެ ޓީމާ ގުޅިވަޑައިގެން ނާހިދު މަސައްކަތް ކުރައްވަނީ މިހާރަށް ވުރެ ވެސް ބޮޑަށް ފަތުރުވެރިންނަށް ދެމުން އަންނަ ހިދުމަތްތަކުގެ ފެންވަރު ރަނގަޅުކުރުމަށެެވެ.\nޕެރެޑައިސްގެ ޓީމާ ގުޅިވަޑައިގަތުމުގެ ކުރިން ނާހިދު ވަނީ ހޮލިޑޭ އައިލެންޑް ރިސޯޓް އެންޑް ސްޕާގެ ޖެނެރަލް މެނޭޖަރެއްގެ މަގާމުގައި މަސައްކަތް ކުރައްވައިފައެވެ. އޭގެ އިތުރުން ލަގްޒަރީ ރިސޯޓުތަކުގައި މަސައްކަތްކޮށް، އޭނާ ވަނީ ކާމިޔާބީ އާއި ތަޖުރިބާ ހޯއްދަވައިފައެވެ.\nތަފާތު އެކި ރިސޯޓުތަކާއި އެކި މާހައުލުމަތުގައި މަސައްކަތްކޮށް ތަޖުރިބާ ހޯއްދަވާފައިވާ ނާހިދު ވަނީ ދުނިޔެއަށް ނަން މަޝްހޫރު ކުންފުނިތަކުން ހިންގާ ރިސޯޓުތަކުގައި ވެސް މަސައްކަތް ކުރައްވައިފައެވެ. އެގޮތުން، ޗެވަލް ބްލެންކް ރަންދެލި މޯލްޑިވްސް އާއި ސިކްސް ސެންސެސް ރިސޯޓްސް އިން އޯމަން އަދި ކޮހް ޔޯ ނޮއި ތައިލެންޑް ފަދަ ރިސޯޓުތަކުގައި މަސައްކަތް ކުރެއްވިއެވެ.\nނާހިދު ވަނީ އިންގްލޭންޑުގެ އެންޖަލިއާ ރުސްކިން ޔުނިވާސިޓީއިން މާސްޓާސް އޮފް ބިޒްނަސް އެޑްމިނިސްޓްރޭޝަން ކޯހެއް ފުރިހަމަ ކުރައްވައިފައެވެ.\nވިލާ ހޮޓެލްސް އެންޑް ރިސޯޓްތަކުގެ މިޝަންއަކަށް ތިމާވެށި ހިމާޔަތްކޮށް، ތިމާވެއްޓާއި ރައްޓެހި ބަޔަކަށް ވެގެން ދިޔުމަކީ ނާހިދުގެ ތަސައްވުރެކެވެ.\n"ރާއްޖޭގެ ހިތްގައިމު މާހައުލަކީ މިހާތަނަށް އަހަރުމެންނަށް ލިބިފައިވާ އެއް ހަދިޔާ. އެ ރީތިކަން އެގޮތުގައި ކުރިޔަށް އޮތް ޖީލުތަކަށް ގެންގޮސްދިނުމަކީ އަހަރެމެންގެ ޒިންމާއެއް ކަމުގައި ދެކެން. އެންމެ މުހިންމު ކަމަކަށް އެބަޖެހޭ ޒުވާން ޖީލުތަކަށް ތިމާވެށި ރައްކާތެރިކުރާނެ ގޮތްތައް ކިޔައިދޭން. މިހާރު ރާއްޖޭގެ ސުކޫލުތަކާއި ގުޅިގެން ދަރިވަރުންނާއި ޒުވާނުންނަށް އެފަދަ މުހިންމު މައުލޫމާތުތައް ފޯރުކޮށްދޭ އެޑިއުކޭޝަނަލް ޕްރޮގްރާމްތައް އެބަ ހިންގާ. އަދި ކުރިޔަށް އޮތް ތަނުގައި ވެސް އެފަދަ މައުލޫމާތުތައް ޒުވާނުންނަށް ފޯރުކޮށްދީ ޕްރޮގްރާމްތައް ހިންގުމަށް ވަނީ ރޭވިފައި" ނާހިދު ވިދާޅުވިއެވެ.


ނިލަންދެއަތޮޅު އުތުރުބުރީ ބިލެތްދޫ ކައުންސިލްގެ އިދާރާ\nފ.ބިލެތްދޫ ކައުންސިލް އައު އިމާރާތުގެ މަސައްކަތް ކޮއްދޭނޭ ފަރާތެއް ހޯދުމަށް ބޭނުންވެއްޖެ\nފ.ބިލެތްދޫ ކައުންސިލް އިދާރާގެ އައު އޮފީސް ޢިމާރާތް ކުރުމުގެ މަސައްކަތް ކޮށްދޭނެ ފަރާތެއް ހޯދަންބޭނުންވެއެވެ. މި މަސައްކަތަށް ބީލަން ހުށަހެޅުމުގެ ދައުވަތު މިކަމަށް ޝަރުތުހަމަވާ ހުރިހާ ފަރާތްތަކަށް ހުޅުވާލަމެވެ.\nބީލަމުގައި ބައިވެރިވުމަށް 500ރ ( ފަސްސަތޭކަ ރުފިޔާ ) ގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާދެއްކުމާއި ބީލަމަށް ރަޖިސްޓްރީވުމަށް ބޭނުންވާ ފަރާތްތަކުން7އޭޕްރީލް 2021 ވާ ބުދަދުވަހުގެ ހެނދުނު 8:30 އިން 14:00 އިން ފެށިގެން ބިލެތްދޫ ކައުންސިލް އިދާރާއަށް ދުރުވެ ފީ ދެއްކުމާއި ރަޖިސްޓްރީ ކުރެއްވުން އެދި ދަންނަވަމެވެ. ބީލަމަށް ފައިސާދެއްކުމާއި ރަޖިސްޓްރީ ވުމުގެ ސުންގަޑިއަކީ 20 އޭޕްރީލް2021 ވާ އަންގާރަ ދުވަހުގެ 14:00 ގެ ނިޔަލަށްވެ.\nމިމަސައްކަތް ކުރުމަށް އެދި ރަޖިސްޓްރީކުރެވިފައިވާ ފަރާތްތަކަށް 21 އޭޕްރީލް 2021 ވާ ބުދަ ދުވަހުގެ މެންދުރު 11.00 ށް. މި އިދާރާއަށް ދުރުވެ މަޢުލޫމާތު ސާފު ކުރެއްވުމަށްފަހު4މެއި 2021 ވާ އަންގާރަދުވަހުގެ މެންދުރު 11.00 ށް މި އިދާރާއަށް ދުރުވެ އަންދާސީ ހިސާބު ހުށަހެޅުއްވުން އެދެމެވެ.\nބީލަމުގައި ބައިވެރި ވެވޭނީ މިނިސްޓްރީ އޮފް ނޭޝަނަލް ޕްލޭނިންގ އެންޑް އިންފްރާސްޓްރަކްޗަރގެ " ޢިމާރަތްކުރުމުގެ ޢަމަލީ މަސައްކަތްކުރާ ފަރާތްތަކުގެ ޤަވާޢިދު " ގައިވާ ގޮތުގެ މަތިން ރަޖިސްޓްރީ ވެފައިވާ ފަރާތްތަކަށެވެ. މި ބީލަމުގައި ބައިވެރިވެވޭނީ އެ ރަޖިސްޓްރީގެ GC02,GC01 އަށް ޝަރުތު ހަމަވެފއިވާ ކޮންޓްރެކްޓަރުންނަށެވެ. އަދި ބަދަލުގައި ވެރިފަރާތް ފިޔަވައި އެހެން ފަރާތެއް ހާޒިރުވާނަމަ، ވެރިފަރާތުގެ އައިޑީ ކާރޑް ކޮޕީ، ވެރިފަރާތް ހުއްދަ ދީފައިވާ ކަމުގެ ސިޓީ އަކާއި ހަޒިރުވާ ފަރާތުގެ އައިޑީ ކާރޑް ހުށައަޅަންވާނެއެވެ.\nއަންދާސީ ހިސާބު ހުށަހަޅަންވާނީ ސިޓީ އުރައެއްގައި ބަންދުކޮށް ސިޓީއުރައިގެ ބޭރުގައި " ފ.ބިލެތްދޫ ކައުންސިލް އިދާރާގެ އައު އިމާރާތް" މިހެން ލިޔުމަށްފަހުގައެވެ. އަދި ބަދަލުގައި މީހަކު ހާޟިރުވާނަމަ ހުށަހަޅާފަރާތުގެ ސިޓީއަކާއި އައިޑީކާޑުގެ ފޮޓޯކޮޕީއަކާއި ، ވިޔަފާރި ރަޖިސްޓްރޭޝަންގެ ކޮޕީއެއް ހުށަހަޅަން ވާނެއެވެ.\nތިރީގައިމިވާ ހާލަތްތަކުގައި އަންދާސީ ހިސާބު ބަލައި ނުގަނެވޭނެ ވާހަކަ ދަންނަވަން:\n- ގަޑިޖެހުމަށްފަހު ގެންނަ އަންދާސީ ހިސާބުތައް\n- މައުލޫމާތު ފުރިހަމަނުވާ އަންދާސީ ހިސާބުތައް\n- މިއިދާރާއިން އަންދާސީ ހިސާބު ހުށަހެޅުމަށް ދޫކުރާ ފޯމުގައި ނޫންގޮތަކަށް ހުށަހަޅާ އަންދާސީ ހިސާބު\nސުންގަޑި: 20 އޭޕްރިލް 2021 1400\n- ފ.ބިލެތްދޫ ކައުންސިލް އައު އިމާރާތް ކޮއްދޭނޭ ފަރާތެއް ހޯދުމަށް ބޭނުންވެއްޖެ


ހޯމަ, 26 އޯގަސްޓް 2019\nދިވެހިރާއްޖޭގެ ޖުޑީޝަލް އެކަޑަމީގެ ފަރާތުން ޖިނާއީ އިޖުރާއާތާބެހޭ ޤަޟާއީ ސެމިނަރ އެއް ފަށައިފިއެވެ. 2019 އޯގަސްޓު 25 އިން 29 އަށް ބ. އޭދަފުށީ ޓީޗަރ ރިސޯސް ސެންޓަރގައި ކުރިއަށް ގެންދާ މި ސެމިނަރ އިފްތިތާޙްކޮށްދެއްވީ ދިވެހިރާއްޖޭގެ ޖުޑީޝަލް އެކަޑަމީގެ ޗާންސެލަރ އަލްއުސްތާޛު އަޙްމަދު މާޖިދެވެ.\nމި ސެމިނަރ ގެ މަޤްޞަދަކީ، ދިވެހިރާއްޖޭގެ ޖިނާއީ ޢަދުލުގެ ނިޒާމަށް ހެޔޮ ބަދަލުތަކެއް ގެނުވި ޤާނޫނު ނަންބަރު 2016/12 (ޖިނާއީ އިޖުރާއަތުގެ ޤާނޫނު) އާއި އަދި ބައިނަލް އަޤްވާމީ ބެސްޓް ޕްރެކްޓިސްތަކަށް ރ، ބ، ޅ، ކ އަދި އދ ޖުޑީޝަލް ދާއިރާތަކުގެ މެޖިސްޓްރޭޓުންނާއި ލީގަލް މުވައްޒަފުން އަހުލުވެރި ކުރުވައި، ޖިނާއީ އިޖުރާއަތުގެ ޤާނޫނު ތަންފީޛްކޮށް ތަޠުބީޤް ކުރުމުގައި ދިމާވާ މައްސަލަތަކާއި ދަތިތަކަށް ޙައްލުހޯދުމާގުޅޭ މަޢުލޫމާތާއި ތަޖުރިބާ ޙިއްޞާ ކުރުމެވެ.\nޖުމްލަ 40 ބައިވެރިންނާއެކު 05 ދުވަހުގެ މުއްދަތަށް ކުރިއަށް ގެންދާ މިސެމިނަރ ގައި ބައިވެރިންނަށް މަޢުލޫމާތު ދެއްވާނީ ކްރިމިނަލް ކޯޓުގެ އިސް ޤާޟީ އަލްއުސްތާޛު އަޙްމަދު ހައިލަމް އާއި ޑްރަގް ކޯޓުގެ އިސް ޤާޟީ އަލްއުސްތާޛު ޢަބްދުއްސައްތާރު ޢަބްދުލްޙަމީދުއެވެ.


ހިރިޔާ ސުކޫލުގެ ކަޅުދުވަހަށް މިއަދަށް 8 އަހަރު، އެ ހަނދާންތައް ފިލުމެއް ނެތް\nSeptember 09, 2019 21:50:28\nއެއީ މީގެ އަށް އަހަރު ކުރިން މި ދުވަހެވެ. އާދެ9ސެޕްޓެމްބަރު 2011 ވަނަ ދުވަހެވެ. ސުކޫލް ކުދިންގެ ތަޖުރިބާ ދަތުރެއްގައި، ކ.ހުރާއަށް ދިޔަ ދަތުރުވެގެން ގޮސްފައިވަނީ މުޅި ގައުމު ރޮއްވާލި ދަތުރަކަށެވެ. ދިވެހި ތާރީޚުގައި ކަޅުދުވަހެއްގެ ގޮތުގައެވެ. މޫދަށް އެރި އުޅެނިކޮށް ގެނބިގެން ހިރިޔާ ސުކޫލުގެ4ދަރިވަރުންނާއި ޕްރިންސިޕަލް ނިޔާވި ޚަބަރުން މުޅި ޤައުމު ރޮއްވާލިއެވެ.\nފިޝަރީޒް ސައިންސް ކިޔަވާ ދަރިވަރުން އެ ދުވަހު ހުރާއަށް ދިޔައީ ކިޔެވުމަށް ބޭނުންވާ މުހިންމު މަސައްކަތެއްގައެވެ. މުސްތަގުބަަލަށް އެތަކެއް އުންމީދުތަކަކާއި ހުވަފެންތަކެއް ދެކެމުން ދިޔަ އެ ދަރިވަރުންގެ ފަހު ދަތުރަށް އެ ދަތުރުވާނޭކަމަކަމަށް އެކަކުވެސް އުއްމީދުވެސް ނުކުރެއެވެ.\nނަމަވެސް7ކުދިން މޫދުގައި ތިބި ވަގުތުގައި ފުން ހިސާބަށްގޮސް އެ ކުދިން ގެންބެން ފެށުމުން އެހީތެރިކަމަށް އެދި އެކުދިން ހަޅޭއްލަވަން ފެށި އަޑަށް އެންމެ ފުރަތަމަ އެ ސަރަޙައްދަށް ގޮސް އެ ކުދިން ސަލާމަތް ކުރުމުގެ މަސައްކަތް ފެށީ އޭރުގެ ހިރިޔާ ސުކޫލްގެ ޕްރިންސިޕަލް ޢަލީ ނާޒިމްއެވެ. ނާޒިމްގެ މަސައްކަތް ހުއްޓުމެއް ނެތި ފެށީ އެ ކުދިން ސަލާމަތް ކުރުމަށެވެ. ތަގުދީރު ނިޔާކުރީ ވަރަށް ވެސް ހިތާމަވެރިކޮށެވެ. އެ ކުދިން ސަލާމަތް ކުރުމަށް ފެށި މަސައްކަތުން3ކުދިން ސަލާމަތްކުރެވުނު އިރު ނާޒިމް ވަނީ4ދަރިވަރުންނާއިއެކު މި ދުނިޔެއާއި އަލްވަދާޢު ކިޔާފައެވެ. ދަރިވަރުންގެ ހައްޤުގައި ނާޒިމް ނިޔާވީއެވެ.\nއެ ޚަބަރުން މުޅި ޤައުމު ރޮއްވާލިއެވެ. ތައުލީމީ ދާއިރާއަށް ޚާއްސަކޮށް މުޅި ހިރިޔާ ސުކޫލަށް އައީ ބުނެދޭން ވެސް ނޭނގޭ ފަދަ އިހްސާސްތަކެކެވެ. ހަމަހިމޭންކަން މަތީގައި މުޅީ ޤައުމު އެކަމާއި ހިތާމަފާޅުކުރިއެވެ. ނާޒިމް މި ދުނިޔެއާއި އަލްވަދާއު ކިޔީ ދަރިވަރުން ސަލާމަތް ކުރަން ފުރާނަ ފަސްނުޖެހި ހިތްވަރު ކުރެއްވި ބަތަލެއްގެ ގޮތުގައެވެ.\nމިއަދަށް އެ ހާދިސާއަށް 8 އަހަރުވެފައިވީނަމަވެސް އެ ހާދިސާ މަތިން ހަނދާން ދިވެހިން ކުރެއެވެ. ނާޒިމް އެ ދުވަހު ވީ ޤުރުބާނީގެ އަގު އެންމެވެސް އަދާކުރެއެވެ. އެ ދަރިވަރުންނަށާއި ނާޒިމަށްޓަކައި އަބަދުވެސް ހެޔޮ ދުއާކުރެއެވެ. މާތް ﷲ އެ ފަސް ފުރާނައަށް ސުވަރުގޭގެ ދާއިމީ ނިއުމަތް މިންވަރުކުރައްވާށި. އާމީން


ކޮންމެ އަހަރެއްގެވެސް މާރޗް މަހުގެ އަށް ވަނަ ދުވަހަކީ ބައިނަލްއަގުވާމީ ފެންވަރުގައި ފާހަގަކުރާ އަންހެނުންގެ ދުވަހެވެ. މިފަދަ ދުވަހެއް ފާހަގަ ކުރުމުގެ މަގުސަދަކީ، ޤައުމުގެ ސިޔާސީ، އިގުތިޞާދީ އަދި އިޖްތިމާއީ ކަންކަމުގައި އަންހެނުންގެ ދައުރު އިތުރުކޮށް އަންހެނުން ބާރުވެރި ކުރުވުމެވެ.\nރާއްޖޭގައިވެސް މިދުވަސް ފާހަގަކުރާތާ ގިނަ ދުވަސް ތަކެއްވެފައިވާއިރު، ދިވެހިރާއްޖެއަކީ އަންހެނުންނަށް ފުރުޞަތުތަކެއް ހުރި، އަންހެނުން ބާރުވެރިކުރެވިފައިވާ އަދި އަންހެނުން ޒިންމާދާރުކުރެވިފައިވާ ގައުމެއްކަން ފާހަގަ ކުރަންޖެހެނީ އުފަލާއެކުގައެވެ.\nދިވެހިރާއްޖޭގެ ސަލާމަތީ ހިދުމަތް ފޯރުކޮށްދޭ މުއައްސަސާތަކުގެ ތެރެއިން މޯލްޑިވްސް ކަރެކްޝަނަލް ސަރވިސް އަކީ ދިވެހިރާއްޖޭގެ ޖަލުތައް ބެލެހެއްޓުމުގެ ޤާނޫނީ ޒިންމާ އަދާކުރަމުންދާ ފަރާތެވެ. މިމަސައްކަތީ ރިސްކް ބޮޑު،ބުރަމަސައްކަތެއް ނަމަވެސް މިމަސައްކަތުގައިވެސް އަންހެން ކަނބަލުން ދައްކަވަމުންގެންދާ ހިތްވަރާއި، އެކަނބަލުންގެ ކުޅަދާނަ ކަމަކީ އެފަރާތްތަކަށް ތައުރީފް ހައްގުވާފަދަ މަސައްކަތް ތަކެކެވެ\nމޯލްޑިވްސް ކަރެކްޝަނަލް ސަރވިސް ގައި މަސައްކަތްކުރާ އަންހެނުންގެ އަދަދު މަދުނަމަވެސް އެކަނބަލުންގެ ހިދުމަތުގެ ހިއްސާއަކީ ކުޑަ ހިއްސާއެއް ނޫނެވެ. އިދާރީ ހިންގުމުން ފެށިގެން، ޖަލުގެ ސެކިއުރިޓީ ބެލެހެއްޓުމާއި، އޮފިސަރުން ތަމްރީން ކުރުމުގައިވެސް އަންހެން ކަނބަލުންގެ ހިއްސާބޮޑެވެ. އާންމު ރައްޔިތުންނާއި، ދިވެހި ގައުމުގެ ރައްކާތެރިކަމަށްޓަކައި، ޖަލުތަކުގެ ސެކިއުރިޓީ ބެލެހެއްޓުމުގައި އަވީގަޔާއި، ވެހޭވާރޭގައިވެސް ކުޑަވެސް ފަހަތަށް ޖެހުމެއްނެތި ސާބިތުކަމާއެކު އަންހެން އޮފިސަރުން ދައްކަވާ ހިތްވަރަކީ، އެއޮފިސަރުންގެ ހިތްވަރާއި ފަންވަރު ސާބިތުކޮށްދޭ މަސައްކަތެކެވެ. އަދި މިނޫނަސް ކުރަންޖެހުނު ކޮންމެ މަސައްކަތެއްގައިވެސް ފިރިހެނުންނާ އެއްހަމައެއްގައި އެއްސަފެއްގައި އެކަނބަލުންގެ ސާބިތުކަމާއި، ހިތްވަރު ދައްކަވަމުން ގެންދަވަނީ ނުހަނު ކުޅަދާނަ ކަމާއެކުގައެވެ.\nކުރިން ދެންނެވުނު ސަބަބުތަކާހުރެ މޯލްޑިވްސް ކަރެކްޝަނަލް ސަރވިސްގައި މަސައްކަތްކުރާ އަންހެން ކަނބަލުންގެ މަސައްކަތްތަކަކީ ބަލައިގަންނަންޖެހޭ ފަދަ މަސައްކަތްތަކެކެވެ. މޯލްޑިވްސް ކަރެކްޝަނަލް ސަރވިސްއިން ތިޔަ ކަނބަލުންގެ މަސައްކަތްތައް ބަލައިގަންނަނީ ނުހަނު އުފަލާއެކުގައެވެ.\nމިއަހަރުގެ އަންހެނުންގެ ދުވަސް ފާހަގަކުރުމުގެ ގޮތުން ހެޑް އޮފީހުގެ ފިރިހެން މުވައްޒަފުންގެ އިސްނެންގެވުމުގެ މަތިން މިދުވަސް ވަނީ ކުލަ ގަދަކޮށް ފާހަގަ ކޮށްފައެވެ. މިގޮތުން މިއަދު ހެނދުނު އަންހެން ކަނބަލުން އޮފީހަށް އައުމުން އެކަނބަލުންނަށް ދުވަހުގެ ތަހުނިޔާ އަރިސްކޮށް ހެޑް އޮފީހުގައި މަސައްކަތްކުރާ ކޮންމެ އަންހެން ކަނބަލަކަށް ހަދިޔާއެއް ވަނީ ދީފައެވެ.\nބައިނަލްއަގުވާމީ އަންހެނުންގެ ދުވަހުގެ ހެޔޮއެދުމާއި ތަހުނިޔާ މޯލްޑިވްސް ކަރެކްޝަނަލް ސަރވިސްގެ ހުރިހާ އަންހެން އޮފިސަރުންނާއި، މުއައްޒަފުންގެ އިތުރުން ދިވެހިރާއްޖޭގެ އެންމެހާ އުޚުތުންނަށް އަރިސްކުރަމެވެ.


SunOnline: Sushant aa Gulhey gothun dhevana film eh\nސުޝާންތު އާ ގުޅޭގޮތުން ދެވަނަ ފިލްމެއް!\nއައިމިނަތު ލުބާ 27 Jun 2020, 09:34\nޒުވާން އެކްޓަރު ސުޝާންތު---\nމި މަހު 14 ވަނަ ދުވަހު މަރުވި ޒުވާން އެކްޓަރު ސުޝާންތު ސިންހް ރާޖްޕުތުއާ ގުޅޭގޮތުން ދެވަނަ ފިލްމެއް ހަދަން ނިންމައި އެ ފިލްމު ނަން އިއުލާންކޮށްފިއެވެ.\nބޮލީވުޑްގެ ޑައިރެކްޓަރު ސަނޯޖް މިޝްރާ މި ފިލްމު ގެނެސްދޭއިރު މި ފިލްމަށް ދިން ނަމަކީ "ސުޝާންތު"އެވެ. ސަނޯޖް ބުނީ މި ފިލްމަކީ ސުޝާންތުގެ ބަޔޮޕިކް އެއް ނޫންކަމަށާއި މި ފިލްމަކީ ބޮޑެތު ހުވަފެންތަކަކާއެކު މުމްބާއީއަށް އެ ހުވަފެންތައް ކާމިޔާބުކުރަން އަންނަ ޒުވާނަކަށް ކުރިމަތިވާ ގޮންޖެހުންތަކަށް ބިނާކުރާ ފިލްމެއް ކަމަށެވެ. މި ފިލްމު ޕްރޮޑިއުސްކުރާނީ ރޯޑް ޕްރޮޑަކްޝަންސް އާއި ސަނޯޖް މިޝްރާ ފިލްމްސް ގުޅިގެންނެވެ. މި ފިލްމު ޝޫޓްކުރާނީ މުމްބާއީގެ އިތުރުން ސުޝާންތު އުޅެބޮޑުވި ބިހާރު ސްޓޭޓްގެ ޕަޓްނާގައެވެ.\nސަނޯޖް މިޝްރާ ސުޝާންތު އާ ގުޅޭގޮތުން ފިލްމެއް ހަދަން ނިންމިއިރު ޕްރޮޑިއުސަރު ވިޖޭ ޝޭކަރް ގުޕްތާ ވަނީ ސުޝާންތުގެ ހަޔާތުގެ މައްޗަށް ފިލްމެއް އުފައްދާނެ ކަމަށް އިއުލާންކޮށްފައެވެ. މި ފިލްމަށް ދީފައިވާ ނަމަކީ ""ސުއިސައިޑް އޯ މާޑާ؟: އަ ސްޓާ ވޯޒް ލޮސްޓް"އެވެ.\nމި ދެ ފިލްމުގެ އިތުރުން ސުޝާންތުގެ ގާތް އެކުވެރިޔާ ޕްރޮޑިއުސަރު ސަންދީޕް ސިންހް ވަނީ އޭނާގެ ހަނދާނުގައި ފިލްމެއް ގެނެސްދޭން ނިންމާފައެވެ. އެއީ ސުޝާންތަށް ދޭ ޓްރިބިއުޓެއްގެ ގޮތުގައެވެ. "ވަންދޭ ބާރަތަމް"ގެ ނަމުން ނަންދީފައިވާ އެ ފިލްމުގެ ލީޑު ބައި ކުޅެން ހަމަޖެހުނީ ސުޝާންތުއެވެ. ނަމަވެސް އޭނާ ނެތުމުން ސަންދީޕް ނިންމީ ސުޝާންތު އަށް ދޭ ޓްރިބިއުޓެއްގެ ގޮތުގައި އެ ފިލްމު އުފައްދާށެވެ.


Kulhuntheringe ebbasvumaa gulhey massalathah FIFA in hallukohdheefi\nކުޅުންތެރިންގެ އެއްބަސްވުން ހަމަވާނީ ފުޓްބޯޅަ ސީޒަން ނިމުމުން\nކ. މާލެ | 8 އޭޕްރިލް 2020 | ބުދަ 15:45 | 1,974\nފީފާ ހެޑްކުއާޓާސް - ގެޓީ އިމޭޖާސް\nދުނިޔޭގެ އެކި ކަންކޮޅުތަކުގައި މިހާރު ފެތުރެމުން އަންނަ ކޮރޯނާވައިރަސް (ކޮވިޑް-19) ގެ ސަބަބުން ހުއްޓިފައިވާ ލީގުތައް ދިގުލައިގެންދާއިރު، ކުޅުންތެރިންގެ އެއްބަސްވުމާއި މެދު އަމަލުކުރާނެ ގޮތެއް ފީފާއިން ކަނޑައަޅައިފި އެވެ.\nފުޓްބޯޅަ ކުޅުންތެރިންގެ އެއްބަސްވުންތައް ހަދާފައިވަނީ ފުޓްބޯޅަ ކަލަންޑަރަށް ބަލައިގެންނެވެ. އެ ގޮތުން ކޮންމެ އަހަރެއްގެ މެއި މަހު ފުޓްބޯޅަ ސީޒަން ނިމޭގޮތަށް އޮންނައިރު، ގިނަ ކުޅުންތެރިންގެ އެއްބަސްވުންތައް ހަދާފައިވަނީ ވެސް މެއި މަހުގެ ނިޔަލަށެވެ.\nމިފަހަރުގެ ފުޓްބޯޅަ ސީޒަން ދިގުލައިގެންދާނެތީ، ކްލަބުތަކުގެ އެދުމުގެ މަތިން ފީފާއިން ވަނީ ކުޅުންތެރިންގެ އެއްބަސްވުންތަކާ ގުޅޭ މައްސަލަތައް ހައްލުކޮށްދީފައެވެ. އެގޮތުން ފީފާއިން ނިންމާފައިވަނީ މި ސީޒަން ނިމެންދެން ކޮންމެ ކުޅުންތެރިއެއްގެ އެއްބަސްވުންވެސް ދެމި އޮންނަ ގޮތަށެވެ.\nފީފާއިން މިގޮތަށް ނިންމިއިރު، މީގެ ކުރިން ލިވަޕޫލްގެ މިޑްފީލްޑަރު އެޑަމް ލަލާނާ އާއި ޗެލްސީގެ ފޯވާޑް ވިލިއަން ވަނީ އެއްބަސްވުން ހަމަވި ނަމަވެސް، ސީޒަން ނިމެންދެން ކްލަބުގައި މަޑުކުރަން ނިންމާފައެވެ.\nފީފާގެ މި ނިންމުމާއެކު ޖުލައި މަހު އެއްވަނަ ދުވަހު ޓީމުތަކަށް ބަދަލުވާން ކުރިއާލާ ވެފައިވާ އެއްބަސްވުންތަކަށްވެސް ބަދަލު އަންނާނެ އެވެ. އެހެންކަމުން އެ ކުޅުންތެރިންނަށް ވެސް އެއްބަސްވުމުގައި ރަސްމީކޮށް ސޮއިކުރެވޭނީ ސީޒަން ނިމުމުންނެވެ. ފީފާއިން މިގޮތަށް އަމަލުކުރަން ނިންމިއިރު، ޖުލައި މަހުގެ އެއްވަނަ ދުވަހު ޗެލްސީ އަށް ބަދަލުވަން އަޔަކްސްގެ މިޑްފީލްޑަރު ހަކީމް ޒިޔެޗް ވަނީ އެއްބަސްވެފައެވެ. އެކަމަކު ދެން އޭނާއަށް ރަސްމީ އެއްބަސްވުމުގައި ސޮއިކުރެވޭނީ ނެދަލެންޑްސްގެ ފުޓްބޯޅަ ސީޒަނާއި އިންގްލެންޑްގެ ފުޓްބޯޅަ ސީޒަން ނިމުމުންނެވެ.\nމީގެ އިތުރުން ފީފާ އިން ވަނީ ޓްރާންސްފާ ބާޒާރުގެ މުއްދަތު ވެސް އަންނަ ސީޒަން ފެށުމާ ހަމައަށް އިތުރުކޮށްފަ އެވެ.\nކޮވިޑް-19 އާ ގުޅިގެން ދުނިޔޭގެ ފުޓްބޯޅަ ހުއްޓުމަކަށް އައިސްފައިވާއިރު، މިކަމުގެ ސަބަބުން ދިމާވެފައިވާ މާލީ ދަތިތަކުން އަރައިގަތުމަށް ކްލަބުތަކުން އަންނަނީ މަސައްކަތް ކުރަމުންނެވެ. އެގޮތުން ބައެއް ކްލަބުތަކުން ވަނީ ކުޅުންތެރިންގެ މުސާރަ ކުޑަކުރުމަށް ނިންމާފައެވެ.


ހުޅުމާލޭ މެޑިކަލް ފެސިލިޓީގައި ކޯވިޑަށް ފަރުވާދެމުންދިޔަ ދިވެއްސަކު ނިޔާވެއްޖެ ހުޅުމާލޭ މެޑިކަލް ފެސިލިޓީގައި ކޯވިޑަށް ފަރުވާދެމުންދިޔަ ދިވެއްސަކު ނިޔާވެއްޖެ\nހުޅުމާލޭ މެޑިކަލް ފެސިލިޓީގައި ކޯވިޑަށް ފަރުވާދެމުންދިޔަ ދިވެއްސަކު ނިޔާވެއްޖެ\nކޯވިޑް ބަލީގައި އިތުރު ދިވެއްސަކު މިއަދު ނިޔާވެއްޖެއެވެ. ހެލްތު ޕްރޮޓެކްޝަން އެޖެންސީ، އެޗްޕީއޭއިން ހާމަކޮށްފައިވާ ގޮތުން ކޯވިޑް ޖެހިގެން މިއަދު ނިޔާވެފައިވަނީ ހުޅުމާލޭ މެޑިކަލް ފެސިލިޓީގައި ފަރުވާދެމުންދިޔަ އުމުރުން 82 އަހަރުގެ ދިވެހި ފިރިހެނެކެވެ.\nމިއާއެކު މިބަލީގައި ނިޔާވި މީހުންގެ ޢަދަދުވަނީ 218އަށް އަރާފައެވެ. މީގެ ތެރޭގައި ހިމެނެނީ 199 ދިވެހިންނާއި 19 ބިދޭސީންނެވެ. މިބަލީގައި އިއްޔެވެސް ދިވެއްސަކުވަނީ ނިޔާވެފައެވެ. އިއްޔެ ނިޔާވެފައިވަނީ ބ.އަތޮޅު ކޯވިޑް ސެންޓަރުގައި ފަރުވާދެމުންދިޔަ 91 އަހަރުގެ ދިވެހި އަންހެނެކެވެ.\nރާއްޖޭގައި ކޯވިޑްގެ ކޭސްތައް އިތުރުވެ މިބަލީގައި ނިޔާވާ މީހުންގެ އަދަދު އިތުރުވުމާ ގުޅިގެން އެޅި ހަރުކަށި ފިޔަވަޅުތަކާއެކު ބައްޔަށް ޕޮޒިޓިވްވާ މީހުންގެ ޢަދަދު މިހާރުވަނީ ވަރަށް މަދުކުރެވިފައެވެ. މާލެ ސަރަޙައްދުން ޕޮޒިޓިވްވާ މީހުންނަށްވުރެ މިހާރު ގިނައީ އަތޮޅުތަކުން ޕޮޒިޓިވްވާ މީހުންނެވެ.\nޢީދު ބަންދާ ދިމާކޮށް މިދުވަސްވަރު ގިނަ ބަޔަކު އަތޮޅުތެރެއަށް ދަތުރުކުރަމުންދާއިރު ރައްކާތެރިކަމަށްޓަކާ ސަމާލުވުމަށް އެޗްޕީއޭއިންވަނީ އިލްތިމާސްކުރައްވާފައެވެ.


Messi enburi qaumee team ah | Mihaaru\nމެސީ އެނބުރި ގައުމީ ޓީމަށް\n08 މާޗް 2019 - 10:44 8 comments\nބީނޯޒް އެރީޒް، އާޖެންޓީނާ (މާޗް 8) - އަމިއްލަ ސަބަބުތަކާ ހުރެ ގައުމީ ޓީމާ ދުރުގައި އަށް މަސް ހޭދަކުރުމަށް ފަހު ބާސެލޯނާގެ ތަރި ލިއޮނަލް މެސީ އާޖެންޓީނާ ގައުމީ ޓީމާ ގުޅިއްޖެ އެވެ.\nއާޖެންޓީނާގެ ވަގުތީ ކޯޗު ލިއޮނަލް ސްކަލޯނީ މިދިޔަ ޖެނުއަރީ މަހު ވަނީ މެސީ އަލުން ގައުމީ ޓީމަށް އެނބުރި އަންނާނެ ކަމަށް ބުނެފަ އެވެ. އަދި މި މަހު ވެނެޒުއޭލާ އާއި މޮރޮކޯއާ ދެކޮޅަށް ކުޅޭ މެޗުތަކަށް އިއްޔެ އާޖެންޓީނާ އިން އާންމުކުރި ސްކޮޑުގައި މެސީ ވަނީ ހިމަނައިފަ އެވެ.\nމެސީ ޓީމުގައި ހިމެނިއިރު ޕީއެސްޖީގެ އެންހެލް ޑި މާރިއާ އަށް ވެސް ވަނީ އަލުން ފުރުސަތު ދީފަ އެވެ. އެކަމަކު ސިޓީގެ ސާޖިއޯ އަގުއޭރޯ، އިންޓަގެ މައުރޯ އިކާޑީ އަދި ޗެލްސީގެ ގޮންޒާލޯ ހިގުއައިން އަށް މި ފަހަރުގެ ސްކޮޑުން ފުރުސަތެއް ނެތެވެ.\nމެސީ އަށް އެންމެ ބޮޑަށް ފާޑުކިޔުން އަމާޒުވެފައިވަނީ ކްލަބް ލެވެލްގައި ހޯދާ ކާމިޔާބީ ގައުމީ ޓީމާ އެކު ތަކުރާރު ނުކުރެވޭތީ އެވެ. މެސީ ގައުމީ ޓީމުން ވަގުތީ ގޮތުން ވަކިވީ މިދިޔަ އަހަރުގެ ވޯލްޑް ކަޕަށް ފަހުގަ އެވެ.\nމީގެ ކުރިން ވެސް މެސީ ވަނީ ގައުމީ ޓީމުން ރިޓަޔާކުރުމަށް ފަހު އަލުން އެނބުރި އައިސްފަ އެވެ. އެ ފަހަރު މެސީ އައިސް ވަނީ އާޖެންޓީނާ ވޯލްޑް ކަޕަށް ކޮލިފައިކޮށްދިނުމަށް އެހީތެރިވެދީފަ އެވެ. އެ ފަހަރު މެސީ އަލުން ގައުމީ ޓީމަށް އައުމުގައި ފެޑެރޭޝަނުން ވެސް އޭނާ ގެންނަން ގިނަ މަސައްކަތްތަކެއް ކުރި އެވެ.\nސްކަލޯނީ ބުނީ މި ފަހަރު މެސީ އަލުން ގައުމީ ޓީމަށް އަންނަން ނިންމުމަކީ މެސީގެ އަމިއްލަ ނިންމުމެއް ކަމަށެވެ.\n"ކްލަބާ އެކު ގިނަ މެޗުތަކެއް އޮއްވައި ވެސް މެސީ އަލުން ބޭނުންވީ ގައުމީ ޓީމަށް އަންނަން. އަހަރެމެން އޭނާ ބޭނުން. ފަހަރެއްގައި އޭނާ ދެ މެޗުގައި ނުފެނިދާނެ. އެކަމަކު ޓްރެއިނިންތަކާއި އެހެން ކަންތައްތަކަށް ބެލުމަށް ފަހު ޓީމު ނަގާއިރު ކުޅުންތެރިން ބޭނުންކުރުމުގައި ކަންތައް ކުރާނެ ގޮތާ މެދު މަޝްވަރާކުރާނަން،" ސްކަލޯނީ ބުންޏެވެ.\nއާޖެންޓީނާ އަކީ އެންމެ ފަހުން ދެ ފަހަރުގެ މުބާރާތުގެ ރަނަރަޕެވެ. މި ފަހަރުގެ ކޮޕަ އެމެރިކާ އަކީ މެސީ އަށް އާޖެންޓީނާއާ އެކު ކާމިޔާބެއް ހޯދަން ލިބޭނެ އެންމެ ފަހު ފުރުސަތު ކަމަށް ދެކުނު އެމެރިކާގެ ފުޓްބޯޅަ ތަޖުރިބާކާރުން ގަބޫލުކުރެ އެވެ.


Dhevana Bodu Hanguraamaige Bomb Eh, Koareh Gai Nathaalaifi - Vaguthu\nދެވަނަ ބޮޑު ހަގުރާމައިގެ ބޮމެއް، ކޯރެއްގައި ނައްތާލައިފި\nޖަރުމަނުން ފެނުނު ދެވަނަ ބޮޑު ހަގުރާމައިގެ ބޮމެއް ރައްކާތެރި ކަމާއިއެކު ނައްތާލައިފިއެވެ.\nޖަރުމަނުގެ އަސްކަރީއާއިން މި ބިޔަ ބޮން ނައްތާލީ ޖަރުމަނުގެ ފްރެންކްފާޓް ކޯރުގައި. ޖަރުމަނު ސިފައިން ވަނީ މި ބޮން ނައްތާލަން ކޯރު ހިމެނޭ ބޮޑު ސަރަހައްދެއް ބަންދުކޮށް ވައިގެ ސަރަހައްދުވެސް ބަންދު ކޮއްފައެވެ.\nމި ބޮން ނައްތާލި ވަގުތު ބާރުގަދަ ގޮވުމެއް ވަނީ ގޮވާފައެވެ. ދެވަނަ ބޮޑު ހަގުރާމައިގައި މި ބާވަތުގެ ބޮން ބޭނުން ކޮއްފައިވަނީ ސަބްމެރިންނާއި އަސްކަރީ މަނަވަރު ނައްތާލުމަށެވެ.\nމިދިޔަ އަހަރުގެ ސެޕްޓެމްބަރު މަހު ވެސް ޖަރުމަނުން ދެވަނަ ބޮޑު ހަނގުރާމާގައި އަޅާފައިވާ ބޮމެއް ފެނިފައިވެއެވެ. ބަރު މިނުގައި 500 ކިލޯ ހުރި ދެވަނަ ބޮޑު ހަގުރާމައިގެ މި ބޮން ފެނިފައިވަނީ ކޮންސްޓްރަކްޝަން މަސައްކަތް ކުރާ ބަޔަކަށެވެ.\nއެ ބޮން ފެނުމުން ބޮން ނައްތާލުމަށް އެ ސަރަހައްދުގައި އުޅެމުން ދިޔަ 70000 ހާސް މީހުން އެހެން ސަރަހައްދުތަކަށް ފޮނުވާލިއެވެ. މި ބޮން ރަޝިއާއަށް ވައްޓާލާފައިވަނީ އެމެރިކާއިން ކަމަށް ތަޖުރިބާ ކާރުން ދަނީ ބުނަމުންނެވެ.\nއާންމު ގޮތެއްގައި ޖަރުމަނަކީ ދެވަނަ ބޮޑު ހަގުރާމައިގެ ހަތިޔާރު ފެންނަ ގައުމެކެވެ. 1939 އަކުން 1945 އަށް ކުރިއަށް ދިޔަ ދެވަނަ ބޮޑު ހަގުރާމައިގައި އެތަށް މިލިއަން ބަޔަކު މަރުވި އިރު ޖަރުމަނު ވަނީ ހަގުރާމައިން ބަލިދެފައެވެ. އަދި ހަގުރާމަ ނިމެމުން ދަނިކޮށް އެމެރިކާއިން ވަނީ ޖަޕާނުގެ ހީރޯޝީއަށް ނިއުކުލިޔާ ބޮމެއް ވައްޓާލާ އެތަށް ހާސް ބަޔަކު މަރާލާފައެެވެ.\n14 އަހަރުގެ ކުއްޖަކު ވިހައިފި\nދުބާއީގެ ވަލީއަހްދު ރާއްޖޭގައި، ކުއްލިއަކަށް ވެލާ ރިސޯޓް އިތުރަށް މަގުބޫލްވެއްޖެ\nމާޒިޔާއިން ނިލަންދޫ ކޮޅަށް 13 ގޯލް ޖަހައިފި


އެޑްމިން – Page 188 – Liyuntheringe Gulhun\nVisitors online  146:users  0guests  99bots  47The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nކިޔާފައިވާ ޢަދަދު: 7718\nކިޔާފައިވާ ޢަދަދު: 4142\n4 އޯގަސްޓް 2013ބަހާއި އަދަބު, ވަޒަން ބަހުރުވައެޑްމިން\nފާފައިންވެވޭ، ތައުބާ ވަމާ ހިނގާ ހޯދަން އަމާން އެކީ އެކުގައި ދުނިޔޭގެ ލާބަޔާ! + + + + + + +\nދޮރުތައްވަނީ މި ތާނގައި އެދޭހާ ހުޅުވާލެވޭނޭ ތެދޭ ޢަޒުމާއެކީ ދަމާ ތައުބާވަމާ ހިނގާ!\n4 އޯގަސްޓް 2013ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 5202\nއިބްރާހީމް ރަޝީދު މޫސާރަމަޟާންމަހުގައި ރޯދަހިފުން ފަރްޟުކުރެއްވިކަން އަންގަވައި ބާވައިލެއްވި އާޔަތާމެދު ވިސްނައިލަމާތޯއެވެ. މާތްﷲ މި އާޔަތުގައި ރޯދަހިފުން ފަރްޟުކުރައްވާފައި މި ވަނީ މުއުމިނުންގެ މައްޗަށެވެ. އާދެ!މާތްﷲ ވަޙީކުރައްވަނީ “يَـٰأَيُّهَاٱلَّذِينَ ءَامَنُوا كُتِبَ عَلَيْكُمُ ٱلصِّيَامُ كَمَا كُتِبَ عَلَى ٱلَّذِينَ مِن قَبْلِكُمْ لَعَلَّكُمْ تَتَّقُونَ ﴿١٨٣﴾ ކުރީގެ ފާދިރީ އާއި އާއިލާ އިސްލާންވުން\n4 އޯގަސްޓް 2013ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 7935\nކުރުކޮށްލުމުގެ ގޮތުން އެޑިޓްކޮށް ތަރުޖަމާކުރީ: އަޙްމަދް ސަމީރު ޢަލީ\nއަހަރެން، ޔޫސުފް އެސްޓީސް އިސްލާންވާން ދިމާވި ސަބަބު ވަރަށް ގިނަ މީހުން އަހައެވެ. މިގޮތުން ނަސޯރާ ދީނުގެ މީހަކު ނުހަނު ހިތްހެޔޮ ކަމާއި އެކު ފޮނުވި އީމެއިލަކަށް އަހަރެން ދިން ޖަވާބު ތިރީގައި އެވަނީއެވެ.\n“އަހަންނަކީ ޔޫސުފް އެސްޓީސް އެވެ. މިހާރު ކުރާ މަސައްކަތަކީ އިސްލާމީ އިލްމުވެރިއެއް/ އިމާމެއްގެ ހައިސިއްޔަތުން މުޅި އެމެރިކާގައި ދަތުރުކޮށް އެހެން ދީން ދީނުގެ މީހުންނަށް އިސްލާންދީން އޮޅުން ފިލުވައިދިނުމެވެ.\n4 އޯގަސްޓް 2013ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 7681\nއެ ތަނުން އަހަރެންގެ ސައިލެންސަރު ޖަހާފައި އޮތް ފިސްތޯލަ ނަގާން ހޭދަ ވެގެން ދިޔައީ އެންމެ ވިހި ސިކުންތެވެ. އެއީ އެއްވެސް މީހަކަށް ނޭނގޭ ސިއްރު ތަނެކެވެ. އަހަރެންގެ އަތަކު އެ ފިސްތޯލައިގެ ލައިސަންސެއް ނެތެވެ. އެކަމަކު ފިސްތޯލަ އަކީ އަހަރެންގެ ވިޔަފާރީގެ ވަރަށް މުހިއްމު ބައެކެވެ. އަހަރެން ބޭރު ދޮރުގެ ތަންޑު ނައްޓައިލީމެވެ. އެއަށް ފަހު އަހަރެންގެ ނިދާ ކޮޓަރިއަށް އައިސް ބޭރުގެ ދޮރު އަހަރެންނަށް ރަނގަޅަށް ފެންނާނޭ ތަނެއްގައި ހުރެއްޖައީމެވެ.\nރޯދަ ހަދިޔާ – (ހަލީސާ – 28)\nކިޔާފައިވާ ޢަދަދު: 4256\nވާރޭވެހުނެއްކަމަކު ގަސްތަކަށް ފެން ދޭންޖެހޭނެ\nޞާޙިބު މީހާ އޭނާ ގެންގުޅޭ ނޯކަރާ ދިމާއަށް ބުންޏެވެ. “ދޭ އަވަހަށް ގޮސް ގަސްތަކަށް ފެންދީ”\nނޯކަރު: “ބައްލަވާ ސާހިބާ މިހާރު އެއޮތްގެން ވާރޭ ވެހޭނީ”\nކިޔާފައިވާ ޢަދަދު: 288\nހުސްއަތާހޭ… ދާނީ ކަލާ!؟\nހުސް ވަގުތު ދުނިޔޭގެ ދެ ކޮޅަށް ހޫރިލާ، ހުސް ނުކޮށް ފައިސާ ލިބޭތޯ ފާރަލާ، އުސްބިނާތައް އުސްކުރަން ހުރެ ބަލަބަލާ، ހުސް އަތާހޭ؟ ދުނިޔެ އިން ދާނީ ކަލާ؟\nސުންނަތެއް ފަރުޟެއް އަދާވެސް ނުވެވިފައި، މުންކަރާތަށް އަރައަރައި ވެސް ގަނެވިފައި، ދުންޔަވީ އުފަލާއި މަޖަލަށް ގެއްލިފައި، ހުސް އަތާހޭ؟ ދުނިޔެއިން ދާނީ ކަލާ؟\n3 އޯގަސްޓް 20132 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 7492\nމި ވާހަކަ ރޭ ޝާއިޢު ކުރެވުނީ ރަނގަޅަކަށް ނޫނެވެ. ރޭ ޝާއިޢު ކުރެވުނީ ވާހަކަ ނިމޭ ތަންކޮޅު އެކަންޏެވެ. އެހެންވީމާ މިރޭ މުޅި ވާހަކަ ޝާއިޢު ކުރީއެވެ. ކިޔުންތެރިންގެ އަރިހުން މަޢާފަށް އެދެމުންނެވެ.\nޑޭވިޑް ހުރީ ބިރުން އަވަދިވާ ވަރު ވެފަ އެވެ. އޭނާގެ މުޅި ހަށިގަނޑު ތުރު ތުރު އަޅަ އެވެ. މޫނު ހުރީ ހުދު ވެފަ އެވެ. މިއަދަކީ އެ ދުވަހެއްގެ ހަނދާން އޭނާ އަށް ކުރެވުނީމާ ގައިން ހީބިހި ނަގައިގެން ދާ ދުވަހެކެވެ. އޭނާ ވަތްގަނޑުން ފިސްތޯލަ ނަގައި، ހަ އުންޑަ ލެއްވުމަށް ފަހު ފިސްތޯލަ ޖީބަށް ލައިފި އެވެ. އެއަށް ފަހު ހުރިހައި ކުޑަ ދޮރެއް ރަނގަޅަށް ލައްޕައި، ތަންޑު އެޅުވުމަށް ފަހު، މައި ދޮރުވެސް ތަޅުލައިފި އެވެ.


Addu Councilun Ulheny Rayyithun Nikamethi Kohlan - Vaguthu\nއައްޑޫ ކައުންސިލުން އުޅެނީ ރައްޔިތުން ނިކަމެތިކޮށްލަން\nއައްޑޫ ސިޓީ ކައުންސިލުން ރައްޔިތުންނަށް ދީފައިވާ ބިންތައް ނަގާފައިވަނީ ރައްޔިތުން ނިކަމެތި ކުރުމުގެ ގޮތުން ކަމަށް އެސިޓީގެ ރައްޔިތުން ބުނެފިއެވެ.\nއައްޑޫ އިކުއެޓޯރިއަލް ހޮސްޕިޓަލް (އޭއީއެޗް) ވަށައިގެން ހުރި ބަންޑާރަ ގޯތިތައް އެހެން ސަރަހައްދަކަށް ބަދަލު ކުރަން އައްޑޫސިޓީ ކައުންސިލުން ނިންމާފައިވަނީ މިމަހުގެ 12 ވަނަ ދުވަހުއެވެ.\nކައުންސިލުން އެގޮތަށް ނިންމާފައިވަނީ އޭއީއެޗް ހިމެނޭ ސަރަހައްދަކީ އެސިޓީގެ އިގްތިސާދީ ކަންކަމާއި އަދި އިޖުތިމާއީ ކަންކަމާއި ގުޅުންހުރި ކަންކަން މުސްތަގްބަލުގައި ފުޅާ ދާއިރާއެއްގައި ހިނގާނެ ކަމަށް ބެލެވޭ ސަރަހައްދެއް ކަމުން ހޮސްޕިޓަލްގެ ބޭނުމަށާއި އާއްމު އެހެން ބޭނުންތަކަށް ބިން ބޭނުންވާކަން ފާހަގަ ކުރައްވައެވެ.\nކައުންސިލުން ބުނެފައިވަނީ، އެސަރަހައްދުގައި ހުރި އާއްމު ރައްޔިތުންގެ ބިން އެހެން ތަނަކަށް ބަދަލު ކުރެވޭނެ ކަމަށާއި އެހެން ކަމުން ބަދަލުގައި ދެވޭ ގޯތިތައް ވަގުތުން އެގޯތީގެ ވެރި ފަރާތާއި ހަވާލު ކުރެވޭނެ ކަމަށެވެ. އަދި އެކަމަށް ކުރަން ޖެހޭ ކަންކަން ކުރަމުން އަންނަ ކަމަށެވެ.\nހޮސްޕިޓަލް ސަރަހައްދުގައި އަޅާފައިވާ ރައްޔިތެއްގެ ގެއެއް-- ވަގުތު އިމޭޖެސް\nކައުންސިލުން މިފަދަ ނިންމުމެއް ރައްޔިތުންނާއި މަޝްވަރާ ނުކޮށް ނިންމާފައިވާތީ އެރަށުގެ ރައްޔިތުން ވަނީ ކައުންސިލާއި ދެކޮޅަށް އަޑުއުފުލާފައެވެ. އަދި އެފަދަ ނިންމުމެއް ކައުންސިލުން ނިންމާފައިވަނީ ރައްޔިތުން ނިކަމެތިކޮށްލުމަށް ކަމަށް ރައްޔިތުން ވަނީ ބުނެފައެވެ.\n"ވަގުތު" އަށް މައުލޫމާތު ދެމުން އެސިޓީން ވާހަކަ ދެއްކި، އެސަރަހައްދުން ބިމެއް ލިބިފައިވާ މީހަކު ބުނީ، އިމާރާތްތައް އަޅާ އެތަނަށް މީހުން ވަންނަ ހިސާބަތް ދިއުމުން ކޮންމެ ވެސް ބަހަނާއެއް ދައްކަން އާއްމު ރައްޔިތުން ކޮށްފައިވާ ބުރަ މަސައްކަތް ފެނަށް ދުއްވާލަން ކައުންސިލުން ނިންމި ނިންމުން ކުއްވެރި ކުރާ ކަމަށެވެ.\nހޮސްޕިޓަލް ސަރަހައްދުގައި އާއްމު ރައްޔިތަކު އަޅަމުންދާ އިމާރާތެއް ބިންގާ އަޅަން ތައްޔާރު ވެފައި-- ވަގުތު އިމޭޖެސް\nއެކަމާއި ގުޅިގެން މިވަގުތު ކައުންސިލްގައި ތިބި މެމްބަރުންނާއި ވާހަކަ ދެއްކުން އަޑު އިވިގެން ދިޔައީ އުއްމީދު ނުކުރާ ކަހަލަ ވާހަކައެއް ކަމެއް އޭނާ ވަނީ ބުނެފައެވެ.\n"ގުޅީމާ ބުނީ، ކުރީގެ ކައުންސިލުން ކޮށްފައިވާ ކަމެއް ކަމަށް އެއީ. ސިފަ ކުރެއްވީ ކުރީގެ ކައުންސިލުން ބާރުގެ ބޭނުންކޮށް، ހިންގި ކޮރަޕްޝަންގެ އަމަލެއް ކަމަށް. އެހެން ކަމުން އެކަން މި ކައުންސިލުން ރަނގަޅު ކުރަނީ ކަމަށް."\nއޭނާ ބުނީ، މިހާރު ކައުންސިލާއި ހަވާލުވެގެން ތިބި މެމްބަރުން އެގޮތަށް ބުނެފައިވަނީ އެމީހުންގެ ބޮލުން އެކަން ފައްސާލަން ކަމަށާއި އެގޮތަށް ބުނުމުން ރައްޔިތުން ހެއްލި ކުރީގެ ކައުންސިލް ކުއްވެރި ކުރާނެ ކަމަށެވެ. އެހެން ނަމަވެސް އެއީ އެކަން ހިނގާދިޔަ ގޮތް ނޫން ކަން އެފަރާތްތަކުން ވަނީ ބުނެފައެވެ.\nއައްޑޫގައި ވިޔަފާރި ކުރަމުން އަންނަ މީހަކު ހިންގާ އައިސީއެމް ފިހާރަ- މިފަޅީގައި ހުރި ތަންތަން ނެގުމަށް ކައުންސިލުން ނިންމި-- ވަގުތު އިމެޖެސް\n"ވަގުތު" އަށް ވާހަކަ ދެއްކި އެހެން މީހަކު ބުނީ، އެމައްސަލާގައި ސިޓީގެ ރައްޔިތުން އަޑުގަދަ ކުރަމުން އަންނައިރު، މިވަގުތު ރައްޔިތުންގެ މަޖިލީހަށާއި ކަމާއި ގުޅުންހުރި އިދާރާތަކަށް އެމައްސަލަ ހުށަހަޅަން ނިންމާފައިވާ ކަމަށާއި ރައްޔިތުންނަށް ބިން ލިބެންއޮތް ގޮތަކަށް އެމަސައްކަތް ކުރާނެ ކަމަށެވެ. އަދި މިހާރު އެސިޓިގެ ރައްޔިތުން ވަނީ ކައުންސިލްގެ މެމްބަރުންނާއި މޭޔަރު ޒިންމާދާރު ކުރުމަށް ޕެޓިޝަނެއް ވެސް ހުށަހަޅާފައެވެ.\nއޭއީއެޗް ވަށައިގެން ހުރި ހުރިހާ ބިންތައް ކައުންސިލަށް ނަގަން ނިންމި ކަމަށް ކައުންސިލުން ބުނެފައިވީނަމަވެސް، މައުލޫމާތު ލިބިފައިވާ ގޮތުގައި ހޮސްޕިޓަލްގެ ދެކުނަށް ހުންނަ އިމަޖެންސީ ފަޅީގައި ހުރި ގާޑިޔާތަކާއި ބިންތައް ކައުންސިލަށް ނުނެގުމަށް ވަނީ ނިންމާފައެވެ.\nގާޑިޔާތައް ހުންނަ ފަޅި-- ފޮޓޯ: ވަގުތު އިމޭޖެސް\nއެގޮތަށް ނިންމާފައިވަނީ އެތަންތަނަކީ އެއީ ކައުންސިލުގައި ތިބި ބައެއް މެމްބަރުންނާއި ގާތްތިމާގެ ރަހުމަތްތެރިންގެ ތަންތަނަށްވާތީ އެފަރާތްތަކަށް ގެއްލުމެއް ލިބިދާނެތީއެވެ.\n"ސީދާ އަޅުގަނޑު ގުޅީމަ ނިޒާރު ބުނީ، އެތަންތަން ނުނަގާނޭ. އަނެއް ދެފަޅިން ކަމަށް ނަގާނީ. އަނެއް ދެފަޅީގައި އެތިބީ ނިކަމެތި ރައްޔިތުންނަށް 2016 ވަނަ އަހަރު ލިބުނު ބިންތައް. އެތަންތަނުން ވެސް ބައެއް ބިންތައް ނަގާނެ ކަމަށް ބުނީ. އެކަމަކު އިއުލާނުގައި ހުރީ ހުރިހާ ބިމެއް ނަގާނެއޭ. އެތަންތަން ނަގައި ދެކުނަށް އޮންނަ ފަޅީގައި ހުރި ބިންތައް ނުނަގަނީ ސީދާ އެމީހުންގެ ގާތްތިމާގެ ރަހުމަތްތެރިންގެ ތަންތަން ވީމަ"\nމިއަދު ކުރިއަށް ގެންދިޔަ ނޫސްވެރިންގެ ބައްދަލުވުމުގައި އައްޑޫސިޓީ ކައުންސިލްގެ މޭޔަރު އަލީ ނިޒާރު ވިދާޅުވީ، ހޮސްޕިޓަލް ސަރަހައްދު ވެގެން ދަނީ ވަރަށް ބާރުބޮޑު ސަރަހައްދަކަށް ކަމަށާއި އެތަނުގައި އިމާރާތްތަށް އަޅަން ފަށައިފިނަމަ، ކަންކަން މަތިން އަނބުރާލާއިރު ނުފެންނާނެ ކަމަށެވެ.\nއަދި އެތަނުން ބިންދީފައިވާ ބައެއް ފަރާތްތަކުން އެތަނުގައި އަޅާފައި އޮންނަ ޕޭވްމެންޓް ނަގައި ބިން ހަމަކުރަން މަސައްކަތް ކުރާކަން ވެސް ނިޒާރު ވަނީ ފާހަގަ ކޮށްފައެވެ.\nނިޒާރު ވިދާޅުވީ، ހޮސްޕިޓަލް ބޮޑު ކުރުމުގެ މަސައްކަތް ކުރަން ބަލާއިރު، ވަށައިގެން އެކަން ކުރެވޭނެ އެއްވެސް ޖާގައެއް ނެތް ކަމަށާއި ކުރިން ކައުންސިލް ބިން ދޫކޮށްފައިވަނީ އެއްވެސް ޖާގައެއް ނެތް ގޮތަކަށް ކަމަށެވެ.\nއައްޑޫގެ ހުރިހާ މަގެއްގައި 21 މަސްތެރޭ ތާރުއަޅައި ނިންމަނީ\nޖުލައި 15, 2021 17:54\nބަލަ އެއީ ހަމަ ތިބުނާ އައްޑޫ ރައްޔަތުން މެޖޯރިޓީ ދީފައިވާ ކައުންސިލް އެކޭ. ދެން މިއަދު ކީކޭ ކިޔާކަށް . ދެން ތިބެލާ އައްޑޫ ރައްޔަތުން ގުނބޯ ހެދިފަ.\nޖުލައި 15, 2021 23:07\nއައްޑޫ މީހުން ރޯނެ ކަމެއްނެތް!! ތިމީހަކު ހޮވީ ހަމަ އައޑޫ މީހުން!! އެމްޑީޕީތަ؟ ދުވަހަކުވެސް ރަގަނޅެއްނުވާނެ!! އަދިވެސް ހުރިހާ ގެއެއްގެ ފާރުގަައި ރީނދޫ ކުލަ ލައިގެންތިބޭ!! ރޯނެ ކަމެއްނެތް!! ތިމީހާއަކީ ތިޔަތަނުގައި އެންބަސީ އަޅަންއުޅޭ ގައުމުގެ އެޖެންޓެއް!! ކޮޅު ގޮހޮރަށް ލައްޑޫ ކާންދީފަ އެހުންނަނީ ބަހައްޓާފަ!! ތިތާ ތިބޭ ގެރިމޯދީގެ ސިފައިން އައްޑޫ ބާރުވެރިފަރާތްތަކަށް ލައްޑޫ ކާންދެމުންދާކަން އެނގޭ! އެކަންކުރަނީ އެމީހުން ބޭނުންވާ ކަންކަން އައްޑޫގައި ކުރުމަށް ފަސޭހައަށް!! މިރީނދޫ ލައިގެން ވެރިލަން ކުރާ އެންމެންވަނީ ގައުމަށް ޣައްދާރުވެފަ! 2023 ގައިވެސް ރީދޫ ގުޅިން ފެންވަރައިގެން ފަހުން ރޯންތިބޭތި!! ސިކުނޑިން ވިސްނަބަލަ އައްޑޫ މީހުންވެސް!! ރީނދުލާއި ދުރަށްދިޔައީމަ ކާމިޔާބުވާނީ!! ތީ ހަމަހަލާކު!!\nޖުލައި 15, 2021 19:30\nވައްކަން ކުރެވޭތޯ ބަލަނީ ، މާއްލިޔަތު ލޫޓުވާ ސިޔާސީ ވަފާތެރި ކެހިވެރި ޗޯރުން ހައްތާވެސް !\nޖުލައި 16, 2021 01:59\nއެމްއެމްޕީއަރުސީ މައްސަލައިގެ ލިސްޓްގައި ކުރީގައި އޮތް މީހުންނާއި ކޮރަޕްޝަން މައްސަލާގައި ކުރީގައި ވަޒީފާއިން ވަކިކޮށްފައި ތިބި ދެމީހުން އިސްކޮށް ތިބެގެން ނަޒާހަތްތެރި ލޭބަލް އަޅުވަން ވެގެން އުޅުނަސް ރައްޔަތުން ނޯޅޭނެ. މިދައުރު ނިމޭއިރު އެމްޓޭޝަން ފެމިލީއާއި ކައްބާބުގެ ފެލިމީ މިލިއަނަރުންނަށް ހެދުމުގެ ޕްލޭން. ދުނިޔޭގެ ހުރިހާ ތަނެއްގައި ވެސް ހޮސްޕިޓަލް ވަށައިގެން މީހުން ދިރިއުޅޭ އިމާރާތްތައް ހެދިފައި ހުރޭ. އެތަންތަނުގައި އުޅޭ ރައްޔަތުން ގެސްޓްހައުސްތަކާއި، ރެސްޓޯރަންޓްތަކާއި، ބޭސްފިހާރަތައް ހިންގާނީ. އެއީ ކައުންސިލްތަކުން ކުރާ ކަމެއް ނޫން. ތަނެއް ދޮރެއް ނޭގުނަސް މޮޅު ވާހަކަ ދެއްކޭތޯ ބަލާތި.\nޖުލައި 16, 2021 06:03\nރަނގަޅައް ހަމަ ކަންތައް ތިދަނީ އަދިވެސް މުޅި އަތޮޅުގަ ރީދޫ ލައިގެންތިބޭ ރާކަނިމަސް ކެވިފަ ހުންނާނީ ވަރައް ހައިބަތު ބޮޑު މީ ހެއް ތި ހިރީ މޭޔަރު ކަމައް ހޮވާފަ ހައްގުވާ މިންވަރު އަދިކިރިޔާ ލިބެން ތިފެށީ ދެން ހަމަ ކޮންމެ ދުވަ ހަކުވެސް އަންނާނީ އިތުރުވަމުން.\nޖުލައި 16, 2021 07:19\nހީވާގޮތުން މާބޮޑަށް އެއްކޮޅަށް ބުރަވެފަ މި އާޓިކަލް ލިޔެފަ މިހިރީ. އަނެއްކޮޅުވެސް ހޯދާލިނަމަ.


ނ. މާފަރު އެއަރޕޯޓްގެ ބިންގާ އަޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަޙްމަދު އަދީބު ޢަބްދުލްޣަފޫރު ދެއްކެވި ވާހަކަފުޅު - The President's Office\nނ. މާފަރު އެއަރޕޯޓްގެ ބިންގާ އަޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާގެ ނައިބު އަޙްމަދު އަދީބު ޢަބްދުލްޣަފޫރު ދެއްކެވި ވާހަކަފުޅު\n23 ސެޕްޓެންބަރު 2015، ރިފަރެންސް: FAS/NRAA/2015/13\nއާދެ، އެމް.ސީ.އެމް.ގެ ޗެއަރމަން ޙާމިދު އިސްމާޢީލް، އަދި ވެލިދޫ ދާއިރާގެ ޢިއްޒަތްތެރި މެންބަރު ޔާމީން ރަޝީދު، އަދި އަތޮޅު ކައުންސިލްގެ މެންބަރުން، ސިވިލްއޭވިއޭޝަންގެ ވެރިން، އަދި ވަޑައިގެން ތިއްބެވި ހުރިހާ ދިވެހި ލޮބުވެތި އަދި ޚާއްޞަކޮށް، މާފަރުގެ ރައްޔިތުން.\nއާދެ، މިއަދަކީ ވަރަށްގިނަ ދުވަހެއްގެ، ތިޔަބޭފުޅުންގެ އިންތިޒާރީގެ އިރާދަކުރެއްވިއްޔާ އަޅުގަނޑު ހަމަ ދަންނަވާލާނީ ނިމުމޭ. ޚާއްޞަކޮށް، އަޅުގަނޑު ހަނދާން އެބަހުރި، އަޅުގަނޑު ޓުއަރިޒަމް މިނިސްޓަރަކަށް ހުއްޓާ، ޚާއްޞަކޮށް، މާފަރުގެ އަދި ނ. އަތޮޅުގެ ވަރަށްގިނަ ރަށްރަށުގެ ބޭފުޅުން ވަޑައިގެން، އޭރު މިތާ އެއަރޕޯޓް އެވޯޑްކޮށްފައި އޮތް ފަރާތުން ގާތްގަނޑަކަށް 8 އަހަރުވެފައި، އެއްވެސް މަސައްކަތެއް ނުކުރެވި އޮތީތީވެ، އެތައް މައްސަލައެއް ޖައްސައި އަދި ހަމަ ވަރަށް ރަނގަޅަށް އޭރު އޮތް ސަރުކާރަށް ޕްރޮމިސްކޮށްދީގެން، އަޅުގަނޑުމެންވެސް ތިޔަބޭފުޅުންނާއެކީ ކުރެވުނު މަސައްކަތުގައި، އިރާދަކުރެއްވިއްޔާ އަޅުގަނޑުމެންނާއެކު މި އެގްރީމަންޓް ކެންސަލްކޮށް ބާޠިލު ކުރެވުނު. އަދި ހަމައެހެންމެ، ތިޔަބޭފުޅުންގެ އަޅުގަނޑު ދަންނަވާނީ މަސައްކަތާއި ހިތްވަރުންނޭ، އެ އަލުން އިޢުލާނުކޮށް، އަޅުގަނޑުމެން 1200 މީޓަރުގެ އެއަރޕޯޓަކަށް އެމް.ސީ.އެމް.އާ ޙަވާލުކުރީ.\nއެހެން ނަމަވެސް، އެނގޭނެ ފަދައިން، ނ. އަތޮޅު ކުރިއަށް އޮތް ތަނުގައި އިރާދަކުރެއްވިއްޔާ ވާނީ، ޓުއަރިޒަމްގެ އެންމެ ވަރުގަދަ އެއް ޒޯނަށް. މިހާރުވެސް ތިޔަބޭފުޅުން ބައްލަވައިފިއްޔާ ފެނިވަޑައިގަންނަވާނެ. އާދެ، އަޅުގަނޑު ޓުއަރިޒަމްގައި ހުރިއިރުވެސް، ނ.އަތޮޅުގައި ބައެއް ރަށްރަށް ހުރީ ދެވިފައި. އެހެން ނަމަވެސް، ނެހެދޭ ރަށްތައް އަޅުގަނޑުމެން ވާނީ ކެންސަލްކޮށްފައި، ހެދޭވަރު ބޭފުޅުންނާ ޙަވާލުކޮށްފައި. އިރާދަކުރެއްވިއްޔާ މިއަހަރު ނުވަތަ މިއަންނަ އަހަރު ނިމޭއިރުގައި، ތިޔަބޭފުޅުންނަށް ފެނިވަޑައިގަންނަވާނެ، ވަރަށްގިނަ ރަށްތަކެއް ހުޅުވާތަން އާދެ، ނިންމާތަން. މިހާރުވެސް ތިޔަބޭފުޅުންނަށް ފެނިވަޑައިގަންނަވާނެ، އާދެ، މަސައްކަތް ފަށާ ރަށްރަށްވެސް.\nނ. އަތޮޅަކީ އަރިއަތޮޅާއި، ބ. އަތޮޅަށްފަހު، މިހާރުވެސް ދުނިޔޭގެ އެންމެ އަގުބޮޑު ދެ ރިޒޯޓެއް އޮތް އަދި ދުނިޔޭގެ އެންމެ ގިނަ މުއްސަނދިން އަންނަ ދެ ރިޒޯޓު އޮތް އަތޮޅުކަންވެސް އަޅުގަނޑު ފާހަގަކުރަން. އެހެންވީމާ، މި އަތޮޅު ވެގެންދާނީ، ކުރިއަށް އޮތް ތަނުގައި ވަރަށްގިނަ ރިޒޯޓްތަކެއް ހުޅުވި، ވަރަށްގިނަ ވަޒީފާތަކެއް ހުޅުވޭނެ އަތޮޅަކަށް. އާދެ، އެމް.ސީ.އެމް.ގެ ޗެއަރމަނާއި އެބޭފުޅުން މާކެޓް ސަރވޭ ހަދާފައި، އެބޭފުޅުން ވިދާޅުވީ، މިތާނގައި 1200 މީޓަރުގެ އެއަރޕޯޓެއް ނޫނީ 1800 މީޓަރުގެ އެއަރޕޯޓެކޭ ކަމުދަނީ. ސަބަބަކީ މިތާނގައި ޕްރައިވެޓް ޖެޓްވެސް ޖެއްސޭގޮތަށް ފަރުމާކުރުމުން، މިތާ ކައިރިއަށް ބައިވަރު ރިޒޯޓްތަކަށް އަންނަ ޖެޓްތައް މާލެއަށް ޖެއްސުމުގެ ބަދަލުގައި ސީދާ މި އަތޮޅަށް ޖެއްސިގެންދާނެ.\nއެހެންވެ ކުޑަދުވަސްކޮޅެއް ނެގީ، ސަރުކާރުން އެބޭފުޅުން ކުރަހައިގެން އެތައް މަސައްކަތެއްކޮށް، އީ.އައި.އޭ. އިން ނިންމީމަ، އަޅުގަނޑުމެން މިހާރުވާނީ އެކަންވެސް ފުރިހަމަކޮށްދީފައި. އަދި އަޅުގަނޑު ވަރަށް ޚާއްޞަކޮށް، މާފަރު ކައުންސިލަށްވެސް ޝުކުރު އަދާކުރަން. އެބޭފުޅުން އެ ބިމުގެ ކަންތައްވެސް ވަރަށް އަވަހަށް ހަމަޖައްސައިދިނީތީ. އަދި ސިވިލްއޭވިއޭޝަނުންވެސް އެމް.ސީ.އެމް.އާ، އެހުރިހާ ބޭފުޅުން ގުޅިގެން ކުރި މަސައްކަތުގެ ނަތީޖާ އަޅުގަނޑުމެންނަށް މި ފެންނަނީ.\nއާދެ، ކޮންމެ މަސައްކަތަކީވެސް އޭގައި އެތައްބުރަ ކަންތައްތަކެއް ހިމެނޭ ކަމެއް. އެހެންވެ އަޅުގަނޑު ދެކޭގޮތުގައި، އެންމެ ބުރަ މަރްޙަލާތައް މިހާރު ކަޑައްތު ކުރެވުނީ. ހަމަގައިމުވެސް އަޅުގަނޑު މާފަރު ރައްޔިތުންނަށް ދޭން ބޭނުންވާ ޔަޤީންކަމަކީ، އިރާދަކުރެއްވިއްޔާ ސަރުކާރުން އެމް.ސީ.އެމް ކުންފުންޏަށް ޕްރެޝަރ ކޮށްގެންވިޔަސް، އިރާދަކުރެއްވިއްޔާ މި އެއަރޕޯޓް ވީހާވެސް އަވަހަކަށް ނިންމާނަމޭ.\nއާދެ، ނ. އަތޮޅުގެ މި އެއަރޕޯޓުން ވަރަށް ގިނަގުނަ ތަރައްޤީތަކެއް ކުރިއަރައިގެން ދާނެ. ހަމަގައިމުވެސް އަޅުގަނޑުމެން މި ބަލަނީ ޑޮމެސްޓިކް އެއަރޕޯޓްތަކަކީ ހަމައެކަނި ދިވެހި ރައްޔިތުން އެކަންޏެއް ނޫން، ފަތުރުވެރިންނާ އެކީގައި ދިވެހި ރައްޔިތުންނަށް ދަތުރުފަތުރު ކުރެވޭނޭ މިއަދު ނިޒާމަކަށް އަޅުގަނޑުމެންގެ އެއަރޕޯޓްތައް މިވަނީ. އާދެ، މިއަދުގެ ދަތުރުފަތުރުގައި އަޅުގަނޑުމެންގެ ނިޒާމަކީ، ވައިގެ މަގުން މުޅި ދިވެހިރާއްޖެ ގުޅުވައިލުން. އާދެ، އެނގޭނެ ކަނޑުދަތުރުފަތުރު ކުރުމުގައި ހުރި ދަތިކަން. އެހެން ނަމަވެސް، މިއަދު ބ. އަތޮޅު އަދި އިހަކަށްދުވަހު ފެށި ރ. އަތޮޅުވިޔަސް، އައްޑުއަތޮޅު ވިޔަސް، މިތަންތަން ވައިގެ މަގުން މިއޮތީ ގުޅިފައި. އަދި ހަމަ ހަމަ ގިނަ ބޭފުޅުން މިހާރު ވައިގެ މަގުން ދަތުރުކުރައްވަނީ. އަޅުގަނޑު ގަބޫލުކުރާ ގޮތުގައި، ފަތުރުވެރިންނާ އެކީގައި، ފަތުރުވެރިކަން ކުރިއެރުވުމާ އެކީގައި، އެބޭފުޅުންނަށް އަދި އަގުބޮޑުކޮށް ޓިކެޓް ވިއްކިޔަސް، ދިވެހިންނަށް ހަމަ ރަނގަޅު އަގެއްގައި ވިކިގެން، ދިވެހިންނަށް ދަތުރުފަތުރު ކުރުމުގެ މަގު އަދި ޚާއްޞަކޮށް، ރާއްޖޭގެ އެކިކަންކޮޅުތަކަށް ތިޔަބޭފުޅުން ދަތުރުކުރައްވާ ވައިގެ މަގު އިރާދަކުރެއްވިއްޔާ ގުޅުވައިލެވޭނެ ކަމުގެ ޔަޤީންކަންވެސް ތިޔަބޭފުޅުންނަށް އަރުވަން.\nއާދެ، އަޅުގަނޑު ހަމަ ވަރަށް ޚާއްޞަ ޝުކުރެއް، އެމް.ސީ.އެމް.ގެ ޗެއަރމަނަށާއި އަދި އެބޭފުޅާގެ ޓީމަށް އަރުވަން. އެއީ ވަރަށްބުރަ މަސައްކަތްތަކެއް ކުރެވިގެން މިދަނީ. އަޅުގަނޑުމެންނަށް އެ މަސައްކަތްތައް މިއަދު އެބަ ފެނޭ. އަދި މިއަދު އަޅުގަނޑުމެން ހަމަ މި ޢީދުގައިވެސް ފާހަގަކޮށްލަން، މާފަރުގެ ކައުންސިލްވެސް ހަމަ ވަރަށްބޮޑު އެއްބާރުލުމަކާއި އަދި އަތޮޅު ކައުންސިލުންވެސް ވަރަށްބޮޑު އެއްބާރުލުމެއް ދެމުންދާކަން އަޅުގަނޑު ފާހަގަކޮށްލަން. އަދި ޚާއްޞަކޮށް، އަޅުގަނޑުމެންގެ އަޚު، އަތޮޅުގެ ނައިބު ރައީސް ފާހަގަކޮށްލަން، އަޅުގަނޑުމެންނާއެކީ ފުޓްބޯޅަ ކުޅެ އުޅުއްވި ބޭފުޅެއް. އެބޭފުޅާ ނ. އަތޮޅަށްޓަކައިވެސް ވަރަށް ގިނަ މަސައްކަތްތަކެއް ކުރައްވާ. އަދި ހަމައެހެންމެ، މިއަތޮޅުގެ ހުރިހާ މެންބަރުންވެސް އަދި ޚާއްޞަކޮށް، ޔާމީން ރަޝީދުވެސް އަދި މި ދާއިރާގެ މެންބަރުވެސް އަދި ހުރިހާ މެންބަރުންވެސް ވަރަށް ބޮޑަށް މިއަތޮޅުގެ ތަރައްޤީއަށް މަސައްކަތްކުރާކަން އަޅުގަނޑު ފާހަގަކުރަން. އިރާދަކުރެއްވިއްޔާ، ނ.އަތޮޅަކީ ހަމަގައިމުވެސް މި5އަހަރު ނިމޭއިރު، ވަރަށްބޮޑު ތަރައްޤީއެއް ލިބިގެންދާނެ އަތޮޅެއްކަން އަޅުގަނޑު ފާހަގަކޮށްލަން. އަދި ޔަޤީންކަންވެސް އަރުވަން.\nއާދެ، އެއަރޕޯޓް އެކަންޏެއް ނޫން. އަޅުގަނޑުމެން އެއަރޕޯޓާ އެކީގައި ހަމަ އަޅުގަނޑު ފާހަގަކޮށްލަން ބޭނުންވޭ، މިހާރުވެސް ފުޓްސަލް ދަނޑުތައް، ވެލިދޫގަޔާއި އަދި ހޮޅުދޫގައި އެވަނީ ނިމިފައި ހުޅުވިފައި. އަޅުގަނޑުމެންގެ ރައީސް ޔާމީންގެ ވަރަށްބޮޑު އަމާޒެއް، ނ. އަތޮޅު ހުރިހާ ރަށެއް ކަހަލަ ގޮތަކަށް ފުޓްސަލް ދަނޑުތައް އަޅައި ނިންމުން. އެއީ އެނގޭނޭ ފަދައިން، ސްޕޯޓްސް އެރީނާގެ ދަށުން އަޅުގަނޑުމެންގެ ވަރަށްބޮޑު ވަޢުދެއް. އެ ވަޢުދުތަކަކީ ހިނގާނެ ވަޢުދެއް. އެހެންވީމާ، ތިޔަބޭފުޅުންނަށް ހަމަ ހުރިހާ ޒުވާނުންނަށްވެސް އެ ފުޓްސަލް ދަނޑުތަކާއި، ސްޕޯޓްސް އެރީނާތަކުގެ ފުރިހަމަ ޔަޤީންކަން މިއަދުވެސް އަރުވަން.\nއެހެންވީމާ، މަޑުޖެހިފައި ހުރި ކަންތައްތައްވެސް އަޅުގަނޑުމެން މިހެން އަންނަ ދަތުރުތަކުގައި ވަރަށް ބޮޑަށް ފާހަގަކޮށްދޭ ކައުންސިލްގެ މެންބަރުންވެސް. އެހެންވީމާ، އެކަންތައްތައް އިރާދަކުރެއްވިއްޔާ އަޅުގަނޑު ފޮލޯއަޕް ކުރާނަން. އިރާދަކުރެއްވިއްޔާ ނ. އަތޮޅަކީ ހަމަ އަޅުގަނޑުމެންނަށް ފާހަގަކޮށްލެވޭ އަތޮޅެއް. އާބާދީ ބޮޑު، މަސައްކަތްތެރި، ހީވާގި އަދި ވަރަށް ރީތި ރަށްތަކެއް އެކުލެވިގެންވާ، ވަރަށް ކުރިއަރާފައިވާ އަޅުގަނޑު ދެކޭގޮތުގައި އަދި މިއަށްވުރެވެސް ސަރުކާރުން ކޮށްދޭންޖެހޭ އިންފްރާސްޓްރަކްޗަރ އިރާދަކުރެއްވިއްޔާ މި5އަހަރު ތެރޭގައި ނިންމައި، ރައީސް ޔާމީން ތިޔަބޭފުޅުންނަށް އެނގިވަޑައިގަންނަވާނެ، ވަރަށްފަހުން ވަނީ ރައީސް ޔާމީންގެ 2018 ލޯންޗް ކުރައްވާފައި. އިރާދަކުރެއްވިއްޔާ ރައީސް ޔާމީންގެ 2018ގެ ޔަޤީންކަން އަޅުގަނޑުމެން ހޯދާނީ، އިރާދަކުރެއްވިއްޔާ މިކަހަލަ އެއަރޕޯޓްތަކާއި އަދި ޒުވާނުންނަށް ބޭނުންވާ އިންފްރާސްޓްރަކްޗަރއާއި، ކުޅިވަރު ދަނޑުތަކާ، މިހުރިހާ ކަމެއް ފުރިހަމަކޮށްދީގެން، އިރާދަކުރެއްވިއްޔާ އަޅުގަނޑުމެންގެ މަންޒިލަކީ، 2018 ގައި ރައީސް ޔާމީން އެއްބުރުން ހޮވުން.\nރައީސުލްޖުމްހޫރިއްޔާގެ ނައިބު، "ފަޚުރުވެރި ޢާއިލާ" ދާއިރާގެ ދަށުން ކުރިއަށްގެންދާ ބައެއް ކަންކަމާއި ގުޅޭގޮތުން ކަމާބެހޭ އިދާރާތަކުގެ އިސްވެރިންނާއިއެކު މަޝްވަރާ ކުރައްވައިފި\n16 ޖުލައި 2020, ޚަބަރު\n"ސްކިލްސް ފޯރ އަ ރިސިލިއެންޓް ވަރކްފޯސް" އިފްތިތާޙުކޮށްދެއްވުމަށް ބޭއްވެވި ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n15 ޖުލައި 2020, ނައިބު ރައީސްގެ ވާހަކަފުޅު\nގެވެށި އަނިޔާއަކީ މުޖުތަމަޢުގެ ތެރޭގައި ހުރި ގިނަ މައްސަލަތަކެއް މެދުވެރިވާން ދިމާވާ އެއް ސަބަބު – ރައީސުލްޖުމްހޫރިއްޔާ\n15 ޖުލައި 2020, ޚަބަރު\nދިވެހި ޒުވާނުންނަކީ ގޮންޖެހުންތަކާއި ކުރިމަތިލައި، ކުރިމަގާއި މެދު ވިސްނާ ބަޔަކަށްވުމަށް ރައީސުލްޖުމްހޫރިއްޔާގެ ނައިބު ގޮވައިލައްވައިފި\nކޯވިޑް-19 އަށްފަހު ފަތުރުވެރިންނަށް މާދަމާ ރާއްޖެ އަލުން ހުޅުވާލާއިރު ވެލާނާ އިންޓަރނޭޝަނަލް އެއަރޕޯޓުގައި ވެފައިވާ ތައްޔާރީތައް ރައީސުލްޖުމްހޫރިއްޔާ ބައްލަވާލައްވައިފި\n14 ޖުލައި 2020, ޚަބަރު


މަހަކު 7,600.45 ރުފިޔާ\nމަހަކު 3,257.34 ރުފިޔާ\nކޯސްތަކާއި ދަރިވަރުންގެ މަޢުލޫމާތު ބަލަހައްޓާ ނިޒާމާ ގުޅިގެން ކުރަންޖެހޭ މަސައްކަތްތައް ކުރުމުގައި އިސްނެގުން. މިކަމުގެ ތެރޭގައި ސިސްޓަމް ޑިޒައިންކުރުމާއި، ބެކަޕް މަސައްކަތްކުރުން ކަށަވަރުކުރުމާއި، ޑޮކިޔުމެންޓްކުރުމާއި، އަޕްޑޭޓްކުރުން ހިމެނެއެވެ.\nޔުނިވަރސިޓީގެ ކޮމިއުނިޓީއަށް، ދަރިވަރުންގެ މަޢުލޫމާތު ބަލަހައްޓާ ނިޒާމާބެހޭ ކަންކަމުގައި ރިސޯސްއެއްގެގޮތުން ޚިދުމަތްކުރުން.\nކޯސްތަކާއި އެކަޑެމިކް ކަންތައްތަކާ ގުޅިގެން ހަމަޖެހިފައިވާ ޤަވާއިދުތަކާއި ސިޔާސަތުތައް ތަންފީޒުކުރުން. މި މަސައްކަތުގެ ތެރޭގައި، ދަރިވަރުންގެ އެކަޑެމިކް ސްޓޭންޑިންގ ބެލުމާއި، ދަރިވަރުން ވެއްދުމާއި، ވަކިކުރުމާއި، އެއް ޓާމުން އަނެއް ޓާމަށް ދަރިވަރުން ކުރިއަށްޖެއްސުން ހިމެނެއެވެ.\nދަރިވަރުންގެ ޚިދުމަތްތަކާބެހޭ ބައިގައި މަސައްކަތްކުރާ މުވައްޒަފުންގެ މަސައްކަތް ބެލުމާއި، އެ މުވައްޒަފުންނަށް މަސައްކަތް ހަވާލުކުރުމާއި، ތަމްރީންކުރުމާއި، މައްސަލަތައް ޙައްލުކުރުމާއި، ފެންވަރު ވަޒަންކުރުމާއި، އެކަމާ ގުޅިގެން ހިއުމަން ރިސޯސް ސެކްޝަނަށް ހުށަހެޅުންތައް ހުށަހެޅުމުގައި ރެޖިސްޓްރަރގެ އިރުޝާދުގެދަށުން ޢަމަލުކުރުން. މުވައްޒަފުންގެ ފަރާތުން އެންމެ އެދެވޭ ޚިދުމަތް ނެރުމަށް އެ މުވައްޒަފުންގެ މަސައްކަތުގެ ރޫޙު މަތިކޮށް ހިތްވަރުދިނުމަކީ މި މަސައްކަތުގެ ތެރޭގައި ހިމެނޭ ބައެކެވެ.\nއެކަޑެމިކް ޓްރާންސްކްރިޕްޓް ޕްރޮސެސްކުރުމާއި، ދަސްވެނިވުމަށް ބޭނުންވާ މަޢުލޫމާތު ވިލަރެސްކުރުމާއި، ޚާއްޞަ ޕްރޮގްރާމްތަކާބެހޭ ސަނަދުތައް ތައްޔާރުކުރުމާއި، ތަފާސްހިސާބުތައް އެއްކޮށް ރިޕޯޓްތައް އެކުލަވައިލުން.\nދަރިވަރުންގެ ގްރޭޑްތަކާބެހޭގޮތުން މަޢުލޫމާތު އެދޭ ފަރާތްތަކަށް ފޯރުކޮށްދީ ދަރިވަރުންގެ ރެކޯޑުތަކާ ބެހޭގޮތުން އުފެދޭ މައްސަލަތައް ޙައްލުކުރުރުމާއި ޖަވާބުދާރީވުން.\nދަރިވަރުންގެ ޚިދްމަތްތަކާބެހޭބައި އެންމެ އެދެވޭގޮތަށް ހިންގުމަށްޓަކައި މަސައްކަތުގެ އުސޫލުތައް އެކުލަވާލައި، އިސްކަންދޭ ކަންތައްތައް ތަރުތީބުކޮށް، މި ބައިތައް ތަރައްޤީކުރުމުގައި ރެޖިސްޓްރަރއަށް އެހީތެރިވެދިނުން.\nޔުނިވަރސިޓީގެ ސިޔާސަތުތަކާއި މަޤްޞަދުތަކާއި ރޭވުންތައް ރޭވުމުގައި ބައިވެރިވެ، މި ކަންކަން ހާސިލުކުރުމަށް ކުދި މަޝްރޫޢުތައް އެކުލަވާލައި ހިންގުން.\nއާ ޕްރޮގްރާމްތަކާއި މިހާރު ހިންގާ ޕްރޮގްރާމްތައް ޕްރޮމޯޓުކުރުމާއި، ޔުނިވަރސިޓީގެ އެތެރެއާއި ބޭރުގައި ޖަލްސާތަކުގައި ދަރިވަރުންގެ ޚިދުމަތްތަކާބެހޭ ބައި ނުވަތަ ޔުނިވަރސިޓީ ތަމްސީލުކުރުން.\nދަރިވަރުންގެ ޚިދުމަތްތަކާބެހޭ ބައިގެ މަސައްކަތްތައް ހަރުދަނާކުރުމަށް އުފައްދަންޖެހޭ ސިޔާސަތުތަކާއި މަސައްކަތު ޢުޞޫލުތައް ކަނޑައަޅާ ތަރައްޤީކުރުމުގައި ރެޖިސްޓްރަރއަށް އެހީތެރިވެދިނުން.\nއަހަރީ ބަޖެޓް އެކުލަވައިލުމާއި ދަރިވަރުންގެ ޚިދުމަތްތަކާބެހޭ ބަޔަށް ކަނޑައެޅިފައިވާ ބަޖެޓް މޮނިޓަރކުރުމާއި ބެލެހެއްޓުން.\nދަރިވަރުންގެ ރެކޯޑުތަކާބެހޭ ސިޔާސަތުތަކާއި އެތެރެއާއި ބޭރުގެ މަޢުލޫމާތުތައް ތަފާސްކުރުމާއި، އަހަރީ ރިޕޯޓަށް ބޭނުންވާ މަޢުލޫމާތުތައް ޗާޕުކުރެވޭ ފެންވަރަކަށް ގެނެސް ހުށަހެޅުން.\nމަތީގައިވާ ކަންތައްތައް ފިޔަވައި، މަޤާމުގެ ހައިސިއްޔަތުން ހަވާލުކުރެވޭ އޮފީހުގެ އެހެން މަސައްކަތްތައް ކުރުން.\nވަޒީފާގައި އުޅުއްވާ ނުވަތަ އުޅުއްވާފައިވާ ބޭފުޅެއްނަމަ، އަދާކުރައްވާ ނުވަތަ އަދާކުރެއްވި ވަޒީފާގެ މަސްއޫލިއްޔަތު އެނގޭނެ ރަސްމީ ލިޔުމެއް (އަޞްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ އަޞްލު)\nވަޒީފާއަށް ކުރިމަތިލައްވާ ފަރާތުގެ މަސައްކަތް ބެލެހެއްޓެވި ސްޕަވައިޒަރަކު އެފަރާތެއްގެ މަސައްކަތާމެދު ދެކެވަޑައިގަންނަވާ ގޮތުގެ ލިޔުމެއް.\nލިބިވަޑައިގެންފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްތަކުގެ ކޮޕީ (އެކްރިޑިޓްކޮށްފައިވާ ސަނަދާއި، އަޞްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހަކުން ތައްގަނޑު ޖަހާފައިވާ އަޞްލު)\nވަޒީފާއަށް ކުރިމަތިލައްވާ ފަރާތުގެ ވަނަވަރު (ގުޅޭނެ ފޯނު ނަންބަރާއެކު)\nމި މަޤާމުގެ މަސްއޫލިއްޔަތުތައް އަދާކުރުމަށްޓަކައި، ގާތްގަޑަކަށް ކޮންމެ ހޮނިހިރު ދުވަހަކު، މަސައްކަތް ކުރަންޖެހެއެވެ. މީގެ އިތުރަށް، ދަރިވަރުން ވައްދާ ދުވަސްވަރާއި ވަކިވާ ދުވަސްވަރާއި، އެހެން ބައެއް ދުވަސްވަރު، އިތުރުގަޑީގައި އާދަކޮށް މަސައްކަތް ކުރަންޖެހެއެވެ. މި ވަޒީފާއަކީ ހަމައެކަނި ހެނދުނު 8 އިން ހަވީރު3އަށް ރަސްމީ ގަޑީގައި މަސައްކަތްކުރަން ބޭނުންވާ ފަރާތްތަކާ ގުޅޭ ވަޒީފާއެއް ނޫނެވެ.\nއިންޓަވިއު ކުރެވޭނީ، އިޢުލާނުގައި ބަޔާންކޮށްފައިވާ މަޤާމަށް ޝަރުޠު ހަމަވާ ކެންޑިޑޭޓުންގެ ތެރެއިން، ޝޯޓްލިސްޓް ކުރެވޭ ފަރާތްތަކާ އެކަންޏެވެ.\nމަޤާމަށް ނުހޮވޭ ކެންޑިޑޭޓުންނަށް ސިޓި ފޮނުވޭނީ، އިންޓަވިއުކޮށް ނިމުމަށްފަހުގައެވެ.\nމަޢުލޫމާތު ސާފުކުރެއްވުމަށް ގުޅުއްވާނީ، 3345157 ނަންބަރު ފޯނާއެވެ.\nޕަބްލިޝްކުރި ގަޑި: 10:35


buruniyaz: އަންބަކު އެހެން ފިރިހެނެއް ދެކެ ލޯބިވުމަކީ ކޮންކަހަލަ ކަމެއް ؟\nމި ލިއުން އަންހެނުންނަށް ބޮޑަށް އަމާޒު ކޮށްފައި މި އޮތީ، ކައިވެނީގެ ބައިވެރިއާ ނޫން މީހުންދެކެ ލޯބިވަނީ ހަމައެކަނި އަންހެން ޖިންސުގެ މީހުންކަމަށް ޤަބޫލުކުރާތީއެއް ނޫނެވެ. ފިރިހެނުންގެ ކިބައިގައިވެސް މި މައްސަލަ އޮވެއެވެ. ފަހަރެއްގައި ފުކެއް ބޮޑުވެސް ވެދާނެއެވެ. ދީނުގެ އަމުރުތަކަށް ތަބާވުމުގައި އަންހެނެއް ފިރިހެނެއް ވަކި ތަފާތެއް ނޫނެވެ\nPosted by buruniyaz.com at 11:34 PM\nއަންބަކު އެހެން ފިރިހެނެއް ދެކެ ލޯބިވުމަކީ ކޮންކަހ...


Bappa Bicycle Fahathah Aruvaigen Dhigu Dhathureh Kuri 15 Aharuge Kujjaage Vaahaka - Vaguthu\nބައްޕަ ބައިސްކަލް ފަހަތަށް އަރުވައިގެން ދިގު ދަތުރެއް ކުރި 15 އަހަރުގެ ކުއްޖާގެ ވާހަކަ\n2 މަސް ކުރިން ( މެއި 22, 2020 )\nއިންޑިއާގެ ބިހާރްއަށް ނިސްބަތްވާ، އުމުރުން 15 އަހަރުގެ އަންހެން ކުއްޖަކު އޭނާގެ ބައްޕަ، ބައިސްކަލެއްގެ ފަހަތަށް އަރުވައިގެން 1200 ކިލޯ މީޓަރަށް ދަތުރު ކޮށްފިއެވެ. ކޮވިޑް-19 އާ ހެެދި އިންޑިއާ ފުރަބަންދުކޮށްފައިވާ މި ދަނޑިވަޅުގައި، އޭނާ އެ ދަތުރު ފެށީ ގެއަށް ދިއުމުގެ ބޭނުމުގައެވެ.\nދިއްލީ ކައިރީ އޮންނަ ގުރްގައޮން އިން ފެށި މި ދަތުރުގެ މަންޒިލްކަމުގައިވާ ބިހާރަށް ދިޔުމަށް ހަތް ދުވަސް ހޭދަކުރަން ޖެހުނެވެ. މި ދަތުރުގައި، އެ ދެބަފައިން ބަނޑުހައިވެފައިވާ ހާލުގައި ދެ ދުވަސް ވޭތު ކުރިކަމަށްވެއެވެ.\nޖްޔޮތީ ނަމަކަށް ކިޔާ އެ އަންހެން ކުއްޖާގެ އެ ހުނަރުގެ ސަބަބުން، ބަނީ އިންޑިއަން ސައިކްލިންގ ފެޑެރޭޝަންގެ ފަރާތުން ވަނީ، އެފަދަ މުބާރާތެއްގައި ބައިވެރިވުމުގެ ޓެސްޓު ބުރަކަށް ފުރުސަތު ދީފައެވެ.\nމިދިޔަ މާރިޗު މަހުގެ ތެރޭގައި، ޖްޔޮތީ ގްރްގައޮންގައި ހުރި އޭނާގެ ބައްޕަ މޯހަން ޕަސްވަން ކައިރިއަށް ދިޔައީ، ބައްޕަ އެކްސިޑެންޓެއްވެ މަސައްކަތްކުރަން ނުކުޅެދޭ ގޮތްވުމުންނެވެ.\nއޭނާ ބައްޕަ ކައިރިއަށް ދިޔަ ފަހުން ކޮވިޑް-19 އާ ހެދި ފުރަބަންދުކުރުމުން، ޖްޔޮތީއަށް ޖެހުނީ އޭނާގެ ބައްޕަ ކައިރީ މަޑުކުރާށެވެ. ވަޒީފާއެއް، އަދި ފައިސާއެއް ނެތި ދިރިއުޅެމުން ދިޔައިރު، އެ ގޭގެ ވެރިންގެ އިންޒާރާއެކު އެ މީހުން އެތަނުގައި ދިރިއުޅެމުން ދިޔައީ ވަރަށް ހާލުގައެވެ.\n"އަހަރެން ގޭގެ ވެރިން ކައިރީ ބުނިން ފުރަބަންދު އުވާލުމުން ކޮންމެ ވަޒީފާއަކަށް ގޮސްގެން ވިޔަސް ގެއަށް ފައިސާ ދައްކާނެ ކަމަށް. އަހަރެން ދެ މީހުންގެ ކެއުމުގެ ކަންކަން ހަމަޖައްސަން އަހަރެން ކަމުން އައި ބޭސްވެސް ހުއްޓާލަން ޖެހުނު" ޕަސްވަން ބުނެފައި ވެއެވެ.\nޕަސްވަންގެ އަނބިމީހާ އަދި ޖްޔޮތީގެ މަންމަ އޭރު ހުރީ ވިލެޖުގައެވެ. އޭނާގެ ހަތަރު ދަރިން ބެލުމަށްޓަކައެވެ. ޖްޔޮތީގެ މަންމަ ވަނީ ބައްޕައަށް ފައިސާ ހޯދުމުގެ ބޭނުމުގައި އެ މީހުންގެ އަތުގައި ހުރި ޖަވާހިރުތައް ވެސް ވިއްކާލާފައެވެ.\nޖްޔޮތީ ބުނީ، ބައްޕަ ގޮވައިގެން އެހާލުގައި އެތާ އުޅެން ބޭނުން ނުވެގެން، އެނބުރި ރަށަށް ދިއުމަށް އޭނާ ބޭނުންވީކަމަށެވެ. އަދި އޭނާ ދަތުރު ފެށީ މީހެއްގެ އަތުން ފައިސާ ހޯދައިގެން ބައިސްކަލެއް ގަނެގެން ކަމަށެވެ. އެނބުރި ރަށަށް ދެވޭނެ އިތުރު އެއްވެސް އެއްގޮތަށް ނެތުމުން ކަމަށެވެ. ރޭލުތަކާއި، ބަސްތައް ވަނީ މެދުކަނޑާލާފައެވެ. ބައްޕައަށް ނުއެއް ހިނގެއެވެ.\nޕަސްވަން ބުނީ، ބައިސްކަލުގައި އެގޮތަށް ދަތުރު ކުރުމަކީ ވަރަށް އުނދަގޫ ކަމަކަށް ވާނެކަމަށް ދަރިފުޅު ގާތުގައި ބުނި ނަމަވެސް، ދަރިފުޅު އެ ދަތުރު ކުރަން ބޭނުންވީ ކަމަށެވެ.\n"އަހަރުމެން ބައިސްކަލުގައި ކޮންމެ ދުވަހަކު 30 ކިލޯމީޓަރާއި 40 ކިލޯ މީޓަރަށް ދަތުރު ކުރަނީ، ބައެއް ފަހަރު ދިމާވާ ޓްރަކް ޑްރައިވަރުން އަހަރުމެން ވަކި ހިސާބަކަށް ގެންގޮސްދޭ. އެއީ ވަރަށް ވަރުބަލި ދަތުރެއް. އަހަރުމެން ކާ ތަންތަނަށް މަޑުކުރަން. އަހަރުމެން ކަހަލަ މީހުންނަށް ކާ ތަކެތި ދިނުމަށް މަޑުކޮށްގެންވެސް ތިބޭ މީހުން".\nޖްޔޮތީގެ މި ދަތުރުގެ ވާހަކަ އެތައް ބައެއްގެ ސަމާލުކަން ލިބި އޭނާ މިހާރު ވަނީ ހީރޯއަކަށް ވެފައެވެ. ދަރްބަންގާގެ ސީނިއާ އޮފިޝަލުން ބުނީ ޖްޔޮތީގެ ކަރަންޓީން ނިމުމުން ޖަޔޮތީއަށް އެ މީހުން އެހީތެރިވާން ފަށާނެ ކަމަށެވެ. އަދި ސްކޫލް ކަންތަކުގައި އޭނާއަށް އެހީވާނެ ކަމަށް ވަނީ ބުނެފައެވެ.\nލިބުނު ބޮޑު ނާކާމިޔާބާއެކު ޕާޓީގެ ލީޑަރުކަމުން ރަނިލް އިސްތިއުފާ ދީފި\nކޮވިޑް-19: އެމެރިކާއިން ފައްސިވި މީހުންގެ އަދަދު ހަތަރު މިލިއަނުން ފަސް މިލިއަނަށް އެރީ 17 ދުވަސް ތެރޭ\nކޮވިޑް-19: ސިކުނޑިއެއް ނެތް ދުޝްމަނެއްގެ މައްޗަށް ކުރި ނުހޯދޭންވީ ސަބަބެއް ނެތް - ޑރ. ރަޔަން\nމެއި 23, 2020 05:15\nބައްޕައަށްޓަކައި ދަރިއަކުވި އަގުހުރި ނަމޫނާ ގުރުބާނީއެއް ކަމުގައި ދެކެން. ޢަހަރުމެން ރާއްޖޭގެ ދަރިންވެސް މިފަދަކަންކަމުގައި ރަނގަޅަށް އަމަލުތައް ބަހައްޓަވާ!


އެން.ޖީ.އޯ ކެޕޭ ސިޓީ ބިލްޑިންގ ވޯކްޝޮޕް\nފުވައްމުލައް ސިޓީ (27 ޖަނަވަރީ 2021 އިން 30 ޖަނަވަރީ 2021 ނިޔަލަށް) (3 ދުވަސް)\nގދ. މަޑަވެލި (03 ފެބުރުވަރީ 2021 އިން 06 ފެބުރުވަރީ 2021 ނިޔަލަށް) (3 ދުވަސް)\nބ. ދަރަވަންދޫ (10 ފެބުރުވަރީ 2021 އިން 13 ފެބުރުވަރީ 2021 ނިޔަލަށް) (3 ދުވަސް)\nރ. އުނގޫފާރު (17 ފެބުރުވަރީ 2021 އިން 20 ފެބުރުވަރީ 2021 ނިޔަލަށް) (3 ދުވަސް)\nޅ. ހިންނަވަރު (24 ފެބުރުވަރީ 2021 އިން 27 ފެބުރުވަރީ 2021 ނިޔަލަށް) (3 ދުވަސް)\nޕްރޮޕޯސަލް ހުށަހަޅަންޖެހޭ ތަން: [email protected] އީމެއިލް މެދުވެރިކޮށެވެ. (ޕްރޮޕޯސަލް ހުށަހަޅުއްވާނީ އިޢުލާނާ އެކުގައިވާ ޓެމްޕްލޭޓާއި އެއްގޮތަށް ދިވެހި ބަހުންނެވެ.)\n* އިތުރު މަޢުލޫމާތު ސާފު ކުރެއްވުމަށް މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ ނަންބަރު 3347300 ، 7556883 ، 7662474 އަށް ގުޅުއްވުން އެދެމެވެ.\n* ވޯކްޝޮޕްގައި ފެސިލިޓޭޓް ކުރާނެ ފަރާތްތަކާއި ސެޝަން ނަންގަވައި ދެއްވާ ފަރާތްތައް ކަނޑައަޅާ އެފަރާތްތަކުގެ ޚަރަދާއި، ސްޓޭޝަނަރީގެ ޚަރަދު ކަނޑައަޅާނީ މި މިނިސްޓްރީންނެވެ. މި ޚަރަދުތައް ޕްރޮޕޯސަލްގައި ހުށަހަޅާކަށް ނުޖެހޭނެއެވެ.\nސުންގަޑި: 18 ޖަނަވަރީ 2021 1300\n- Grant Proposal Guidline


ހިތް އަދު ރޮނީއޭ ނުދާށޭ – 19 ވަނަ ބައި – – Esfiya\nހިތް އަދު ރޮނީއޭ ނުދާށޭ – 19 ވަނަ ބައި –\nޙަފްލާ ފެށިގެން އެކި ގޮތްގޮތުން ފާހަގަ ކޮށްލެވޭ މުވައްޒަފުންނަށް އެވޯރޑް ދިނުން އޮތެވެ. މިގޮތުން ލަޔާއަށްވެސް އެންމެ ޚިދުމަތްތެރި މުވައްޒަފުގެ އެވޯރޑްގެ އިތުރުން އޮފީހަށް ރީތިނަން ހޯދައިދޭ މުވައްފު ކަމުގައި ވެސް އެވޯރޑް ލިބުނެވެ. އެއީ ލަޔާއަކީ އަބަދުވެސް އެހެންތަންތަނުން އޮންނަ ވާރކް ޝޮޕްތަކުގައާއި ކުޅިވަރު މުބާރަތް ތަކުން އޮފީސް ކުރިއަރުވަން މަސައްކަތްކުރާ ކުއްޖެކެވެ.\nލަޔާ ސްޓޭޖް މައްޗަށް އަރާ ކޮންމެ ފަހަރަކު ޝަހުމްއަށް ލަޔާއާއި ދިމާއަށް ކަޅި ހުއްޓާނުލައި ބަލަހައްޓައިގެން އިނދެވެއެވެ. އެއިން ކޮންމެ ފަހަރަކު އޭނާއަށް އެ މޫނަށް ބަލަން އިނދެވެނީ ޝައުޤުވެރިވެފައި އިންލެއް ބޮޑުކަމުންނެވެ. އޭރުވެސް އޭނާގެ ހިތް ބުނަމުން ދިޔައީ އެއީ އޭނައާއި ގުޅުމެއްހުރި ފަރާތެއްކަމެވެ.\nމިކަންތައް ކުރިއަށް ދިޔައިރު ކުޅު ދިޔާ ވާ ވަރުގެ މީރު ކެއުންތަކަށް އިންޞާފް ކުރެވެމުން ދިޔައެވެ. ތިންސްތޭކައެއްހާ މޭޒު އެ ބޮޑު ހޯލްގައި ބެހެއްޓިފައި ވީއިރު ކޮންމެ މޭޒެއްގެ ވަށައިގެން ހަތް ވަރަކަށް މީހުންނަށް އެ މޮޅެތި ކެއުންތައް ރީތި ޑިޒައިންތަކުންވީ ތަށިތަކުން ކެއުމުގައި ތިއްބެވެ.\nއެކި އައިޓަމް ތައްކުރިއަށް ދާއިރު ދޭތެރެއަކުން ބޮޑުބެރާއި މުނި ފޫހި ފިލުވުމުގެ ކަންތައްވެސް ދެއެވެ. “އައިމާ ޑިޒައިންނގ” ގެ މުވައްޒަފުންގެ އެކި ހުނަރުތައް ސްޓޭޖްމަތިން މެހެމާނުންގެ ހިނިތުންވުން ގެންނަން މޮޅެވެ. ލަޔާއާއި އަދި ހަ އަންހެން ކުދިން ސަޕްރައިޒެއްގެ ގޮތުގައި އައިޓަމެއް ހުށަހަާލަދޭން ތައްޔާރުވެފައިވެއެވެ.ސަޕްރައިޒް އައިޓަމް ބަލާލާ ހިތުން އެންމެން ތިބީ ކެތްމަދުވެފައެވެ. އަދި އެ ހޯލްތެރެއިން އެއް އަޑަކަށް އައިޓަމް ގެނެސްދިނުމަށް ގޮވަމުންދެއެވެ. އަޑު ހުއްޓުނީ ފަރި އަންހެން ކުދިން ކޮޅެއް ދިގު ހެދުންތަކެއްގައި އައިސް އެތަނުގައި ހުއްޓިލުމުންނެވެ. “ލޯބީގެ ލަޔާޤަތު ވީ ޙާޞިލް” މިލަވައިގެ ރިމިކްސް އަށް ހަދާފައި އޮތް ލަވަޔަކަށް ފަރި ޙަރަކާތްތަކެއް ދައްކަމުން އެކުދިން ދިޔައެވެ. ޝަހުމްއަށް އޭނާގެ ލޯމަތިން ލަޔާ ގެއްލުނު ސަބަބު އެނގުނީ ސްޓޭޖްމަތިން ލަޔާ ފެނުމުންނެވެ. ހަތް ކުދިންވެސް ވަރަށް ފުރިހަމައަށް ޑާންސް ކޮށްލިއެވެ. ދެން ބޮޑުބެރު އައިޓަމަކަށްފަހު ހަފްލާ ނިމޭނޭކަން ޢިއުލާން ކުރެވުނެވެ.އެތަނުން ގިނަ ބަޔަކު އެ ލަވަޔަށް ނަށަން އެރިއެވެ. ޒައިންއަށް ނީނދެވިގެން ޝަހުމް ގޮވައިގެން އެރިތަން ފެނިގެން ލަޔާއަށްވެސް ހީލަ ހިލާ އިނދެވުނެވެ.\nއޭނާ އެހުރީ ޝަހުމްއާއި ބައްދަލުކުރުމަށް ޖެހިލުންވެހުރެ ނަމަވެސް ތައްޔާރަށެވެ. އެހެންކަމުން އެ ލަވަ ނިމުމުން އެންމެން އެތަނުން ދިއުމަށް ނިކުންނަން ފެށި ވަގުތު ލަޔާ މޭ ތެޅިލިއެވެ. އެހެނަސް ޖެހިގެންއައި ސިކުންތުގައި އޭނާގެ ނަފްސު ހަމަޔަކަށް އެޅުވީ އެތަނުގައި އުޅުނު ވެއިޓަރެއް މެދުވެރިކޮށް ޝަހުމްއަށް އެ މެސެޖް ލިބޭނޭ ކަމުގައި ވިސްނާލަމުންނެވެ. ލަޔާ ހޯލުން ބޭރަށް ނިކުމެ އެތާނގައި ހަދާފައިވާ ރީތި ފެންގަނޑެއް ކައިރި އިށީނދެލިއެވެ. އޭރު ލަޔާއާއި ތަންކޮޅެއް ދުރުގައި އިން ޝަހުމްއެއް އޭނާއަކަށް ނުފެނެއެވެ.\n“ރެޕެންޒެލް ހާދަ މޮޅޭ ދޯ ނަށާލަން” ލަޔާ ސިހުނީ ޝަހުމްގެ އަޑަށެވެ. އޭރު ޝަހުމް އެއް އަތް ޖީބަށް ޖަހައިގެންހުރެ މޮޑްލިންގ ހިނގުމެއްގައި ލަޔާގެ ކައިރިއަށް އާދެއެވެ. ލަޔާ އެހައި ފިނިވީ ވަގުތުކޮޅެއް އައިހެނެއް ހިޔެއް ނުވެއެވެ. ޝަހުމް އައިސް ހުއްޓުނީ ލަޔާއާ ފޫޓެއްހާ ދުރުގައެވެ.\n“ހާދަ ބިރުން ތި ހުރީ..އެކަމަކު އެފް ބީ އިން ޗެޓް ކޮށްލާއިރު ހަމަ ހީވަނީ ވަރަށް ފަރިތަހެން” މިހެން ބުނެލަމުން ޝަހުމް ސަލާމަށް އަތް ދިއްކޮށްލިއެވެ.\n“ޝަހުމް..އިނގޭ!” ލަޔާލް އޭނާއަށް ދިއްކޮށްލެވިފައިވާ އަތުގައި ހިފައލީ މަޑުންނެވެ.\n“ތިހާ ބޮޑަށް ފިނިވީ ޝަހުމް ދެކެ ބިރުންތަ؟ މިއީ ޝަހުމްގެ ގޯސްޓެއްނޫނޭ..ހަމަ ރިއަލް ޝަހުމް..” ލަޔާ އަނގައިންވެސް ނުބުނެ ހުންނާތީ ޝަހުމް ބޭނުންވީ އެ އަޑު އަހާލުމަށެވެ. ޝަހުމް ބުނި އެއްޗަކުން ލަޔާއަށް ހެވުނެވެ.\n“ލަޔާ އެއީ އަސްލު ނަން ދޯ..އޯކޭ ޓެލް މީ އޮނެސްޓްލީ..ކުރިން ލަޔާއާއި ޝަހުމް ދިމާވި ދޯ…މިބުނީ ޝަހުމް ލަންކާއަށް ދާން އުޅުނުއިރު..” ޝަހުމްގެ އެ ވާހަކައިން ލަޔާ ކުޑަކޮށް ސިހުން ނަމަވެސް ހިތްވަރު ކޮށްފައި ވާހަކަ ދެއްކިއެވެ. އަދި މިއީ އެ މީހުންގެ ފުރަތަމަ ބައްދަލުވުން ނޫން ކަމާއި ފަޒާލްއާއި ލަޔާއާއި އޮންނަ ގުޅުމުގެ ވާހަކައެވެ. ލަޔާވާހަކަ ދައްކަމުން ދިޔައިރުވެސް އެ ހުންނަ ކަުޑަކުއްޖެއްގެ މިޒާޖު ޝަހުމްއަށް ފާހަގަވިއެވެ. އަދި އެހައި ކައިރިން ލަޔާ ފެނުމުން އެއަންހެން ކުއްޖާގެ ރީތިކަންވެސް ޝަހުމްއަށް ފާހަގަވީ އަދި ކިރިޔާއެވެ. ލަޔާގެ ވާހަކަތައް އަޑުއަހާފައި ކޮންމެވެސް ވަރެއްގެ ހިމޭންކަމެއް ޝަހުމްއަށް އައިކަން ލަޔާއަށް އިނގުނެވެ. އެއީ ނީޒާގެ މަތިން މިސްވުމުންކަން ޔަޤީނެވެ. ޝަހުމް ހަމަ ޖެހެން މަސައްކަތްކުރަމުން އަނެއްކާވެސް މަޖާވެލިއެވެ. އެފްބީގައި ވާހަކަ ދައްކާހެން އެކަކު އަނެކަކާއި ސަމާސާ ކުރަންތިއްބެވެ.\nލަޔާ ގެއަށް އައީވެސް އޭނާގެ ކާރުގައި ޝަހުމްއާއި އެކީގައެވެ. ފަހުން ޝަހުމް ބުނެގެން ޒައިން އެގޭ ކައިރިއަށް އައިސް ޝަހުމް ގެއަށް ގެންގޮސްދިނެވެ. ލަޔާއާއި ޝަހުމް ވަކިވިއިރު ދުވަހަކުވެސް ނުފެންނަފަދަ ހިތްހަމަޖެހުމެއް ޝަހުމް އަދި ލަޔާގެ ފަރާތުން ފެނެއެވެ.\nލައިޝާގެ ޙާލު މިރޭ މުޅިން ރަނގަޅެކޭވެސް ނުބުނެވޭނެއެވެ. ފައިގައި ރިހޭ ވަރާ އެއްވަރަށް އެ މަންޖެއަށް ވިސްނަން ޖެހިފައިވީ ކަންތައް މާ ބޮޑެވެ. ނާހިލް އެވަރަަށް އޭނާދެކެ ލޯބި ވާކަމަށްބުނެ، މިހާރު އެހައި ފަސޭހައިން އޭނާގެ އަތްމައްޗަށް ލައިޝާ ލިބުމުން ދޫކޮށްލަންވީ ކީއްވެ ހެއްޔެވެ؟ އެއަށްވެސް ހަމަ ކިޔަނީ ލޯބި ހެއްޔެވެ؟ އަނެއްކޮޅުން ނާހިލްއަށް މިއަދު ލައިޝާގެ ހިތުގައި އޭނާއަށް ޓަކައިވާ ލޯބިވެސް ފެންނާނެއެވެ. އަމިއްލައަށް ބޭޒާރުވީ ކަމުގައި ހީވުމުން ކަންބޮޑު ވީވަރުން ޝަހާދަތް އިނގިިލީގައި ދައިގެން އޮތެވެ.\nފަޒާލް މާލެއަށް އެއްކޮށް އަންނަން އުޅޭ ޚަބަރު ވެގެން ދިޔައީ ޝަހުމް އަދި ލަޔާއަށްވެސް އުފާވެރިކަމެއް ލިބުނުކަމެއްކަމެވެ. އެފްބީއިން އެވާހަކަ ސްޓޭޓަސްގައި ޖެހިތަނުން ލަޔާއަދި ޝަހުމްވެސް މޮޅެތި ރޭވުން ރަވައިލީ ފަޒާލްއަށް އެދެމީހުންގެ ފަރާތުން ސަޕްރައިޒެއް ދިނުމަށެެވެ.\nހޮނިހިރު ދުވަސް ވީ ލައިޝާގެ އޮފް ދުވަހަށެވެ. ޖެހިގެން އައި ދުވަހުވެސް އޮފީހަށް ނުނިކުންނަން ހިތުލައިގެން އޮތެވެ. ފައިގައި ރިއްސާކަމުގެ ބަހަނާގައެވެ. ލަޔާ އަށް ލައިޝައާއި ދިމާވީ ހޮނިހިރު ދުވަހުގެ މެންދުރު ކެއުމުންނެވެ. ދޮންތީވެސް ބޮޑުވެއްޖެއޭ ކިޔައިގެން ދިމާކޮށް ހެދިއެވެ. ދެކުދިން ސަކަރާތްގަނެ ހަދާތަން ބަލަންތިއްބާ ގޭގެ ފޯން ރިންގް ވާން ފެށިއަޑު އިވުމުން ފާއިގާގޮސް ފޯނު ނެގިއެވެ.\n“ދަރިފުޅާ…އަންނަނީއޭ..މި ހަފްތާ…މަންމައަށް އަނެއްކާ ކޮން ސަޕްރައިޒެއް؟…” ފާއިގާގެ އަޑު ވަރަށް ބާރަށް ކާ ކޮޓަރީގައި މެންދުރު ކާން ތިބި މީހުނަށް އިވުނު ހިނދު، އެއީ ޝާފީގެ ފޯނެއްކަން ދެނެގަންނާކަށް އުނދަގުލެއްނުވިއެވެ. ލަޔާ ފުންމައިގެން ތެދުވެ ފޯނާއި ދިމާއަށް ދިޔައެވެ. އެއީ ޝާފީގެ ބެސްޓް ފްރެންޑޭ ބުންޏަސް ދޮގަކަށް ނުވާނެއެވެ. ދެކުދިން އެހައި ގާތެވެ. އަދި އެހާމެ ތޮޅެވެސް ހަދައެވެ. ގޭގެ އެހެންމީހުންނަށް އެދެކުދިންގެ ކަންތައްވެފައިވަނީ ޖޯކަކަށެވެ. އެހެނީ ކޮންމެ ކަމަކާއި ދެމީހުން އަރާރުން ވިއަސް ގޭ އެކަކުވެސް އަޅައެއްނުލާނެއެވެ.\n“ޝާފީ އަނެއްކާ މިގެއަށް އެތެރެކުރެވޭ ވަރުގެ ސަޕްރައިޒެއް ނޫނީ ނުގެންނައްޗޭ ބޮއްތައަށް. އެކަމު ލަޔާއަށްވެސް ކޮންމެސް އެއްޗެއް ގެނެސްދޭން ޖެހޭނެ..”ލަޔާ ފާއިގާ އަތުން ފޯނުގެ އަތްގަނޑު ހޯދައިގެން ޝާފީއާ ތޮޅެލިއެވެ. ޝާފީ އަންނަކަމީ ގެއަށް ވަރަށް ބޮޑު އުފަލެއްވެސް ލިބޭ ކަމެކެވެ. އާއިލާގެ ހުރިހާ މެމްބަރުން ހަމަވާއިރު އެ ލިބޭ ހިތްހަމަ ޖެހުން އެ އާއިލާއަށް ލިބެނީ ވަރަށް މަދު ފަހަރަކުއެވެ. މިގޮތަށް ޝާފީ މާލެއަންނަ އިރަކުއެވެ.\nޒޫނާއާއި ޑޮކްޓަރ ނާފިޒް އެދެމީހުންގެ ދެފަރާތު އާއިލާއަށް ނާހިލްގެ ކައިވެނީގެ ޚަބަރު ދިނުމުގައި އަވަދިނެތި އުޅެމުންދާއިރު، އެކަކަށްވެސް ނެގިމަޑުވެފައި ހުންނަ ނާހިލްއެއް ނުފެނެއެވެ. ރާއްޖެން ބޭރުގައި އުޅޭ އެމީހުންގެ އާއިލާގެ މީހުންނަށްވެސް އާދެވޭނެހެން ކައިވެނީގެ ތާރީޚް ކަނޑައެޅީ އެހެންވެގެންނެވެ. އޭޕްރިލް މަހުގެ ސަތާރަ ވަނަ ދުވަހަކީ ނާހިލްގެ އުފަންދުވަސް ކަމަށްވެފައި، އެއީ އެދެމީހުންގެ ލޮލުގެ ކޮއި ފަދައިން ލޯބިވާ ހަމައެކަނި ފިރިހެން ދަރިފުޅަށްވީމައެވެ. ނަމަވެސް މިކަމަކުން ނާހިލްއަށް އެއްވެސް އުފަލެއް ނުލިބެއެވެ. އޭނާ ހީކުރަނީ މީ ލައިޝާ އެނަގެ ކިބައިން ބަދަލު ހިފުމަށް ނިންމި ނިންމުމެއް ކަމުގައެވެ. ނޫންނަމަ ނާހިލް ދެކޮޅުހެދި ދަނޑިވަޅުގައި އެހާ ފަސޭހައިން ލައިޝާ ކައިވެންޏަށް އާބަހެއް ނުބުނާނެއެވެ. މިފަދަ ޚިޔާލު ތަކަކަށް ގެއްލިފައި އިންދައި އޭނާ ސިހުނީ ޒަވުޝް އައިސް ފަހަތުން އޭނާގެ ކޮނޑުގައި ޖަހާލުމުންނެވެ.\n“އުނހޫ…މި ކުއްޖާ ދޯ.. މީހަކު މަޑުން ތަނެއްގައި އިނަ ނުދޭތި!..މިހާރު ކިހިނެއްވީ؟” ސިއްސައިގެން ދިޔަވަރުން ނާހިލް ޒަވުޝްއަށް ލޯ އަޅާއިލިއެވެ.\nTags: އާތު ވާހަކަ ލޯބި\nވަރަށް ވަރަށް ސަޅި…އައި ލަވް އިޓް…:)\nވ.ވ.ވރީތި.. ހެހެ ހަބޭސް.. އިންތިޒާރު ކުރަނިކޮށް އަޕް މިވީ.. ވަރަށް އިންޓްރެސްޓިންގ ވާނެހެން އެބަ ހީވޭ… ވެއިޓިންގް ފޮ ދި ނެކްސްޓް ޕާޓް\nއޯސަމް.. ވެއިޓިންގް ފޮ ދި ނެކްސްޓް ޕާޓް\nހާދަ ކުރޭ… އެކަމަކު މިބައިވެސް ވ ވ ވ ސަޅި\nވވވވވވވވވވވވވވވވވވވވވވވވވވވވ ސަޅި…އާތު ހެޔޮނުވާނެ ދެން ކިޔުންތެރިން ތިވަރަށް ނުތަޅުވަބަލަ……ޕްލީލީލީލީޒްޒްޒްޒްޒްޒްޒް………\nހާދަ ލަހޭ އަޕްވާލެއް\nޒީ ތިވަރަށް ކިޔަންޏާ އަނެއްބައި އަވަހަށް އަޕް ކުރަން މަސައްކަތް ކުރާނަން\nބިރުވެރި ލޯބި March 11, 2014\nމިޙަޔާތާ ދުރުނުވޭ (ފުރަތަމަބައި)\nލޯބި December 27, 2014


Noorul-islam.NET :: ފާޅުގައި ފާފަ ކުރުމުގެ ނުބައިކަން Tweetފާޅުގައި ފާފަ ކުރުމުގެ ނުބައިކަންCategory » މުޖުތަމަޢު ތާރީޚް: 17 އޮކްޓޯބަރ 2008\tލިޔުއްވީ : ޑރ . ޢަބްދުލްމަޖީދު ޢަބްދުލްބާރީ\nއިންސާނީ ފިޠުރަތުގައި ދުނިޔެވީ އެކިކަންކަމުގެ ދަހިވެތިކަން ލައްވާފައިވާތީވެ ، ހަވާ ނަފްސު އެމީހެއްގެ މައްޗަށް ގަދަވެގަންނަ ހިދެއްގައި ، الله سبحانه وتعالى އެފަދަ ކަންކަމުން ރައްކާތެރި ކުރައްވައިފި މީހަކު މެނުވީ ، ކޮންމެ މީހަކީވެސް ފާފައެއް ކުރެވިދާނެ މީހެކެވެ . ނަމަވެސް އެކަން އިޙްސާސް ކުރެވުމާއެކު އެކަމާ ދެރަވެ ތައުބާވުމަށް އަވަސްވެގެންފިނަމަ الله سبحانه وتعالى އެމީހެއްގެ ފާފަ ފުއްސަވާނެއެވެ. އެކަލާނގެ ވަޙީ ބަސްފުޅުގައިވެއެވެ. وَالَّذِينَ إِذَا فَعَلُوا فَاحِشَةً أَوْ ظَلَمُوا أَنْفُسَهُمْ ذَكَرُوا اللَّهَ فَاسْتَغْفَرُوا لِذُنُوبِهِمْ وَمَنْ يَغْفِرُ الذُّنُوبَ إِلاَّ اللَّهُ وَلَمْ يُصِرُّوا عَلَى مَا فَعَلُوا وَهُمْ يَعْلَمُونَ [آل عمران 135] ތަޤްވާވެރިންގެ ސިފަ ބަޔާން ކުރައްވަމުން މިއާޔަތުގައި އަންގަވާފައި އެވެނީ، އެބައިމީހުންނީ ހުތުރުކަންބޮޑުވެގެންވާ ފާފައެއް ނުވަތަ އެއަށްވުރެ ކުޑަފާފައެއްނަމަވެސް ކުރެވިއްޖެނަމަ ﷲ ހަނދުމަކޮށް އެބައިމީހުންގެ ފާފަ ފުއްސެވުންއެދި އެކަލާނގެ حضرة ގައި ދުޢާ ދަންނަވައި އުޅޭ މީހުންނެވެ. ﷲ ފިޔަވައި ފާފަ ފުއްސަވާ ދެވަނަ ފަރާތެއް ނުވާކަން އެބައިމީހުން ޔަޤީންކަމާއެކު ޤަބޫލު ކުރެއެވެ. އެހެން ކަމުން ފާފަކުރުން މަތީ އެބައިމީހުން ދެމިއެއް ނުތިބެއެވެ. އެހެނީ ތައުބާވުމުން އެކަލާނގެ ތައުބާ ޤަބޫލު ކުރައްވާކަން އެބައިމީހުން ދަންނާތީއެވެ. رسول الله ޞައްލަﷲ ޢަލައިހި ވަސައްލަމްގެ ޙަދީޘެއްގެ މާނާގައިވެއެވެ. "ކޮންމެ އާދަމުގެ ދަރިއަކީ ވެސް ފާފަކުރާނޭ މީހެކެވެ. ފާފަކުރާމީހުންގެ ތެރެއިން އެންމެ ހެޔޮކަން ބޮޑުވެގެންވަނީ އެބައިމީހުންގެ ތެރެއިން ތައުބާވާމީހުންނެވެ" . މިއީ ފިޠްރިތުގެ ޤާނޫނު ކަމުގައިވިއަސް ތިމާ ހިތްއެދޭހާ ކަމެއްގައި ހަވާ ނަފްސަށް ހެއްލިގެން އެފަރާތަށް ލަގަން ދޫކޮށްލުމީ ތިމާގެ ހަވާ ނަފްސަށް އަޅުވެތިވުމެވެ.\nބޮޑެތިފާފަތަކަށް ފާޅުގައި އަރައިގަންނަމީހުންނާއި ސިއްރުގައިވިއަސް ފާފައެއް ކޮށްފައި ، الله سبحانه وتعالى އެކަން ސިއްރު ކުރައްވާފައި ވަނިކޮށް ތިމާ އަމިއްލައަށް އެހެން މީހުންގާތުގާ އެވާހަކަ ދައްކާމީހާއަކީ ފާފަކުރުމުގައި ހައްދުފަހަނައަޅާފައިވާ މީހެކެވެ. . އެފަދަމީހާއަކީ އެމީހެއްގެ ކިބައިން ލަދުވެތިކަން ނިގުޅައިގަނެވިފައިވާ މީހެކެވެ. އަދި ﷲ ގެ ކޯފާއަށް ހުށެހެޅިފައިވާ މީހެކެވެ. މިފަދަ މީހުންނާ ބެހޭގޮތުން ރަސޫލު ﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ. "كل أمتي معافى إلا المجاهرين ، وإن من المجاهرة أن يعمل الرجل بالليل عملا ، ثم يصبح وقد ستره الله فيقول : يا فلان عملت البارحة كذا وكذا ، وقد بات الله يستره ربه ، ويصبح يكشف ستر الله عنه" [رواه البخاري ومسلم] މާނައީ : ފާޅުގައި ފާފަކުރާ މީހުންފިޔަވައި ތިމަންކަލޭގެފާނުގެ އުއްމަތުގެ އެންމެންނީވެސް عفو ލިބެނިވި ބައެކެވެ. ފާފަކުރުން ފާޅުކޮށް އިޢްލާންކުރުމުގެ ތެރޭގައި ރޭގަޑުގައި ތިމާކުރާ ނުބައި ކަމެއް الله سبحانه وتعالى ސިއްރުކުރައްވާފައިވަނިކޮށް ، އޭނާ އަމިއްލައަށް އެހެން މީހެއްގެ ގާތުގައި ، އޭ މިވެނިމީހާއެވެ، އަހުރެން ރޭގައި މިވެނިކަމެއް ކުޅައީމޭ ، އެވެނިކަމެއް ކުޅައީމޭ ކިޔާ ވާހަކަ ދައްކާމީހާ ހިމެނިގެން ވެއެވެ. މިބާވަތުގެ މީހުން އަޅުގަޑުމެންގެ مجتمع ތަކުގައިވެސް މަދެއްނޫނެވެ. ތިމާ ކުރާ ނުބައި ކަންކަމުގެ ވާހަކަ އެހެން މީހުންގެ ގާތުގައި ދައްކާ އަދި އެކަންމައްޗަށް ފަޚްރުވެރިވާ މީހުން އަޅުގަޑުމެންގެ ތެރޭގައި މަދެއްނޫނެވެ. މިފަދަ މީހުން ﷲ ބިރުވެތިވާންޖެހެއވެ. މިފަދަ މީހުން ﷲ ގެ ކޯފާއަށް ހުށަހެޅުން ވަރަށްވެސް ގާތެވެ.\nއިސްވެދިޔަ ޙަދީޘުގައިވެސް ވާފަދައިން، ފާޅުގައި ފާފަކުރާ މީހުންނަކީ ޢަފޫ ލިބެނިވި ބައެއް ނޫނެވެ. އަދި ކީއްތޯއެވެ؟ އާޚިރަތުގެ ޢުޤޫބާތުގެ ކުރިން ދުނިޔެމަތީގައިވެސް އެފަދަމީހުންނަށް ބޮޑުވެގެންވާ ޢުޤޫބާތް ލިބޭމެއެވެ . ނިކަން ވިސްނާ ވަޑައިގަންނަވާށެވެ! ލޫޠު ގެފާނުގެ ޤައުމުގެ މީހުންނަކީ އެންމެފުރަތަމަ އެއްޖިންސުގެ ގުޅުން މުޅި ދުނިޔެއަށްވެސް ތަޢާރަފް ކުރިމީހުންނެވެ. ފާޅުގައި ފާޙިޝް ޢަމަލުތައް މިބައިމީހުން މީސްތަކުންގެ ކުރިމަތީގައި ކޮށް އުޅުނުކަމަށް ރިވާ ވެގެންވެއެވެ. އެކަންކޮށް އެއްބަޔަކު އަނެއްބަޔަކަށް ފަޚްރުވެރިވާ ޙާލުގައެވެ . މިބައިމީހުންގެ މިނުބައި ޢަމަލުގެ ވާހަކަ ކީރިތި ޤުރުއާނުގެ އަލްޢަންކަބޫތު ސޫރަތުގެ 28-29 މިދެއާޔަތުގައިވެއެވެ. މިދެ އާޔަތުގެ މާނައީ "އަދި لوط ގެފާނު ، އެކަލޭގެފާނުގެ ޤައުމުގެ މީހުންނަށް ވިދާޅުވި ހިނދު ހަނދުމަކުރާށެވެ! ހަމަކަށަވަރުން ތިޔަބައިމީހުން ތިޔަކުރާ ފާޙިޝް ކަންތައްތަކަކީ ދުނިޔެމަތީގައި މީގެކުރިން އެކަކުވެސް ކޮށްފައިނުވާ ކަންތަކެކެވެ. ތިޔަބައިމީހުން ފިރިހެނުންގެ ގާތުން ޝަހްވާނީ އެދުން ފުއްދަނީ ހެއްޔެވެ؟ އަދި މަގުފޭރި ނާދީތަކުގައިވެސް އެނުބައިކަންތައް ކުރަމުން ގެންދަނީ ހެއްޔެވެ؟ ޖަވާބުގައި އެކަލޭގެފާނުގެ ޤައުމުގެ މީހުން ބުންޏެވެ. ކަލޭގެފާނު ތިޔަދައްކަވާ ވާހަކައަކީ ތެދުކަމުގައިވާނަމަ ތިޔަވިދާޅުވާ ޢަޛާބު ނިކަން ގެނެސް ދެއްވަ ބައްލަވާށެވެ! ނަތީޖާއަކަށްވީ ދުނިޔެމަތީގައި އެއްވެސް ބަޔަކަށް ނުދެއްވާ ވަރުގެ ޢުޤޫބާތެއް އެބައިމީހުންނަށް ދެއްވުމެވެ. އެއީ އެބައިމީހުންގެ ރަށް އެފުށް މިފުށަށް ޖައްސަވައި އެބައިހުން ނެތިކުރެއްވުމެވެ. މިއަށް އިޝާރާތް ކުރައްވާ ﷲ ވަޙީ ކުރައްވަނީ : فَجَعَلْنَا عَالِيَهَا سَافِلَهَا وَأَمْطَرْنَا عَلَيْهِمْ حِجَارَةً مِنْ سِجِّيلٍ [الحجر : 74] ފަހެ ތިމަންރަސްކަލާނގެ އެބައިމީހުންގެ ރަށް އެފުށް މިފުށަށް ޖެއްސެވީމެވެ. އަދި އަލިފާނުން ދޮންކުރެވިފައިވާ މަށީގެ ހިލައިން އެބައިމީހުންގެ މައްޗަށް ވާރޭ ވެއްސެވީމުއެވެ. އާދެ ! މިއީ ފާޅުގައި މީސްތަކުންގެ ކުރިމަތީގައި ފާޙިޝް ޢަމަލު ކޮށް އުޅުނު ބަޔަކާމެދު ކަންތައް ހިގާފައިވާގޮތުގެ ވާހަކައެވެ. މިފަދަ ވާހަކަތައް ޤުރުއާނުގައި ގެންނެވުމުގެ ބޭނުމަކީ ފަހުން އަންނަމީހުން މިވާހަކަތަކުން ޢިބްރަތް ލިބިގަތުމެވެ .\nހަމަ އެފަދައިން މުޖްތަމަޢުގައި ފާޙިޝް ޢަމަލުތައް ފަތުރާ އަދި ފަތުރަން މަސައްކަތް ކުރާ މީހުންނަކީވެސް ދުނިޔެމަތީގައާއި އާޚިރަތުގައި ވޭންދެނިވި ޢަޒާބު ލިބޭނޭ ބައެކެވެ. ﷲ ވަޙީ ކުރައްވައެވެ. إِنَّ الَّذِينَ يُحِبُّونَ أَنْ تَشِيعَ الْفَاحِشَةُ فِي الَّذِينَ آَمَنُوا لَهُمْ عَذَابٌ أَلِيمٌ فِي الدُّنْيَا وَالآَخِرَةِ وَاللَّهُ يَعْلَمُ وَأَنْتُمْ لا تَعْلَمُونَ [النور : 19] މާނައީ : ހަމަކަށަވަރުން މުއުމިނުންގެ މެދުގައި ފާޙިޝުކަންތައް ފެތުރިގެން ދިޔުމަށް ލޯބިލުރާ މީހުންނަށް ދުނިޔެއާއި އާޚިރަތުގައި ވޭންދެނިވި ޢަޒާބު ހުއްޓެވެ. ކަންތައްތައް ދެނެވޮޑިގެންވަނީ ﷲ އެވެ. ތިޔަބައިމީހުންނަކަށް ނޭގެއެވެ.\nއެހެން ނުވާންވީ ކީއްވެތޯއެވެ ؟ ކޮންމެ މުޖްތަމަޢެއްގައިވެސް ފާޙިޝް ކަންތައް ފެތުރި ޢާއްމު ވުމަކީ އެ މުޖްތަމަޢެއްގައި ނުރައްކާތެރި ރޯގާތަކާއި ބަލިމަޑުކަމާއި ދަތުމަޑުކަން ޢާއްމުވެ ފެތުރެން މެދުވެރިވާ ސަބަބެއްކަން ޔަޤީނެވެ. ސަލާމާއި ޞަލަވާތްލެއްވި މާތް ނަބިއްޔާ ޙަދީޘް ކުރައްވާފައިވެއެވެ : "لَمْ تَظْهَرِ الْفَاحِشَةُ فِي قَومٍ قَطّ حَتَّى يُعْلِنُوا بِهَا إلاّ فَشَا فِيْهِمْ الطَّاعُوْنُ وَالأوْجَاعُ الّتِي لَمْ تَكُنْ مَضَتْ فِي أسْلافِهِمْ الذِّيْنَ مَضَوْا " ބައެއްގެ ތެރޭގައި ޒިނޭކުރުން ޢާއްމުވެ ފާޅުގައި އެކަން ކުރަންފަށައިފި ކޮންމެ ބައެއްގެ މެދުގައި ، އެބައިމީހުންގެ ކުރިން އެއްވެސް ބަޔަކު ދެކެފައިނުވާފަދަ ބަލިތަކާއި ރޯގާތަކާއި ދަތުމަޑުކަން ފެތުރި ޢާއްމުވެދާނޭކަން ކަށަވަރެވެ. އެހެން ޙަދީޘެއްގައިވެއެވެ : "مَا َظَهَر فِي قَوْمٍ الرِّبَا وَالزِّنَا إلاّ أحَلُّوْا بِأَنْفُسِهِمْ عِقَابُ اللهِ عز وجل " މާނައީ : ބައެއްގެ ތެރޭގައި ރިބާ ކެއުމާއި ޒިނޭކުރުން ފާޅުވެ ޢާއްމުވެއްޖެ ކޮންމެ ބަޔަކަށް ﷲ ގެ ޢުޤޫބާތް ޙައްޤު ވެދާނޭކަން ކަށަވަރެވެ.\nނިކަން ވިސްނަވާބައްލަވާށެވެ! މިހާރަކަށްއައިސް މުޅި ދުނިޔެއަށްވެސް ޢާއްމުވެ ފެތުރެމުންމިދާ ރޯގާތަކާއި ނުރައްކާތެރި ބަލިތަކަކީ މީގެ ކުރިން ދުވަހަކުވެސް ދުނިޔެ ދެކެފައިވާ ބަލިތަކެއްނޫނެވެ. މުޅި ދުނިޔެ މިވަނީ މިހާތަނަށް އައިއިރުވެސް މިބަލިތަކަށް ފަރުވާއެއް ހޯދުމަށް ނުކުޅެދިފައެވެ . އެއިޑްސް ބައްޔާއި ސާސް ރޯގާ އާއި ދޫނި ރޯގާއާއި މިހެންގޮސް ކިތަންމެ ބައްޔެކެވެ. މިބަލިތަކަށް ފަރުވާއެއް ހޯދުމަށް ދުނިޔޭގެ ސައެންޓިސްޓުންނާއި ޑޮކްޓަރުން ވަނީ ނުކުޅެދިފައެވެ. ނޫރުލްއިސްލާމްގެ މުޝްރިފް ޕީއެޗްޑީ ހާސިލް ކުރައްވައިފި ފަހެ، ފޮތުން ބަޔަކަށް ތިޔަބައިމީހުން އީމާންވެ، އަނެއްބަޔަށް ކާފަރު ވަނީ ހެއްޔެވެ؟ ނަން ކިޔުމުގައި މަނާވެގެންވަނީ ޢާޞިޔާ އޭ ކިޔުމެވެ. އާސިޔާ އޭ ކިޔުމެއް ނޫނެވެ.\nއަމިއްލައަށް އެދުން ފުއްދުމަކީ ކޮންކަހަލަ ކަމެއް؟ ހެނދުނާއި ހަވީރުގެ ޛިކުރުތައް ރަސޫލުﷲ ޞައްލަﷲ ޢަލައިހި ވަސައްލަމް އަމުރުކުރެއްވި7ކަމެއް ޤުރުއާނުގައިވާ ތެދު ސައިންޓިފިކް މައުލޫމާތު، ސައިންސްވެރީން އަންތަރީސްކޮށްފައި...! ލަވައާއި މިޔުޒިކްއަކީ �. ނަމާދަށް ހުރެ ގައިގެ ތަންތަން ކެހުން މަންމަން ފަޞާޙާތްތެރިޔާ މާދަމާ ތިބާއަށް ހުރީ ކޮންގޮތެއް ހެއްޔެވެ.!!!! ވަގުތު ފާއިތުވުމުގެ ކުރިން... ފާޅުގައި ފާފަ ކުރުމުގެ ނުބައިކަން ----------------------------------------------------------------------------------------------------------------------------------------------------------\n:: Noorul-islam Seasonal Pages ނޫރުލްއިސްލާމް - ރަމަޟާން 1431\n:: Noorul-islam Static Websites ނޫރުލްއިސްލާމް - ކުޑަކުދިންގެ ކިއްލާ\n:: Noorul-islam Dynamic Websites ނޫރުލްއިސްލާމް ކުޑަކުދިންގެ ޞަފްޙާ\nނޫރުލްއިސްލާމް ދީނީ ދަރުސް ހިދާޔަތުގެ އަލި


League Hoadhumah Barca Ah Huras Thakeh – adduLIVE\nލީގު ހޯދުމަށް ބާސާ އަށް ހުރަސްތަކެއް\nJun 28, 2020, 08:36 ހަސަން ރަޝީދު\nސެލްޓަވީގޯއާ 2-2 އިން އެއްވަރުވެ ސްޕެނިޝް ލީގު ހޯދުމަށް ބާސެލޯނާ އިން ކުރަމުންދާ މަސައްކަތަށް ހުރަސްތަކެއް ކުރިމަތިވެއްޖެއެވެ.\nމި ނަތީޖާއާއެކު ބާސާ މިހާރު އޮތީ 69 ޕޮއިންޓާ އެކު ލީގުގެ އެއްވަނައިގައެވެ. ދެވަނައިގައި ބާސާ އަށް ވުރެ އެއް މެޗު މަދުން ކުޅެ 68 ޕޮއިންޓާ އެކު ރެއާލް މެޑްރިޑް އޮތްއިރު، ސެލްޓަ ވީގޯ އޮތީ 34 ޕޮއިންޓާ އެކު ލީގުގެ 16 ވަނައިގައެވެ.\nސެލްޓާގެ ދަނޑުގައި ރޭ ކުޅުނު މި މެޗުގެ 20 ވަނަ މިނެޓްގައި ލިއޮނަލް މެސީ ނަގައިދިން ހުރަހަކުން ލުއިސް ސުއަރޭޒް ވަނީ ބާސާ އަށް ލީޑު ނަގާދީފައެވެ. ފުރަތަމަ ހާފް ނިމުމުގެ ކުރިން ލީޑު ފުޅާކޮށްލަން މެސީ އަށް ރަނގަޅު ފުރުސަތެއް ލިބި ބޭކާރުވެފައިވެއެވެ.\nބާސާ ލީޑުގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު ސްމޮލޯވް ވަނީ ސެލްޓާ އަށް ނަތީޖާ އެއްވަރުކޮށްދީފައެވެ. މެޗުގެ 67 ވަނަ މިނެޓްގައި ސުއަރޭޒް ބާސާ އަށް އަނެއްކާވެސް ލީޑު ނަގައިދިންއިރު، މެޗުގެ 88 ވަނަ މިނެޓްގައި އިއާގޯ އަސްޕާސް ވަނީ ސެލްޓާ އަށް ނަތީޖާ އަނެއްކާވެސް އެއްވަރުކޮށްދީފައެވެ.\nމެޗުގެ ފަހު މިނެޓްގައި ސެލްޓާގެ ނޮލީޓޯ އަށް އެޓީމު މި މެޗުން މޮޅުކޮށްދޭން ރަނގަޅު ފުރުސަތެއް ލިބުނު ނަމަވެސް އޭނާ ފޮނުވާލި ހަމަލާ ދިޔައީ ގޯލުގެ ދަނޑި ކައިރިން ބޭރަށެވެ.\nރޭގެ މެޗުން ބާސާ އެއްވަރުވިއިރު އެންމެފަހުން އެޓީމު ލީގުގައި ކުޅުނު ދެ މެޗުން ވެސް މޮޅުވެފައެއް ނުވެއެވެ.